# Interview participant (16)

# 

**ME (INTERVIEWER):** [00:00:00] السلام عليكم.S16. شكرا على كل مشاركتك. وطبعا الغرض هو بحث تصورات طلبة اللغة الإنجليزية نظير تجاربهم وخبراتهم في صناعة المحتوى وإنتاج الوسائط المتعددة. تكلمنا عن الثلاث المحاور الأساسية التي تغطيها المقابلة، وبنتكلم ايضا عن بعض التحديات. خلنا نتعرف عليك بشكل بسيط.

**S16:** [00:00:33] S16. طالبة في كلية الرستاق، تخصص لغة انجليزية من بهلا. سنة اكايمية ثالثة (سنة رابعة ف الكلية)، اول فصل، اخذت فصل واحد فاونديشن فقط.

**ME (INTERVIEWER):** [00:00:45] قبل هالمادة هل كان عندك خبرة أو تجربة في صناعة المحتوى.؟

**S16:** [00:01:03] ايوه، كانت هناك خبرة، الي هي نصنع بودكاست، كان لمقرر CHILDREN LITERATURE ، أن احنا ننتج برنامج إذاعي RADIO DRAMA، فكانت تجربة جميلة جدا، استخدمت أنا كنت الtechnician، فاستخدمت برنامج الADOBE AUDITION، برنامج جدا جميل، وايد فيه مميزات، بس المشكلة YOU HAVE TO PAY FOR IT،.

**ME (INTERVIEWER):** [00:01:29] مسألة الدفع كان عقبة يعين؟

**S16:** [00:01:42] YEAH،

**ME (INTERVIEWER):** [00:01:47] ويش انتجتوا؟

**S16:** [00:01:47] RADIO DRAMA، طبعا كانت عبارة عن مسرحية ماكبث لشكسبير.

**ME (INTERVIEWER):** [00:01:52] أنتي شكلك اشتركتي مع... مسرحية ماكبث. كيف سجلتوها؟ كان مع TEAM طبعا؟

**S16:** [00:02:11] ايوه. وكان فيه بعد تجربة ثانية، كانت لكورس INITIAL LITERACY، اشتغلنا مع دفعة 2015 كانت فذيك الفترة يدرسوا المقرر، فسووا كأنه مهرجان للأطفال يعلموهم ال JOLLY PHONICS، فاحنا أنتجنا كأنها قصة صوتية، فمرة ثانية صوتيات، مونتاج، الخ من هالعمليات.

**ME (INTERVIEWER):** [00:02:45] ويش كان عنوانها؟ ولمن كانت موجهة؟.

**S16:** [00:02:50] TOBY THE TURTLE،

**ME (INTERVIEWER):** [00:03:01] لأطفال المدارس يعني؟

**S16:** [00:03:01] ايوه.

**ME (INTERVIEWER):** [00:03:01] وكان دورك محوري طبعا في الإنتاج؟ ولا بس كنتي TECHNICIAN؟.

**S16:** [00:03:09] كان فقط متحدث.

**ME (INTERVIEWER):** [00:03:12] ويش علمتك هالتجربة؟.

**S16:** [00:03:16] تجربة جميلة جدا، أنت كيف ممكن تحط عمل صوتي، وممكن أن تبدع فيه، تحط فيه خلفية موسيقية، تضيف تأثيرات، كل مرة اكيد تتعلم حاجه جديدة.

**ME (INTERVIEWER):** [00:03:31] معناته هذا الموضوع مب جديد عليك يعني، طبعا يدعم خبرتك السابقة. خلنا نستقصي تجربتك الشخصية فهالكورس، وبنركز عالبودكاستينج كمثال،طبعا بنشوف كيف التعلم عن طريق صناعة المحتوى يتطلب من الطالب يتفاعل في العملية التعليمية قبل وأثناء وبعد. خبريني قبل عن مرحلة ما قبل، خبريني ويش البودكاست الي انتجتيهن، ويش كان موضوعهن، وكيف حضرتي قبل ما تبدي عملية التسجيل؟

**S16:** [00:04:15] طبعا قمت بانتاج بودكاستين، واحد منهم كان مقابلة، والثاني كان عمل مفرد، فبداية باختيار الموضوع نفسه، الموضوع كان عبارة عن TEACHING PHRASAL VERBS، احنا نعلم هذا النوع من الأفعال للطلبة، فكيف يمكن أنت توظف هذا الدرس او إنه يكون درس صوتي، درس مسموع، طبعا اول حاجو كان في عندي صعوبة انه انا كيف يمكن أوظف الCONTENT بحيث إن الطلبة بالفعل انه هم يفهموا الدرس، فبحثت عالنت، حصلت بعض الدروس في اليوتيوب، شرح وافي للPHRASAL VERBS، طبعا احنا ما نبديبهن من البداية FROM THE BEGINNING، تكون مقتطفات فقط، عيني WHAT IS PHRASAL VERBS?, WHY THEY ARE sometimes CONFUSING? HOW DO WE DIFFERENTIATE BETWEEN PHRASAL VERBS AND OTHER TYPES OF VERBS? WHAT ARE THE TYPES OF VERBS، وطبعا أمثلة، فكان العمل على ال PHRASAL VERBS هو المقابلة، فقمت بعملها، المقابلة طبعا كانت مع احد الطالبات، الي هي الحين معلمة، اماني المعمري،.... فكانت واحدة من الصعوبات التي واجهتها ان انت تسوي المقابلة والشخص ما يكون أمامك، فالتغير في المكان الي انت تسجل فيه أحيانا يمثل صعوبة إن انا اعالج الصوتية الي انا انتجتها والصوتية الي انتجتها هي بحيث اني اخليهن بشكل متناسب. ما يكون فيه فرق ابدا، بس تخطيت العقبة، حاولت اني NOISE REDUCTION، بالنسبة للبودكاست الثاني الذي هو عبارة كان موضوع HOW TO IMPROVE YOUR ENGLISH، كان اختيار الموضوع مولازم انا نكون نحن مرتبطين بالTHEME الي نحن اخترناه للمشروع، فحتى بحثت عالنت ايشي ممكن تطبيقه؟ كيف احنا يمكن نطور لغتنا الإنجليزية باستخدام تطبيقات؟ عرفت بعض التطبيقات و THAT'S IT.

**ME (INTERVIEWER):** [00:07:17] كان اعتمادك فقط على النت في المعلومات؟.

**S16:** [00:07:25] ايوه، وخبرتي الشخصية في استخدامهن، وبعد أحنا كنا WE HAVE ALREADY COVERED SOME APPS IN THIS COURSE، في هالكورس.

**ME (INTERVIEWER):** [00:07:33] يعني عن طريق المعلم مثلا؟.

**S16:** [00:07:33] YOU CAN SAY THIS

**ME (INTERVIEWER):** [00:07:39] يعني هذا كان دور المعلم؟ ام كان دوره تعدى، هل اعطاكم معلومات بشكل اساسي؟

**S16:** [00:07:45] يعني احنا تعرفنا على بعض التطبيقات، بعد فيه خبرتي الشخصية، انه ويش أنا استخدمت؟ كيف يمكن أنا كطالب لغة إنجليزية أن انا أطور لغتي؟ وبعد ايوه من الإنترنت.

**ME (INTERVIEWER):** [00:08:01] كيف جهزتي الSCRIPT؟

**S16:** [00:08:06] بالنسبة لمSOLO كان يعني DONE BY ME، بالنسبة لسكريبت للإنترفيو كان لا، مأخوذ من... كان لازم يكون درس، يعني لازم تكون معلومات صحيحة.

**ME (INTERVIEWER):** [00:08:32] اخذتي جاهز من النت يعني؟ READY SAMPLE؟

**S16:** [00:08:34] ايوه

**ME (INTERVIEWER):** [00:08:34] هل مريتي بمرحلة تدريب واستعداد قبل التسجيل؟.

**S16:** [00:08:38] ايوه، كان لازم اتدرب، لازم تكون ال TONE مناسبة. وين أوقف عأساس أن المستمع يفهم، وين اسوي PAUSES, INTONATION فأحيانا حتى قبل لا اسجل اتدرب كم مرة على أساس أن الPRONUNCIATION يكون صحيح. وطبعا حتى فترة انه كتجربة فقط اجرب، أسمع، اجرب، اسمع، ويش الأخطاء؟ اعيد من جديد وكذا.

**ME (INTERVIEWER):** [00:09:08] برجع لدور المعلم، المعلم كيف اعدك لهالتجربة؟ وش المعلومات الي وفرها؟ كيف ساعدك مثلا؟ شكله كل هالجهود ذاتيه يعني، بروحك تدربتي، محد طلب منك يعني؟.

**S16:** [00:09:36] لا، اولا هو استخدام التطبيق نفسه الي هو AUDACITY، انا مثل ما ذكرت في الخبرة السابقة استخدمت ADOBE AUDITION، فتعرفنا على برنامج جديد، لكن مازلت انا أفضل اني استخدم الاوداسيتي، حسيت انا I AM FAMILIAR WIT HOW TO USE THAT، بس الاوداسيتي حسيت نوعا ما قديم، فما كان فيه نفس الFEATURES الذي ممكن انا استخدامها في الأوديشن. فتحت TUTORIALS، وكان التسجيلات الي ينتجوها جدا جدا كواليتي عالية، نرجع لسؤالنا، كان طبعا أول حاجة وفرلنا (المعلم) ان كيف حنا ممكن نستخدم الاوداسيتي، أعطانا فترة أن احنا نتدرب، كان في الكورس نفسه في SOME SESSIONS TO PRACTICE THIS، وجهنا أن الصوتيه مثلا ما بتدخل الا لازم نحولها ل ام بي ثري ، فويش البرامج الي ممكن نستخدامها.

**ME (INTERVIEWER):** [00:11:00] ممتاز. كيف تمت مرحلة الإنتاج الفعلي؟.

**S16:** [00:11:12] مرحلة الإنتاج الفعلية كانت أولا تجهيز المقاطع الصوتية، المحتوى، المضمون، اختيار الخلفية الموسيقية الBACKGROUND، وش ممكن تكون مناسبة، ان ما تكون عالية، لازم تكزن شي هادي مناسب مع الثيم، الكونت الي انا اقدمه، إخراج العمل نفسه بطريقة تناسب الطلبه، يعني ممكن يستمعوا ويحبوا هالعمل كله، واهم شي انها تكون واضحه، كثر ما أقدر اني انا اشتغل عليها تكون PERFECT،.

**ME (INTERVIEWER):** [00:11:57] ليش؟

**S16:** [00:12:01] لأن انا أقدم محتوى لطلبة، كأنه انا جالسة اشرح لهم درس، فأكيد ما بقدم... ما احب طالب يستمع لصوتية فيها... ما يرتاح لها، مثلا فيه NOISES، الموسيقى عالية، الصوت مو جودة، فيه أخطاء وكذا، فلازم احنا TO MAKE SURE THAT EVERYTHING IS FINE, GOOD،

**ME (INTERVIEWER):** [00:12:26] وهذا كله دافع شخصيا يعني؟

**S16:** [00:12:31] ايه، أحبب اتعامل مع الصوتيات وكذا،.

**ME (INTERVIEWER):** [00:12:31] قصدي دافع العمل وإنجازه بأحسن صورة؟.

**S16:** [00:12:36] ايوه طبعا.

**ME (INTERVIEWER):** [00:12:38] هل انتي من الناس الي يسموهم PERFECTIONIST؟

**S16:** [00:12:38] احيانا.

**ME (INTERVIEWER):** [00:12:38] ويش ادوات التسجيل الي استخدمتيها؟.

**S16:** [00:12:48] كبعا بما انه مافيه SPEAKERS، فكان أفضل وسيلة تسجيل هي التلفون (HWAWEI HONOR)،.

**ME (INTERVIEWER):** [00:13:03] وكيف كان الجودة ممتازة؟

**S16:** [00:13:04] ايه، لأن الوسط الي استخدمه كان مكان هادئ فيه صدى، ف D BUILDING، فالصف.

**ME (INTERVIEWER):** [00:13:31] خلاص جهزتي الSCRIPT،حصلتي المكان المناسب، ماحصلتي اي مشاكل فيه، وجهزتي الهاتف، كم مرة سجلتي؟.

**S16:** [00:13:33] يمكن أكثر من عشر مرات. وطبعا المقطع نفسه الي يكون مثلا خمس دقائق هذا تم تقسيمه إلى أجزاء أقل، يعني INTRODUCTION وحدها، المحتوى نفسه يكون ينفسه تسجيل بذاته،النهاية بعد تسجيل آخر، بعدين نقوم بدمجهم، عساس انه إذا أنا صار لو كنت حاطتنهم كلهم مع بعض صار عندي غلط في الCONCLUSION، انا بضطر اعيده من البداية.

**ME (INTERVIEWER):** [00:14:12] لسش اعدتي اكثر من مرة؟

**S16:** [00:14:19] أحيانا تصير ان انا انطق كلمة بالخطأ، فاضطر اني انا اعيدها. أسرع، ممكن السرعة، تقريبا هذا، وفي الوسط الي انا سجلت فيه كان أحيانا ما في، بس فيه واحد من المقاطع سجلته في البيت، فكان أنه يستوي كذاك احيانا فيه ضوضاء خارجية، فيحتاج إني انا إعيد.

**ME (INTERVIEWER):** [00:14:54] هالقرارات: اعادة التسجيل أكثر من مرة، ارتأيتي أن تقطيع العمل يكون أفضل، واختيار المكان المناسب، كيف أثرت في المشروع النهائي بشكل عام؟

**S16:** [00:15:04] .ممكن هي اخذت من وقتي صح، ان انا اعيد، اعالج، تسجيل من جديد، احذفي هذا، ضيفي هذا، بس في النهاية لما بشوف عملي كامل بكون على قناعة ان أنا اديت فيه كثر ما اقدر، وTHIS IS THE BEST، خلاص.

**ME (INTERVIEWER):** [00:15:33] يعني كان تأثيره إيجابي؟.

**S16:** [00:15:33] طبعا.

**ME (INTERVIEWER):** [00:15:36] مرحلة مابعد التسجيل، خلصتي الحين، طبعا اضفتي موسيقى، الخ، سويتي عملية تحرير و تعديل. في النهاية بعد ما جهز المنتج، سلمتيه مباشرة ولا؟.

**S16:** [00:15:57] لا طبعا استمع له مرة، مرتين، ثلاث، فيه ناس تسمع معي ، ويش رايكم؟

**ME (INTERVIEWER):** [00:16:09] .من هم؟

**S16:** [00:16:10] طبعا نفس الأشخاص الي هم يخوضوا نفس التجربة معي، طالبتين، زميلاتي، فممكن انا فيه حاجة ما انتبهت لها، هم ممكن انتبهوا لها، فنحن نتعلم من بعض.

**ME (INTERVIEWER):** [00:16:25] حد طلب منك انك تستشيريهم ولا؟ وش كان دافعك لاسشارتهم؟ الفيدباك؟

**S16:** [00:16:33] ايوه

**ME (INTERVIEWER):** [00:16:33] وكيف كان الفيدباك؟.

**S16:** [00:16:35] طبعا لما تسمع حاجة، عمل مثل هذا، نحن كنا المرة الثانية نخوض هذي التجربة، فتحس ان الشخص سوى شيء عظيم، فكانت إيجابية.

**ME (INTERVIEWER):** [00:16:51] انتي ذكرتي طبعا الجوانب اللغوية التي ربما ركزتي فيها وخلتك تعيدي، الأخطاء، بس في العمل النهائي هل حصلتي شي اخطاء مثلا أو شيء؟.

**S16:** [00:17:19] على حد علمي لا.

**ME (INTERVIEWER):** [00:17:22] والجودة انتي راضية عنها؟

**S16:** [00:17:27] أمانة يعني لا، لأن مثل ما قلت لك بالنسبة للINTERVIEW، كان أنا والشخص الذي سويت معه مقابله مختلفين ، فحتى ولو أنا لما اروح اعالجه، كان هناك اختلاف واضح، بس كان من جهة انه ممكن يكون إيجابي كأنه هذا RADIO DRAMA، وانت في الاستوديو، والشخص الي تسوي معه مو معك، وحتي فREAL LIFE، يصير هذا الشي. عادي..

**ME (INTERVIEWER):** [00:18:11] وش كان شعورك النهائي الشخصي؟ انت ذكرتي انه كان احساس إيجابيا من زميلاتك، بس كان شعورك الشخصي كيف؟

**S16:** [00:18:17] راضية عنه بس مو كامل. ليش؟ لأن انا من البداية اجلت اجلت اجلت، فلما صار اني اسوي العمل انضغط اكثر، فلو كان بادية FROM THE VERY BEGINNING، اول ما اعطونا العمل وأنا باشرت العمل في، يعني اخطط وكذا، كان ممكن أخرج بشيء أفضل، ولكن ما اديته STILL شيء راضية عنه.

**ME (INTERVIEWER):** [00:18:44] هذا الشعور بالرضا مثلا وش اهميته لك أنتي كطالبة، اهمية مباشرة الحين للشعور بالرضا، ليش دايم الشعور بالرضى مهم مثلا؟هل له انعكاس بمعنى آخر على حياتك الأكاديمية كطالبه، وعلى حياتك المستقبلية ربما؟.

**S16:** [00:19:06] ايوه. ممكن يكون على حسب طبيعة الطالب، يعني اذا أنت ترضى عن أعمالك بتمشي، بس ممكن طالب ثاني يقول لا، انا قدمت، سويت، بس مو راضي عنهن، بيمشي بس بيأدي مرة، في ناس أنا ماراضيين وهالاشياء REFLECTS ON THEM NEGATIVELY،.

**ME (INTERVIEWER):** [00:19:26] وأنتي من أي نوع؟.

**S16:** [00:19:39] الاول والثاني، يعني راضية عنه وبسوي شيء افضل، وعلى قناعة أني اقدر أقدم أفضل منه. في نفس الوقت أحيانا انه،اوكي المرة الثانية اقدر اسوي شي ثاني، وعادي بمشي فالكورس وكذا.

**ME (INTERVIEWER):** [00:19:47] هل في تحديات غير هالتحديات، خصوصا في الإنترفيو/، واجهتيها في تجربتك بشكل عام؟.

**S16:** [00:20:09] لأن الشخص الي انا سويت معه المقابلة كان شخص فاهم اللغة الإنجليزية، فاهم الطلب الي انا طالبتنه منه، خصوصا هي كانت معلمة، فكان شي easy، واحنا FRIENDS، فهي فاهمة وش انا طالبة، بس أحيانا ممكن لو كان علاقة رسمية ما تقدر انك انت عدل هنا، سوي كذا، عيد من جديد، فيمكن تكون هذي صعوبة لبعض الطالبة، بس كذا.

**ME (INTERVIEWER):** [00:20:37] هذا في المقابلة فقط، اما الSOLO ما واجهتي تحديات فيه مثلا او مشاكل؟.

**S16:** [00:20:45] الSOLO مثل ماقلت انا سجلت في البيت، بسبب ضيق الوقت، سجلت في البيت فكان فيه صعوبة اني انا اجد مكان يكون هادئ.

**ME (INTERVIEWER):** [00:21:04] بس في النهاية سجلتي ، تغلبتي على العقبة، هل أستخدمتي مثلا الEDITING عساس يساعدك في قص و تحرير الأصوات؟.

**S16:** [00:21:14] طبعا، نقص، ندمج، ندخل، نسوي NOISE REDUCTION، الخ.

**ME (INTERVIEWER):** [00:21:16] فيه اقتراحات عندك لتحسين هذه التجربة مستقبليا لك أم لغيرك؟

**S16:** [00:21:28] ممكن أن ما يحطوا الطالب يرتبط بTHEME معين، يعني سوي شي انت تحبه، يعني اكيد الطالب بيبدع فيه. احيانا طول المقطع المطلوب أحيانا بس من إيجابية ومن ناحية سلبية، إيجابية انه لو كان المقطع طويل طبيعي ما بيستمعوا له، في نفس الوقت أحيانا قصر الفترة او المدة الزمنية انت ما تقدر تسوي COVERING للمحتوى الي انت تريد توصله.

**ME (INTERVIEWER):** [00:22:22] ننتقل للمبحث الثاني، مسألة منهجية التعلم عن طريق صناعة المحتوى، أول محور الأساسي هو التعلم التطبيقي. التعلم عن طريق صناعة المحتوى يعتمد بشكل أساس ويرتكز على التعلم التجريبي، التطبيقي، والتعلم عن طريق الممارسة. برأيك هل للتعليم التطبيقي والتعلم عن طريق المارسة لها أهمية في السياق الجامعي في عمان.؟ لك انتي كطالبة في عمان؟ ركزي على جانب التعلم التطبيقي، لان التعلم عن طريق صناعة المحتوى يدعم بشكل كبير التعلم التجريبي والتعلم التطبيقي، يكون عملي أكثر يعني، هالنوع من انواع التعلم وش تشوفي فايدته في المرحلة الجامعية لك انتي كطالبة تخصص لغة انجليزية بتكوني معلمة في المستقبل.؟

**S16:** [00:23:20] طبعا بما اني بكون معلمة إنجليزية في المستقبل، فيه حاجة: TODAY'S STUDENTS ARE DIFFERENT; TODAY'S TEACHER SHOULD BE DIFFERENT TOO. فأكيد نحن لازم نستخدم معهم وسائل جديدة، انا يعني مابستخدم وسائل TRADITIONAL WAYS،احنا خلاص ف 2019 فمحتاجين احنا أسلوب التعلم نغيره، فما بيكون بس تلقين، فالوسائط المتعددة لها دور كبير ان كيف ممكن أن المعلم يستخدمها ويطبقها فدرسه، لأن مثلا البودكاست، فيه طلبة طريقة تعلمهم الي هي السمعي، فهذا بيفيدهم بشكل كبير، انه أنت تسمع، تتعلم خلاص ALREADY، فنفس الوقت لما في الحفظ، والمراجعة والاستذكار، يساعد بشكل كبير.

**ME (INTERVIEWER):** [00:24:26] حبيتي الجزء العملي.؟.

**S16:** [00:24:28] ايوه.

**ME (INTERVIEWER):** [00:24:37] ليش؟

**S16:** [00:24:37] لان أنت جالس تجرب بنفسك، فتشوف ويش ممكن يصير، معطاي فترة معينة، مو محاسب على أن انت سويت المرة الأولى أخطأت، بعيد مرة ثانية، لا، طالما أنك أنت بتخرج بعمل في آخر فترة، المعلم نفسه ما يهمه أنه إذا أنت تعلمت، شفت، بحثت كذا، بقدر ما يهمه العمل الي انت خرجت به،.

**ME (INTERVIEWER):** [00:25:05] يعني تشوفي التركيز على جودة العمل أهم من الوقت مثلا وعامل الوقت؟.

**S16:** [00:25:13] ايوه ممكن

**ME (INTERVIEWER):** [00:25:15] وهل تشوفي الطلاب الثانين متقبلينه؟ وانتي متقبله بشكل عام هالنوع من أنواع واساليب التعلم؟.

**S16:** [00:25:25] فكورس EDU TECH، أنا متقبلة له تماما، يمكن الطلبة لا، بس المشكلة التي احنا واجهتنا كطلبة بأنه الكورس نفسه دسم، دسم بمعنى الكلمة، وإن إحنا أصلا عندنا كورسات ثانيات ودسمات، ففيه HIGH PRESSURE عالطالب نفسه، فممكن تؤثر سلبا على أنه أنا ما عندي وقت انه انا اجلس اجرب ومادري ويش، اسويه مرة وحد، اعدله، خلاص.

**ME (INTERVIEWER):** [00:26:04] هل تشوفي انه مثلا ممكن نطلع من نطاق هالمادة، نخلي جزئيات من التعلم التطبيقي في المواد الأخرى؟ نكثر منه؟

**S16:** [00:26:24] احنا كطلبة بما اننا اخذنا هالكورس ALREADY، احنا ممكن نقدر نستخدمها في PRACTITUM أو ASSESSMENT ، لما انا اعد اختبار، بيكون مطلوب منا نحن نعد جزئية الLISTENING، هالجزئية بالذات اكيد بنرجع لتجربتنا في الايديوكيشنل تكنولوجي في البودكاستنيج. بعد ممكن نستخدمها في الPRACTICUM، فالبراكتيكوم ممكن أن انت تستخدم شيء من هذا القبيل حتى ولو كان(PRACTITUM 1, 2, 3,4)، لأن انت ALREADY تطلع للمدرسة، خلاص، ممكن نستخدمها.

**ME (INTERVIEWER):** [00:27:01] كأنك تقولي إن التعلم التطبيقي بيكون معك في تجارب ثانية؟.

**S16:** [00:27:09] طبعا إن شاء الله حتى ولو كانت حياة دراسية، حياة العمل وانا اكون كمعلمة، بستخدمها في حياتي الشخصية نفسها.

**ME (INTERVIEWER):** [00:27:29] ننتقل للنوع الثاني، صناعة المحتوى،المحور الثاني من التعلم عن طريق صناعة المحتوى. هل تشوفي تجربة صناعة المحتوى بحد ذاتها كتجربة تعليمية للطالب، هل التعلم عن طريق صناعة المحتوى له أهمية في سياق التعليم الجامعي.في عمان؟ يعني تجربة صناعة المحتوى، يعني نخلي الطالب يمر بتجربة انتاج المحتوى بنفسه، مانوفر له شي جاهز.

**S16:** [00:28:08] ايوه طبعا. يعني يمكن خلاص الطلبة يستخدموها، مثلا انا شفت الطلاب ممكن خلاص استخدمها، أنا عندي ALREADY خبرة بستخدمها، الحين مثلا بناخذ حالتي، انا بادية الحين في مشوار الخط العربي، مؤخرا أنا صنعت فيديو، الفيديو كان عبارة انه أنا اول حاجة صورت، بعدين ضبطت الاعدادات عساس انه فيه شخص يصورني وأنا أكتب، ندمج الفيديو بحيث فيه صوتية مناسبة وكذا، ففادتني حتى في حياتي الشخصية ان انا أستخدمها، وأنا حتى بستخدمها مرات أخرى. هذا شيء واحد، الشي الثاني بالنسبة لجماعة مرسال، أعتقد خبروك عنها، امس تقريبا كنا نشتغل على واحد من الصوتيات الي هو بودكاست، كان تعريف بالبودكاست الجماعة، فكان أمس حتى مشتغلين عليه تعديل ووكذا،.

**ME (INTERVIEWER):** [00:29:30] بس YOU ALREADY PUBLISHED ONE؟ ولا لسه؟

**S16:** [00:29:32] الإنجليزي خلاص ALREADY مسويله PUBLISH تقريبا ، العربي لسه.

**ME (INTERVIEWER):** [00:29:48] هذا المحتوى الي سويتيه، حد يصورك وانت تكتبي...

**S16:** [00:29:48] I HAVE A VIDEO..

**ME (INTERVIEWER):** [00:29:48] SHOW ME> I WANT TO SEE IT. عملتي فيديوات كثير؟

**S16:** [00:29:59] كتجربة واحدة، لأن فيه أفكار بس تطبيقهن!!!، وش الخلفية، وش ديكور، ان ممكن يساعدك شخص لديه خبرة في التصوير.!

**ME (INTERVIEWER):** [00:30:09] وفكرتك انك تبي تنشريهن مثلا؟.

**S16:** [00:30:13] انا طبعا نشرته على حسابي فالانستغرام. الفيديو فكرته كامل عن القراءة، فأقرأ لأن حياة واحة لا تكفيني، كانت كلمة أقرأ بخط الثلث. تعديل على الحروف. العبارة الثانية كانت بخط عادي،عشان ما يجي أحد ينتقدني، حريتي، بامكانهم ينتقدوني لما يكون شيئا انا كتبته بخط الديواني. انتقدني، لكن لما يكون بالخط العادي لا تنتقدني.

**ME (INTERVIEWER):** [00:31:26] (VIDEO.) من المصور؟

**S16:** [00:33:12] انا بعدين جلست اكتب، وضبطت الإعدادات لوحدي، ومسكتها.

**ME (INTERVIEWER):** [00:33:15] نشرتيه في اطاره الكلية؟ ولا بس وسائل التواصل؟.

**S16:** [00:33:20] كان من المفترض أن يكون عملنا جماعة مرسال كتدشين. بس لأن تأخرت اسويه، ولأني الصوتية كنت ALREADY متفقة مع شخص فالانستجرام يسوي أشياء مثل هذي، انه يسويلي الصوتية، ALREADY محهزين، بس للاسف ما صار، صارت كذا كم ظروف، ففي النهاية قررت أني انا اسوي الفيديو مابتراجع عنه، بس الصوتيه بتكون من البرنامج هذا.

**ME (INTERVIEWER):** [00:33:46] لا شغل جميل ما شاء الله. انترستنج صراحة. هذه الجزئيةالي اقصدها بصناعة المحتوى، ما شاء الله شكلك موظفتنها بشكل جميل، وتعديتي ربما فيه أشياء فيديو، احنا بنتكلم عن الفيديو أيضا، بحكم انك سويتيه، هل هناك تحديات أو ربما سلبيات لهالنوع؟ او لصناعة المحتوى بشكل كبير في إطارها الواسع؟.

**S16:** [00:34:10] هي لما تكون لديك فكرة انت تبا تسويها، إذا كان فيها ظهور لأشخاص، انا كنت احايل وحدة من البنات، اوكي ترى أنا بصور يديك بس ما بصورك كلك، يعين YOU ARE JUST HOLDING A BOOK، PRETENDING YOU ARE READING IT، بس هي لا، مدري ويش وكذا، طيب ما بطلع وجهك؟ عادي، وأنا لو كان فيه بنت فاهمة طريقة الاستراتيجية الي انا اتبعها انا في التصوير، كان عادي عندي.

**ME (INTERVIEWER):** [00:34:40] يعني تشوفي ان الاناث صعب انها تتقبل هذا؟.

**S16:** [00:34:42] ايوه، وهو موضحه لهم أنه بس تمسك الكتاب وبس، من الوسط فقط, وما في. في النهاية في وحدةوافقت هي...

**ME (INTERVIEWER):** [00:34:52] انزين ويش السبب يعني بشكل أساسس؟ هل هو المجتمع مثلا أم الثقافة؟

**S16:** [00:35:04] يمكن كلهم. احيانا هي تكون عندها قناعة أنه: لا ما بسوي ذا الشي. وش يعني انك تطلع وكذا؟!

**ME (INTERVIEWER):** [00:35:07] هذا مثال حلو. وكم اخذ منك الاعداد؟

**S16:** [00:35:07] تصوير الجزئية كانت في اليوم الثاني، لان الوقت احنا نخلص محاضراتنا متأخرين، بس هو لو كان يمكن بالكثير بياخذ يومين.

**ME (INTERVIEWER):** [00:35:35] والتحرير في برنامج استخدمتي؟

**S16:** [00:35:42] استخدمت برنامجين، الأول انا اعرف له اسمه FIMLRANGO، فلاني أستخدمته وكذا بس المشكلة أن تظهر توقيع البرنامج في النهاية. والبرنامج الثاني في الآيفون اسمه iMovie، فاستخدمته عشان احط توقيعي.

**ME (INTERVIEWER):** [00:36:06] copyright يعتي؟.

**S16:** [00:36:08] ايه

**ME (INTERVIEWER):** [00:36:14] هالتجربة مثل هالتجارب تشوفي ان مفيدة لو نكثرها ونخلي الطلاب يمروا فيها؟ ينتجوا محتوى بنفسهم؟.

**S16:** [00:36:19] طبعا لأنه الطلاب فيه افكار فرأسهم، في محتوى، فيه أشياء، بس محتاجين push، محتاجين أن يعطوا مساحة انهم يبدعوا، وبالفعل بتكون فيه أعمال جبارة.

**ME (INTERVIEWER):** [00:36:37] وليش تشوفي هذا مهم؟ هذه المساحة للطالب في هالمرحلة؟ لك انتي مثلا هالمساحة ليش تشوفيها ضرورية؟ لو مثلا فمادة ثانية تطلبت منك انك تسوي كذا يعني في موضوع معين ربما للأطفال أو ربما لشيء؟.

**S16:** [00:36:59] السبب الأهم والرئيسي أن انت تكتسب خبرة، تجربة جديدة أو ما كانت جديدة، في النهاية انت كل مرة تحاول، دايما هي مرحلة التدريب هي افضل مرحلة لانك كل مرة تواجه شي، تتعلمه، وتأخذ منه.

**ME (INTERVIEWER):** [00:37:33] ننتقل لمحورية الطالب في العملية التعليمية. مشاريع صناعة المحتوى تتطلب أن الطالب يكون هو محور العمليةالتعليمة بشكل عام، بمنح مساحة الطالب، منحه استقلالية، منحه مسؤولية. في المقابل تقليل الاعتماد على المعلم، هالدور من أدوار الطالب، هالمحورية، المساحة الي تمنح للطالب، وين تشوفي اهميتها لك انتي كطالبة فالمرحلة الجامعية في عمان؟

**S16:** [00:37:33] بالنسبة لتقليل الاعتماد عالطالب أو منحه الاستقلالية أحيانا، مثلا أنا، انا انسانه detail-oriented، احب تفاصيل، بس لما جينا نصنع محتوى فهالكورس ما عطوناالتفاصيل الدقيقة، في بداية الأمر كنت كأني ماشيه... ما أعرف ويش اسوي أنا؟ ويش بيكون عملي؟ وش طبيعته؟ كيف ممكن يخرج ؟ بس الطلبة الثانيين، يعني فيه زميلاتنا في نفس الكورس، بالفعل مشن فالكورس، ماشات فيه، لانه عادي انا عارفه وش مطلوب مني، عارفه وش بسوي، وخلاص، بس انا كنت كذا لأنه ما كان فيه details بذاك العمق الذي احتاجه فشوي ما أديت...

**ME (INTERVIEWER):** [00:39:28] بس كيف عوضتي عن هذا؟ وش سويتي فالمقابل؟.

**S16:** [00:39:34] كنا نسأل المستر احيانا وش بنسوي وش نسوي؟ نسأل الطالبات نفسهن وش طبيعة العمل هذا أصلا؟ نرجع للRUBRICS، فالنهاية خلاص أنت تعرف أنه مطلوب منك كذا وكذا، خلاص امشي عليه،

**ME (INTERVIEWER):** [00:39:57] ليش انت DETAIL ORIENTED؟

**S16:** [00:39:57] يعني احب واجد ان الشخص يعطيني تفاصيل، أحب التفاصيل.

**ME (INTERVIEWER):** [00:40:07] هل لأنك معودة على كذا مثلا؟ متعودة أنه كل شيء جاهز؟.

**S16:** [00:40:14] لا موضوع ان يكون الشيء جاهز، بس، اوكي انا بغيتك تسوي لي بحث، وش يعني؟ بحث عن ايش؟ متى؟ كذا، فأعطونا تفاصيل. الحين الكورس الي مستر T1 يدرسنا اياه، قالوا لنا فيه مشروع، طيب وش المشروع؟ الي هو FINAL PROJECT؟ وش بيكون؟ بنسوي؟ احيانا ان نحن ما فاهمين، وفي النهاية هي المشكلة الي صارت إن احنا نأجل لأن احنا ما فاهمين،

**ME (INTERVIEWER):** [00:40:56] بس ذكرتي ان ال RUBRICS كانت موجودة؟.

**S16:** [00:40:57] موجودات ايوه.. بس

**ME (INTERVIEWER):** [00:41:01] ممكن انتي تبي شرح مباشر؟ متعوده على شرح مباشر من المعلم؟.

**S16:** [00:41:04] ممكن.

**ME (INTERVIEWER):** [00:41:06] هل هذا تتوقعي انه خلق عندك اعتمادية على المعلم مثلا في توفير كل شيء؟ هل حبيتي تجربة انك بروحك تروحي تتوسعي، تقري، المعلم قال لك هذا البرنامج، أنتي بنفسك رحتي تعلمتيه..

**S16:** [00:41:20] ايوه، نزلت TUTORIALS، شفت كيف ممكن يعدلوا الصوتيات وكذا.

**ME (INTERVIEWER):** [00:41:23] هل هذا كان عندك تحدي ومشكلة مثلا ام؟.

**S16:** [00:41:26] كانت في البداية، كان صعب ان، انت جالي تدممج الصوتيات، ما عارف ويش تسوي، اوكي ويش اسوي الحين؟ فما أقدر اجازف. ممكن تنحذف الصوتية، ممكن انا اضطر اعيد عملي كامل، بس لما انت تبحث، تشوف كيف ممكن ان أحل هالقضية، ALREADY خلاص بتمشي فيه.

**ME (INTERVIEWER):** [00:41:47] هل تشوفي ربما نقص الخبرة هو السبب؟.

**S16:** [00:41:52] نقص الخبرة أيوه عندالطالب ممكن يكون سبب،.

**ME (INTERVIEWER):** [00:41:54] قلتي كأنك الطلاب الثانيين خلاص امورهم، مشو فالموضوع؟.

**S16:** [00:42:00] ايع. يعني كان فيه طالبتين، انا ما كان فيه ابدا اختيار للموضوع. ممكن الشخص الذي أقابله هم ALREADY قالوا انه خلاص احنا عملنا جاهز.

**ME (INTERVIEWER):** [00:42:21] لو توفرت هالظروف، توفرت الRUBRIC، وتوفر التوضيح المباشر، وتوفر التمهيد من قبل المعلم، تحبي هالمساحة كطالبة أن التعليم يكون حولك أنتي، STUDENT-CENTRED؟

**S16:** [00:42:38] ايوه

**ME (INTERVIEWER):** [00:42:38] ماتشوفي فيه مشكلة يعيني؟

**S16:** [00:42:38] انه يكون STUDENT-CENTRED ممكن لي أنا لا.

**ME (INTERVIEWER):** [00:42:43] لأنك متعوده على وجود المعلم مثلا؟ هل حبيتي الاستقلالية؟ هل حبيتي المساحة الي منحت لك؟.

**S16:** [00:42:52] طبعا، انه تبحث ، تسوي الموضوع بنفسك ، مو شرط انه، لا، لا تسوي هذا، سوي هذا

**ME (INTERVIEWER):** [00:43:01] يعني كأنك أعجبتك التجربة، بس ماعدا تحتاجي أكثر DIRECTION، ووجود بارز للمعلم أكثر في عملية التوجيه وعملية الإرشاد وعملية توفير المعلومات ربما الضرورية؟.

**S16:** [00:43:35] او الINSTRUCTION خلنا نقول،

**ME (INTERVIEWER):** [00:43:36] هل نحتاج نكثر من STUDENT-CENTRED LEARNING وتقليص صلاحيات المعلم؟.

**S16:** [00:43:47] ممكن، الحين خلاص الوقت يتغير، مع ان في بعض الناس يؤمنوا ان المعلم مع مرور الزمن يمكن دوره يتقلص بشكل كبير، بس في النهاية مازال نحتاج للمعلم، ف يعتمد ممكن على المحتوى نفسه، او وين ممكن أن احنا نقلص من دوره عساس احنا نزيد البحث، الاطلاع عندالطلبة، ووين. لا المعلم هذا دور المعلم، ولازم يسويه.

**ME (INTERVIEWER):** [00:44:21] فهذا ربما انتي تشوفيه نوع من التحديات؟ توافق المحتوى و توافق المادة على الموضوع؟

**S16:** [00:44:36] ممكن.

**ME (INTERVIEWER):** [00:44:36] خلنا ننتقل المحورية الأخيرة. الي هو توظيف تكنولوجيا في التعليم، طبعا مشاريع صناعة المحتوى كانت تقوم بتوظيف التكنولوجيا واستخدامها. وش تشوفي أهمية استخدام التكنولوجيا في سياق المرحلة الجامعية للطالب. في عمان؟

**S16:** [00:44:58] إذا الCONTEXT مالنا احنا كطلبة في عمان، ولو شفنا كيف التعليم أصلا واستخدام التكنلوجيا في التعليم خارج، بالفعل بنحصل ان احنا ALREADY LEFT BEHIND, FAR AWAY ، لانه فيه الحين واجد واجد واجد وسائل، يعني موظفين التكنولوجيا بشكل كبير. بس الحين هنا لو.. أبسط مثال مدارس، فيه بعض المدارس، انا ماشفت بس في بعض المساترة الي يروحوا الPRACTICUM يقولوا انه فيه OVERHEAD PROJECTOR الي الان لازالت تستخدم، بس SERIOUSLY هل ممكن ان انا استخدمها وانا الحين في 2019 ،

**ME (INTERVIEWER):** [00:45:46] تشوفيها ما تتناسب مع الوقت ولا؟

**S16:** [00:45:46] ما ما تتناسب، النص الي عندك تستخدمه وهو كأنه انا جالسه أقرا للطلبة من الكتاب، يعني مو شيء ممكن الطلبه INTEREST IN، مو فيديو مو شي ممكن يشوفوه ويلاحظوه كذا، مو ينسمع

**ME (INTERVIEWER):** [00:46:17] ربما هذا خلنا نقول أحد التحديات ؟

**S16:** [00:46:20] ممكن ايوه

**ME (INTERVIEWER):** [00:46:22] ان مافيه تنوع وتنويع في توصيل المعلومة؟ في أساليب التدريس خلنا نقول ربما؟.

**S16:** [00:46:29] ممكن يكون فيه.

**ME (INTERVIEWER):** [00:46:40] بس هذا في المدارس، كيف هنا في الكلية؟.

**S16:** [00:46:40] الوضع DISASTER،

**ME (INTERVIEWER):** [00:46:49] كيف؟

**S16:** [00:46:49] يعني أبسط مثال ان أحيانا لازم تستخدم الWIRELESS عشان تكون فيه البروجكتور، و فنفس الوقت ما بتقدر تستخدم الإنترنت، فواحد منهم، احيانا البروجكتور نفسه ما يشتغل، احنا صارلنا اسبوعين في وحده من القاعات نضظر احنا نغير القاعة لان البرةجكتور ما يشتغل إلا إذا استخدموا الكيبل، والحين لان بعضهم.. خلاص ليش استخدم الكيبل؟!، فتحصلهم ماعندهم كيبل. والانترنت ضعيف، اللابات لو كنت مكان العميد بشل اللابات كلهن وبجيب لابات جديدة، كمية قهر، احيانا حتى اللاب وحده يشتغل شاشة خضرا بيضا حمرا. SERIOUSLY؟ والباسوورد ماتضبط تدخل.

**ME (INTERVIEWER):** [00:47:19] يعني كلها مشاكل بنى تحتية، البنى التحتية غير معدة يعني لاستخدام التكنولوجيا؟.

**S16:** [00:48:00] ايه

**ME (INTERVIEWER):** [00:48:03] بس هل الطلاب متقبليين بشكل عام توظيف تكنولوجي في التعليم؟ هل انتي متقبله في هالمرحلة الجامعية؟ تشوفي انها ضرورة مثلا؟.

**S16:** [00:48:07] الحين كطالب وفمرحلتنا خلاص انت بنفسك تقدر انك توظفها، ما محتاج ان معملم يجي يوظفلك اياها، صح احيانا نستمتع، بس مرحلة طالب جامعي وأنت جالس تعد أنك تكون شخص مؤهل في تخصص ما، صح مثلا كطلاب تربية كيف ممكن ان انا وظفها، صح، بس لو كان أشياء كلها نظرية نظرية، فأكثرها انك انت تكتسب معرفة، ولو بأي طريقة، حتى ولو ماستخدمها المعلم، انت بنفسك تقدر تستخدمها، يعني YOU ARE ADULT ENOUGH،.

**ME (INTERVIEWER):** [00:49:01] ذكرنا سابقا الجانب العملي التطبيقي. بتكون هذه مقارنة للجانب النظري، لو قارنا بينهم. التعلم عن طريق صناعة المحتوى يركز على الجانب العملي أكثر من تركيزه على انك تكتسب المعلومة، يبيك تمارس، يبيك تسوي، كأن هناك تناقض، نقيضين.

**S16:** [00:49:42] طبيعي الكورسات بكاملهن الي نحن ناخذهن ما كلهن يحتاج لهن تطبيق عملي، مثلا لغة عربية.

**ME (INTERVIEWER):** [00:50:00] هي مسألة كيف، هنا التحدي، بس هل معناته أنا مانقدر نستخدمها؟ هذا شي ثاني. انزين تخيلي انها اللغة العربية...

**S16:** [00:50:06] أو تربية إسلامية، انا الحين جالسة اعطي معلم خبرة يناقش قضايا،.

**ME (INTERVIEWER):** [00:50:12] لغة عربية مثلا، هل طلبوا منكم انكم تصنعوا محتوى في اللغة العربية؟.

**S16:** [00:50:31] لا،

**ME (INTERVIEWER):** [00:50:32] تخيلي مثلا المحتوى كان باللغة الفصحى، وأنتوا تدرس قواعد لغة عربية، وتترجموها هناك في الفيديو مثلا.....انا قصدي نفكر في مجالات إبداعية كيف يمكن نوظف هالمنهجية،اذا كان STUDENT-CENTRED LEARING، بدلا ما يكون المعلم هو مصدر المعلومة، لا الطالب ممكن يستقي هالمعلومة، الحين حتى بعد فترة انتي كمعلمة مستقبلك مهدد، اليوتيوب بيكون أفضل معلم، منك ومني ومن كل حد، لأنه فيه خيارات، فوش معناته دور المعلم هنا؟. هل فعلا مركزي لهذي الدرجة؟ بنتكلم عنه بعد شوي، بس THIS IS THE CHANGE YOU TALKED ABOUT، ألحين خلنا ننتقل للمبحث الثالث الي هو مسألة البيئة التعليمية، وبنجي لدور المعلم. مشاريع صناعة المحتوى تقلص صلاحيات المعلم الى توفير الدعم، إرشاد، توجيه، وفي المقابل إعطاء الطالب المساحة، والمسؤولية والاستقلالية، إذا ما احتجتني ( كمعلم) انا موجود، بوجهك، بعطيك تمهيد، بس أيضا ابعطيك المساحة، ابدفعك انك تروح تتوسع وتتعلم. هذاالتقليص من صلاحيات المعلم من الوضع التقليدي طبعا، وش تشوفي أهميته؟ هل تشوفي له أهمية في المرحلة الجامعية لك انتي كطالبة؟.

**S16:** [00:52:06] ممكن ايوه يعني انه خلاص الطالب يعطى حريته، يبدع، فيه فسحة خلاص انا ببدع فيها، حتى ولو كان هذا شيء متعلق بالدراسة مف فيه مجال انك انت تبدع، بس لو عطيناك هالشيء، انه تسوى محتوى، تصنع حاجة، ممكن هنا تطلق مواهبك.

**ME (INTERVIEWER):** [00:52:52] اسهل لك ياها. حسب التجربة هذي، نقول مثلا الي صارت فالبودكاستين، انتي يمكن تحدي واجهتيه انه ما كان معلومات كافية موفر لك، وهذا خلاك تايهه نوعا ما، اوعلى مفترق طرق، فمعاناته انه تقبلك لهالموضوع ممكن يكون معتمدا على كمية التعليمات الواضحة، ولو كانت التعليمات واضحة فانتي متقبله ان يكون دور المعلم ثانوي؟، ويكون دور الطالب هو الأساسي في عملية التعلم؟

**S16:** [00:54:00] ايوه.

**ME (INTERVIEWER):** [00:54:12] وهل الطلاب يتقبلوا ان الميدان يكون ميدانهم هم؟ يعني نقول خلاص لا مجال ان المعلم يمسك الصف من بدايته لين نهايته، لا، المهلم يعطيك اشياء يجهزك، وانت ابحث، هذي المصادر وهذي كذا، هل الطلاب...؟

**S16:** [00:54:29] يمكن ايوه، للطلبة الي بالفعل بحوا انهم يبحثوا، يطلعوا فكل يوم انا انا اكتسب شيء جديد، بس للناس الي هي تحب كل شيء جاهز، كل شي عى طبق من فضه، يعني طبيعي ممكن يعارضوا هالفكرة، انه لا.

**ME (INTERVIEWER):** [00:54:49] وذولا الي يعارضون، هل هالخيار هم واعين له او بس خيار لأنه تعودوا على هالطريقة وماشين عليها؟

**S16:** [00:55:07] يمكن لانهم تعودوا عليها.

**ME (INTERVIEWER):** [00:55:07] هل تشوفي برايك ان نحتاج أنا نكثر من تقليص صلاحيات المعلم؟ أنا نقصر دوره على توجيه، إشراف؟.

**S16:** [00:55:17] يمكن يعتمد على المقرر نفسه، ممكن يعني، يعني على حسب نوعية المقرر.

**ME (INTERVIEWER):** [00:55:25] يعني في مقررات الطالب ما يقدر يسويها بدون المعلم؟.

**S16:** [00:55:31] مو ما انه يقدر، يقدر، بس الأفضل انه... يعني لو كان فيها ان انت تروح بتبحث بتحصل فيه تضارب كبير ما بين المصادر، يعني تحصل هنا شيء، هنا شي، ما عارف وين ممكن أن يكون الصح، يعني يكون فيه اختلاف فالآراء، في الأفكار، بس ويش الي انت المفترض تاخذه، فالمعلم فهالموقف هو الذي يعطى، بس فمقررات ثانية لا، خلاص هنيه يجي دور الطالب.

**ME (INTERVIEWER):** [00:56:17] بس مع التدريب مثلا، لو الطالب تدرب على هالمسؤولية؟.

**S16:** [00:56:19] ممكن ايوه خلاص، يعني نحط ان بالفعل الطالب الحين خلاص مؤهل انه هو في العملية التعليمية يكون المحور الأساسي، ان انت دورك تبحث وكذا، المعلم ممكن يعطيك شوية تعليمات، وانت امشي.

**ME (INTERVIEWER):** [00:56:40] ننتقل للبيئة التعليمية لصناعة المحتوىن كأسلوب تعلم يتيح التعلم الذاتي (مثل ما سويتي بحثتي وسالتي)، ايضا التعلم التعاوني والجماعي أحيانا، وايضا أحيانا التعلم عن طريق المحاولة والخطأ. هالنوع من البيئات التعليمية وش تشوفي أهميته؟ وهل تشوفي له اهمية في المرحلة الجامعية للطالب.؟ مثلا تجربتك ربما فيها محاولة و خطأ، تجربة وخطأ، سجلتي، اعدتي، سويتي، ويش فايدة هذا؟ هالفرص؟

**S16:** [00:57:42] نفس الاجابات الي قبل، انه فسحة انك انت تبدع فيها، نقطة أنك تظهر، فيه جوانب ممكن انه هو يؤدي فيها زين، بس فيه جوانب لا،

**ME (INTERVIEWER):** [00:58:05] يعني يتعرف على جواني القوة وجوانب الضعف مثلا؟.

**S16:** [00:58:06] ممكن ايوه. إذا كان الطالب نفسه اذا كان طريقة التعليم في....ماعرف كيف اصيغها.

**ME (INTERVIEWER):** [00:58:19] التعلم الذاتي، كيف كان تجربتك مع التعلم الذاتي؟ انت رحتي وشفتي، وبحثتي، ويش كان أهميته بالنسبة لي انتي؟

**S16:** [00:58:43] انتك تروح تبحث بتتشعب الطرق امامك، فأكيد... أنا اكتسبت أشياء إضافية، أشياء زيادة على الي انا طالبتنها، فأنا أخذت مرادي واكتسبت أشياء معها زيادة.

**ME (INTERVIEWER):** [00:58:59] هذا كمعارف يعني؟ تشوفي فايدتها في جانب المعرفة؟.

**S16:** [00:59:04] وبعد في التجارب وكذا.

**ME (INTERVIEWER):** [00:59:13] والتعلم التعاوني والتشاركي ؟ هل كان له جانب؟ هل يالك اشتركتي فبروجكتس مع طلاب؟.

**S16:** [00:59:14] تعرف طبيعة هل انت من النوعية الي تفضل التعلم التعاوني، الجماعي، أو لا، العلاقة ما بين الطلبة نفسهم تتقوى، ممكن العمل نفسه انا اشوف شيء ممكن وغفلت عن نقطة، فممكن الطرف الآخر ممكن يوضح لي هذه النقطة، انوه لا احنا لو سوينا كذا ممكن يصير كذا، بس انا كنت أفكر في شي ثاني، فيكون فيه تكاتف للأفكار.

**ME (INTERVIEWER):** [01:00:08] هالنوع من التجارب التعليمية هل تشوفي درجة التقبل لها عالية؟.

**S16:** [01:00:18] ما أعتقد، ممكن لا، يعني لو كان الناس أصغر ممكن، طلبة مدارس نقول, ممكن،

**ME (INTERVIEWER):** [01:00:28] بس انتوا فالكيلة؟.

**S16:** [01:00:28] اخنا ممكن ايوه،

**ME (INTERVIEWER):** [01:00:33] تحبوا ان التجربة التعليمية تعطيكم مساحة انكم تتعلموا، تخطوا، تتعلموا ذاتيا؟.

**S16:** [01:00:40] ايوه

**ME (INTERVIEWER):** [01:00:41] وتشوفي ايضا الطلاب الثانيين عندهم تقبل لهالنوع من انواع التعلم؟

**S16:** [01:00:47] ممكن بشكل كبير، ممكن ايوه متقبلين لهالطريقة.

**ME (INTERVIEWER):** [01:00:49] هل يحتاحج نكثر منها ونوسع هالتجربة؟ نعممها فتجارب وكورسات ثانية؟

**S16:** [01:00:55] .ايه.

**ME (INTERVIEWER):** [01:01:01] هل تشوفي فيه تحديات ربما لهذا النوع من البيئات التعليمية؟ لان البيئة التقليدية، نتكلم عن الكلاسروم ، الصبورة فناحية والمعلم فناحية، وننتكلم عن الroles . هذه هي البيئة التعليمية: المعلم يتكلم، الطالب جالس يسمع، البيئة تقليدية أو الإطار التقليدي النمطي، بس في المقابل هنا لا، هنا اطار ثاني للتعلم يحدث، بطريقة ثانية مختلفة. فهل ربما تشوفي انه فيه هناك سلبيات لهالنوع من التعلم المختلف الي يخلي كل طالب يفوم مثلا ببروجكت معين او يخلق محتوى؟

**S16:** [01:01:44] ممكن بس مايحضرني شي.

**ME (INTERVIEWER):** [01:01:53] المحور الأخير، محور project-based learning، صناعة المحتوى تتطلب التعلم عن طريق مشاريع التعلم، ويش تشوفي اهمية التعلم عن طريق المشاريع؟.

**S16:** [01:02:07] الطالب يكتسب خبرة بنفسه. الشي هذا يمشي معه طول حياته، يستخدمه، يستفيد منه، انه يكون هو بالفعل متعلم، بينما لو كانت اني انا أتعلم نظري بس، بتعلم عشان ان انا اعدي مرحلة معينة وبس، هالاشياء خلاص بنساهم، ما بستخدمها مرة ثانية، كان لها وقتها والوقت عدى وخلاص، بس لو عن طريق المشاريع اكتسبت خبرة، جربت شي جديد، ووكذا.

**ME (INTERVIEWER):** [01:02:55] هل الطلاب متقبلين التعلم عن طريق المشاريع.؟ هل فيه تقبل عام لهالموضوع في هالملرحلة؟

**S16:** [01:03:12] ايوه

**ME (INTERVIEWER):** [01:03:13] هل نحتاج نكثر؟

**S16:** [01:03:13] ممكن ايوه بشكل كبير

**ME (INTERVIEWER):** [01:03:13] ليش؟

**S16:** [01:03:13] محتاجين انا نعطي الطالب فرصة يظهر فيها انا نحط الLIGHTS على الطالب، عندك تولى زمام الامور، امشي، ابدع، غير يعني لو كانت طريقة أخرى، كان ممكن لا ما بيظهر خلاص،

**ME (INTERVIEWER):** [01:03:55] هل لهذا سلبيات للPROJECT-BASED LEARNING؟.

**S16:** [01:04:03] لا اعتقد انها إيجابية بشكل كبير ممكن، مثل ما قلنا ليش يحتاج نكثرها لان محتاجين نخلي الطالب يظهر، ممكن من شيءTRADITIONAL أنه... اوكي بتكلم عن شيء صار عندي الفصل الماضي، لان احنا ما كان مطلوب من مشروع، ما كان مطلوب منا صناعة محتوى أو شيء، فكان كل التركيز على المقرر نفسه، المستر هنا الحين يحكم على الطلبة بناء على أدائهم فهالشي النظري، ممكن الطالب صح ما يكون عندك اداؤه فهالشيء PERFECT أو متوسط أو شيء، بس فيه جوانب ثانية يبدع فيها، يعني مثلا ليش انا ذكرت هالقصة؟ لانه أنا بالفعل صار لي هالموقع، لأني انا ماكنت اشارك واجد ربما والبنيتن الي معي كان مستواهم زين، هو كان عن موضوع مرسال وكذا، ، ولأني انا كنت غبت مرتين بس، ماش بي الأرض، يعني يعتبرني انا ولا شي، واجد مأثر فيني هالنقطة، أن المعلم اذا انت ما تؤدي عنده في الكورس، يعتبرك أنك طالب وش فايدتك فالحياة؟ كذا بس. مع ان أنت ما تعرف أنا ويش ممكن أسوي، انت ماشفت، ما تعطينا فرصة، تتكلم، كذا، فمثل ما قلت إننا محتاجين نكثر من الأشياء الي تجعل الطالب يبدع، يظهر طاقاته، يفجرها.

**ME (INTERVIEWER):** [01:06:21] تشوفي المشاريع في المقابل ممكن أن تمنح هذه المساحة للطالب؟

**S16:** [01:06:26] خاصة فمشاريع صناعة المحتوى.

**ME (INTERVIEWER):** [01:06:46] في ختام المقابلة هل عندك ملاحظات عامة عن خلاصة تجربتك في صناعة المحتوى تحبي تشاركيها؟

**S16:** [01:06:52] في صناعة المحتوى او الEDU-TECH؟

**ME (INTERVIEWER):** [01:06:52] الي تحبيه

**S16:** [01:06:55] دايما احنا نتناقش فهذه النقطة ان الكورس دسم جدا ، بس في نفس الوقت الكورس ممتع، نحن كطلبة خصوصا معلمي لغة إنجليزية قيد الإنشاء محتاجين ان نحن نعرف وش التطبيقات الي ممكن نستخدمها فالكلاسروم، بس لأن الكورس دسم، ومافي توافق بين..ز، يعني خلاص فترة زمنية بتعدي ما لو كان ماشي عالراحات نجرب كل برنامج، كان ممكن مابنخلص اكيد، لأن هناك أشياء كثيرة، فلو كان ممكن ان الكورس يقسم الى جزئيتين او كورسين منفصلين 1+2 يكون شيء جميل.

**ME (INTERVIEWER):** [01:07:51] مسألة الضغط يعني؟

**S16:** [01:07:55] ايوه

**ME (INTERVIEWER):** [01:07:55] بس هذا مادفعك انك تنظمي وقتك اكثر مثلا؟

**S16:** [01:07:55] لان انا اجلت اجلت وفي النهاية ضغطت نفسي، اذكر كنت فالبلاد وكان فترة الاختبارات وأنا ما مسوية المشروع النهائي، فاضطريت اني أنا أرجع فنص الأسبوع واجي السكن، عساس اخلص شغلي، ويومين متتاليات وأنا اشتغل اشتغل أشتغل، وينتهي اليوم وأنا خلاص عضلاتي منتهيات.....

**ME (INTERVIEWER):** [01:09:03] شاكر مشاركتك ومعلوماتك