# Interview participant (18)

# 

**me (interviewer):** [00:00:01] السلام عليكم ورحمة الله. S18. شكرا على مشاركتك في المقابلة.

**S18:** [00:00:08] أشكركم على هذه الاستضافة وإتاحة الفرصة لي لتقديم هذه المشاركة.

**me (interviewer):** [00:00:15] طبعا الغرض من هذه المقابلة هو بحث تصورات طلبة اللغة الانجليزية جراء تجاربهم وخبراتهم في مجال التعلم عن طريق صناعة المحتوى وإنتاج الوسائط. التركيز على 3 عوامل الأساسية: التفاعل في العملية التعليمية، منهجية التعليمية المصاحبة لصناعة المحتوى، وأيضا البيئات التعليمية التي يتطلبها تعلم صناعة المحتوى. أيضا نتعرف على بعض التحديات التي ربما تكون واجهتيها في هالتجربة. نبذة بسيطة.

**S18:** [00:00:48] S18 السعيدي، تخصص لغة انجليزية، سنة ثالثة في الكلية، قبل الأخيرة .

**me (interviewer):** [00:01:01] قبل هالكورس هل كأن عندك تجارب سابقة في صناعة المحتوى؟.

**S18:** [00:01:06] ماكان عندي واجد تجارب. لكن فيه تجارب في المدرسة، مثلا صناعة بوربوينت، وورد، أكسل، البرامج البسيطة.

**me (interviewer):** [00:01:24] وش كنتي تنتجي فيها؟.

**S18:** [00:01:27] مثلا إنتج دروس تعليمية، أو مثلا برزنتيشن شرح لمادة معينة، فكنا ننتج في البوربوينت، أو في الوورد للبحوث، اكسل كنا نستخدمه في الحسابات مثلا في الرياضيات.

**me (interviewer):** [00:01:45] طبعا هذا كطلاب؟ هل يطلب منكم كمشاريع مثلا؟ وعليه درجات؟

[00:01:50] ايوه.

**me (interviewer):** [00:01:50] بس كان محصورة في office documents؟، ما انشأتي فيديوهات مثلا؟.

**S18:** [00:02:00] لا ما انشأت فيديوات، بس في الدراسة نزلت برنامج في التلفون لإنشاء الفيديو، يعني فيديوهات بسيطة مثلا صور العائلة، مثلا فيه برنامج فيفافيديو، فيه برنامج فيديوشو، و بعض البرامج المختصة بالتصاميم وكذا.

**me (interviewer):** [00:02:24] هل نشرتيها عند حد؟ او حتى عند الاهل؟

**S18:** [00:02:28] لا، كانوا هم يرسلوا لي صور او مثلا يرسلولي أي شيء يريدوا يصمموا فكنت انا أصممه لهم وارسله حالهم.

**me (interviewer):** [00:02:41] وكيف كان الفيدباك؟

**S18:** [00:02:46] كانوا يعني مبسوطين، لحد الحين كنت اليوم الصباح مسويه فيديو عيدميلاد شخص في العايلة.

**me (interviewer):** [00:02:53] وش المراحل الي اتبعتيها في إنشاء فيديو عيدالميلاد هذا؟.

**S18:** [00:03:04] أول شيء تجميع الصور، نجمع الصور، نجري فيهن بعض التعديلات، مثلا نقص الصور، نسويلهن فلاتر، إذا كانوا مثلا ما واضحين نوضحهن زيادة، نزيد إضاءة، مثلا إذا كان يريدوا نكتب عليهم نكتب عليهم، بعدين ندخلهم في الفيديو، نسويلهم بعض الثيمات المعينة. في هناك ثيمات مختصه بأعياد الميلاد، ثيمات مختصة مثلا بعيد الفطر أو عيد الأضحى، في ثيمات مختصة بالأعراس وكذا يعني، نجزهم ونخليهم في البرنامج، وعادي في البرنامج نضيف لها موسيقى أو كتابة وكذا.

**me (interviewer):** [00:03:54] هذي العملية كم تتطلب منك تقريبا؟.

**S18:** [00:03:56] أول مرة كنت استخدم البرنامج ما كنت أعرف فيه شيء، بس مع التدريب والممارسة يعني الحين عادي، يمكن الفيديو يتطلب عشرين دقيقة او عشر دقائق حتى، على حسب نوعية الفيديو.

**me (interviewer):** [00:04:13] والفيديو الي سيويتيه مال عيد الميلاد كم تطلب؟

**S18:** [00:04:14] 10 دقايق.

**me (interviewer):** [00:04:14] يعني معناته كانت لديه خبرة سابقة في صناعة المحتوى، وهذا شيء جيد ربما يسهل العملية الحين. خلنا نتكلم عن تجربتك فهالكورس فصناعة البودكاست، طبعا يتطلب منك تفاعل منك كطالبة قبل، اثناء، وبعد. نتكلم عن مرحلة ما قبل الانتاج: كيف اخترتي وحضرتي النص، واختيار المواد وكذا يعني. ممكن تخبريني عنها؟

**S18:** [00:04:44] اولا كان مستر T1 عطانا الخطة، وش هي المراحل الي راح نسوي فيها البودكاست، وكيف راح يكون التقييم. بعدين شفنا اليوتيوب يعني، سوينا بحث أكثر عشان نعرف البرنامج أكثر، لانه ما كل شيء في البرنامج انشرح لنا، فبحثنا في الإنترنت، وشاهدنا يوتيوب وكذا. كان فيه بودكاست اثنين: الأول كان فردي، والثاني كان عبارة عن مقابلة. الفردي اولا اخترت درس معين مرتبط بالموضوع مالي، مال المشروع النهائي.

**me (interviewer):** [00:05:44] عن ويش كان؟

**S18:** [00:05:55] كان عن children learning difficulties، فكنت يعني لازم أعالج الطلاب، يعني كيف نتعامل مع الطلاب الذين لديهم صعوبات في التعليم، يعني من حيث وش هي الاستراتيجيات الي تعلمهم في reading, writing, grammar, voca، وكان اول بودكاست (الفردي) سويته مختص بقاعدة grammar عن articles، كيف نستخدمهم، والأمثلة عليهم، هذا كان فردي. والبودكاست الثاني كان عن المقابلة، سويت مقابلة مع معلمة لغة انجليزية، وكنت أسألها عن وش هي الإستراتيجيات التي اتبعتهن عشان تتعامل مع الطلاب، وكان مختص بالreading، وش هي كانت الاستراتيجيات التي يتبعها مع الطلاب عشان تتعامل معهم، الطلاب الذي يواجهوا صعوبات في القراءة، فكانت هي منظمة لهم مسابقات واستراتيجيات، يعني تأخذهم وقت إضافي عشان تدربهم أكثر في الريدنح، فتواصلت معها وأرسلت لي التسجيلات. وبعدين نقلتهم في اللابتوب، نزلتهم على برنامج البودكاست، عدلت فيهم: يعني سويت لهم اقتصاص، إضافة أشياء، اضافة مؤثرات صوتية، جمعتهم مع بعض لأنه كان يعني أولا في البداية كأنه مقابلة، اني انا اتكلم، بعدين هي، فجمعتهم مع بعض الصوت مالي والصوت مال المعلمة، جمعتهم مع بعض، سويت فيهم تعديلات، تأثيرات، لحد ما أنتجت بودكاست نهائي.

**me (interviewer):** [00:08:03] من اختار الموضوع؟ اختيار شخصي ام المعلم؟.

**S18:** [00:08:05] الموضوع كان اختيار شخصي بس المعلم يرشدك اذا كان الموضوع ينفع او ماينفع.

**me (interviewer):** [00:08:17] اخترتي طبعا بناءا على الاهتمام؟ لانك مهتمه بهذا الموضوع؟ هل في سبب معين لاختيار هالموضوع؟

**S18:** [00:08:26] يعني نحن نلاحظ في مدارسنا الحكومية فيه طلاب كثير يواجوا مشاكل في اللغة الإنجليزية، عندهم مشاكل في القراءة، في القواعد، في المفردات، فيحتاجوا استراتيجيات و طرق جديدة عشان يتعاملوا معهم.

**me (interviewer):** [00:08:52] كيف جهزتي الscripts بالنسبة لهالمواضيع قبل التسجيل؟.

**S18:** [00:08:54] لازم قبل التسجيل في البداية نحدد الموضوع، بعد تحديد الموضوع نسوي outline, plan عن شو بنتكلم، عن الأهداف التي بتركز عليها في هذا الموضوع، مثلا القواعد، كيف راح نشرحه، وشو البرنامج الذي راح نستخدمه للقواعد. مثلا في القراءة شو البرنامج الذي بنستخدمه، وكيف بنشرحه، بعدها نبدأ نصمم البرامج على حسب الي كتبناه في الخطة.

**me (interviewer):** [00:09:35] بس بالنسبة لك انتي في هالتجربة، بروحك اعديتي الأسئلة في الفردي أو من مصدر معين؟.

**S18:** [00:09:44] لا ما من مصدر معين. صممتها، بروحي كتبت الأسئلة وسويتها.اول شي صممت الأسئلة كأنها مقابلة، بس المقدمة كانت والخاتمة في المقابلة كنت باحثة عنها في الانترنت، كان فيه نماذج مقابلات، فمن مقابلة اخذت المقدمة والخاتمة مالها.

**me (interviewer):** [00:10:26] وش استفدتي منهم؟ هل نقلتي كلامهم ولا؟

**S18:** [00:10:28] لا خذيت بعض المصطلحات، يعني مثلا شيء phrases معين، يعني في البداية كيف الترحيب، وفي النهاية كيف تختم مثلا البرنامج.

**me (interviewer):** [00:10:39] ليش هذا ضروري؟ وليش جبتي هالمصطلحات؟ كان عندك هدف معين مثلا؟

**S18:** [00:10:49] دائما في البداية لازم تشد انتباه المستمع.

**me (interviewer):** [00:10:54] عشان كذا استخدمتيهم؟ انا اتكلم عن تجربتك الشخصية، مابشكل عام؟

**S18:** [00:11:00] ايوه عشان تشد انتباه المستمع، يعني لازم تكون هناك كلمات سحرية عشان تشدهم

**me (interviewer):** [00:11:11] يعني كنتي مركزة فقط على نوعية الphrases و الكلمات، ماشي ثاني؟.

**S18:** [00:11:12] ايوه

**me (interviewer):** [00:11:19] كيف جهزتي نفسك لمرحلة ماقبل التسجيل؟.

**S18:** [00:11:19] لازم يكون المكان مافيه أي إزعاج.

**me (interviewer):** [00:11:23] وين سجلتي؟

**S18:** [00:11:33] في الغرفة،

**me (interviewer):** [00:11:33] هل كان فعلا مافي اوعاج؟

**S18:** [00:11:33] ما كان، لانه كان في فترة الصباح الكل عنده محاضرات فما كان فيه إزعاج، واذا كان ظهر إزعاج فصوت معين، كنا نسوي قص للصوت.

**me (interviewer):** [00:11:50] فويش سجلتي؟

**S18:** [00:12:04] في اللابتوب

**me (interviewer):** [00:12:04] كيف كان الوضوح وكذا؟.

**S18:** [00:12:07] كان واضح، بس بعض الأصوات الي تطلع فكنت اضيف عليها مؤثرات عشان تغطي الأصوات الظاهرة

**me (interviewer):** [00:12:21] كم مرة سجلتي؟

**S18:** [00:12:21] تقريبا مرتين

**me (interviewer):** [00:12:21] ليش اعدتي مرتين؟

**S18:** [00:12:21] عشان اقارن اي وحدة أفضل ام الثانية.

**me (interviewer):** [00:12:40] من أي ناحية؟.

**S18:** [00:12:41] من ناحية الوضوح، الpronunciation، الكلمات، القواعد، اذا فيه شيء خطأ، هل واضح كل الكلام، يعني بيوضح اذا رسلته للمعلم ولا مابيوضح.

**me (interviewer):** [00:12:57] يعني الجمهور مالك كان المعلم؟ هذا كان الغرض منه؟ ولا كان في جمهور معين؟ من يستهدف؟

**S18:** [00:13:05] الجمهور هم الطلاب، children الي راح اتعامل معهم، والي عندهم صعوبات،.

**me (interviewer):** [00:13:18] يعني موجه لهم هذا البودكاست؟

**S18:** [00:13:24] ايه موجه لهم، بس كنا نرسله في الكلاسروم حال المعلم على أساس التقييم.

**me (interviewer):** [00:13:29] مثل هالaudeince، هل في اعتبارات معينة اخذتيها بعين الاعتبار وانتي تنتجي البوكاست؟

**S18:** [00:13:36] لازم اللغة تكون بسيطة، بحيث إن الأطفال يفهمون اللغة، ماتكون معقدة، الكلمات ماتكون معقدة، تحاول قدر المستطاع أن الكلمات تكون نطقها واضح، خصوصا نطق الحروف مثلا الR تنحذف، فالطلاب مايعرفوا هذا الشيء، فنحاول نوضحه لهم.

**me (interviewer):** [00:14:14] هل تدربتي قبل التسجيل؟ خبريني عن عملية التدريب.

**S18:** [00:14:22] تدربت فيه، يعني قريته كامل، لكن كانت في البداية فيه بعض الكلمات النطق، كنت يعني في البداية أسرع، يعني مامخلية في بالي مثلا راح أوجه هذا حال طلاب صغار، بعدين تميت ابطء في السرعة، النطق يكون مفهوم، الكلمات تكون مفهومة للطلاب.

**me (interviewer):** [00:14:56] طبعا حذفتي الاصوات و الضوضاء، كيف بالنسبة لاختيار الموسيقى.؟

**S18:** [00:15:03] اختيار الموسيقى على حسب، يعني مثلا اذا كان مقابلة يعني كأنه برنامج، فنختار موسيقى خاصة بالبرامج. كثير منها في اليوتيوب.

**me (interviewer):** [00:15:11] استعنتي باليوتيوب في الموسيقى؟

**S18:** [00:15:30] ايوه. بس كان عملية صعبة أنا نبحث عن الموسيقى المناسبة للبودكاست. لان الموسيقى في البرامج دايما تكون مزعجة وكذا، وكنا نحتاج موسيقى هادئة.

**me (interviewer):** [00:15:46] بعد ماخلصتي التسجيل واضافة الموسيقى، وجهزتي كل شيء، هل سلمتي مباشرة المنتج ام بعد قيمتيه أكثر؟.

**S18:** [00:15:59] سمعته مرة ومرتين، وبعدين سلمته.

**me (interviewer):** [00:16:01] فيه كان هناك ملاحظات من قبلك انتي؟ هل لاحظتي في شيء عليه؟.

**S18:** [00:16:13] لا ماشي، لكن ما أعرف، مثلا يمكن اذاحد سمعه، يلاحظ عليه أشياء.

**me (interviewer):** [00:16:18] هل كنتي مركزة على شيء معين؟ ولا ونفس الأشياء الي كنتي تركزي عليها مثل الوضوح والقواعد والنطق؟

**S18:** [00:16:26] بس هذي الي كنت مركزة عليه.

**me (interviewer):** [00:16:26] طبعا بالوضوح انتي قصدك وضوح التسجيل و وضوح النطق؟

**S18:** [00:16:35] الصو مثلا يكون واضحـ يعني مثلا ما خافت، يكون واضح.

**me (interviewer):** [00:16:48] كيف كان شعورك بشكل عام بعد نهاية اول بودكأست تسويه؟ كيف كان شعورك بالمنتج النهائي؟.

**S18:** [00:16:56] كنت راضية عنه هذا المنتج، لكن كنت اتمنى يكون بشكل أفضل.

**me (interviewer):** [00:17:07] من اي ناحية؟

**S18:** [00:17:10] يمكن من ناحية اننا نحتاج وقت أطول عشان ننتج شي افضل.

**me (interviewer):** [00:17:29] التحديات طبعا كان قصر الوقت، ماكان الوقت كافي؟

**S18:** [00:17:32] ايوه الوقت. وكنا نحتاج يعني البيئة والمكان الذي نسجل فيه كان نحتاج أكثر هدوء، مكان اكثر هادئ للتسجيل

**me (interviewer):** [00:17:43] وكان هذا صعب انط تحصليه؟

**S18:** [00:17:43] ايوه.

**me (interviewer):** [00:17:53] مسألة الرضى، وش اهمية هذا الشعور لك انتي كطالبة؟ هل له انعكاس معين مثل هالشعور؟.

**S18:** [00:17:55] اكيد له اتعكاس معين لأن اذا سويت شيء وانت راضي عنه، بعدين راح يكون اكثر معك شغف انك تسوي أشياء ثانية، تبذل مجهود أكبر في المشاريع الاخرى.

**me (interviewer):** [00:18:15] هل هذا الي حسيتيه شخصيا؟ ولا تتكلمي بشكل عام؟.

**S18:** [00:18:15] لا شخصيا.

**me (interviewer):** [00:18:16] يعني عطاك شغف أكثر؟ من أي ناحية؟.

**S18:** [00:18:19] اني اتعلم برامج ثانية عساس اني بعدين استخدمهم في التربية في المستقبل، يعني لوكان هناك شي برامج صوت وصورة مع بعض، تعلمنا برنامج مثلا تسجيل مع ظهور صورة، كان أفضل

**me (interviewer):** [00:18:54] هل هناك تحديات أخرى غير مسألة عامل الوقت واختيار المكان واجهتيها في هالمشروع.؟

**S18:** [00:19:03] لا

**me (interviewer):** [00:19:18] هل عندك مقترحات للتغلب على مثل هالتحديات (مسألة الوقت واختبار المكا) لومستقبلا مريتي بنفس هالتجربة او طلاب آخرين اخذوا الكورس ومروا بنفس التجربة؟ هل عندك مقترحات لتذليل هالصعوبات؟.

**S18:** [00:19:36] يعني يهيئوا لهم مكان مناسب حال التسجيل، يكون بعيد عن أي إزعاج. يكون مكان بس مهيأ للتسجيل، يعلموهم برامج ثانية غير البودكاست، يعني فيها مميزات أكثر عن البودكاست.

**me (interviewer):** [00:20:13] ننتقل للمنهجية بشكل عام الي تدعم التعلم عن طريق صناعة المحتوى. في أربعة محاور أساسية في هذا النوع من الخبرات والتجارب التعليمية: أولها التعلم التطبيقي. لاحظتي أن صناعة المحتوى تتطلب تطبيق، تجربة، يعني تعلم عن طريق الممارسة، والتجربة، أهمية هذا النوع من أنواع التعلم في سياق المرحلة الجامعية لك انتي كطالبة، وين تشوفيه؟.

**S18:** [00:20:59] يساعدنا مثلا، اذا حاولنا مثلا المحاولة والممارسة كل ما مارست الشيء أكثر كلما اتقنته اكثر، يعني مثلا اخطأنا في حاجة معينة، المرة الجاية راح نصلحها هذي الحاجة الي اخطأنا فيها، وراح يكون إتقانا لها بشكل أكبر.

**me (interviewer):** [00:21:23] هذا صار عندك؟.

**S18:** [00:21:27] ايوه.

**me (interviewer):** [00:21:27] كيف تشوفي تقبل الطلاب لهذا النوع من اساليب التعلم في المرحلة؟ في عمان بشكل عام، كيف تقبلكم للتعلم التطبيقي؟.

**S18:** [00:21:38] ماكل الطلاب يتقبلوا هذا التعليم، خصوصا أن بعض الطلاب ما يحبوا المواد الي فيهن ممارسة او فيهن تطبيق، البعض يحب المواد الي فيهن حفظ، فيهن كتابة وكذا،

**me (interviewer):** [00:21:28] بس ليش تتوقعي؟

**S18:** [00:22:19] يمكن لانهم ماجربوا، قلة التجربة. أو أنهم مثلا دخلوا في التجربة للمرة الأولى وفشلوا فيها، فما كان معهم دافع أنهم يدخلوا تجربة جديدة.

**me (interviewer):** [00:22:27] هل تشوفي انا نحتاج نوسع من التعلم التطبيقي؟

**S18:** [00:22:38] ايوه

**me (interviewer):** [00:22:38] ليش؟

**S18:** [00:22:38] خصوصا ان نحن معلمين، راح نروح مدارس، يعني فيهن تطبيق بيكون، يعني كل الي نتعامل معهم طلاب وكذا. أما الحين الي نحن ندرسه أغلب المواد كلهن فيهن حفظ، ما فيهن يعني تطبيق غير مواد بسيطة جدا الي فيهن تطبيق، يعني باقي المواد كلها تتطلب منا حفظ، نحفظ، نكتب، يعني ما تتطلب منا انا نمارس مثلا شيء معين راح نحتاجه في المستقبل.

**me (interviewer):** [00:23:11] أنتي تشوفي أهميته فقط للمستقبل؟

**S18:** [00:23:16] حتى في حياتنا اليومية نحتاج أننا نمارس الشيئ اكثر من اننا نعرفه.

**me (interviewer):** [00:23:20] وين فايدته بالضبط بتكون في حياتك المباشرة الحين؟

**S18:** [00:23:37] يعني مثلا اذا تعلمنا برنامج معين، ماشرط أننا نستخدم مثلا في المستقبل، عادي مثلا نستخدمه الحين بس في مواد ثانية. مثلا برنامج ال powtoon، الذي درسناه في هالمادة، هذا البرنامج عادي يعني انا الحين مثلا نستخدم مثلا نسوي برزنتيشن، أو مثلا حتى نستخدمه حال أي أحد من أفراد العائلة مثلا عنده برزنتيشن وبيقدم هذا الشيء، خصوصا حال الأطفال يعني، الحلقة الأولى، يعني راح نيستفيد من هذا الشيء.

**me (interviewer):** [00:24:19] هل هناك تحديات أخرى للتعلم التطبيق غير مسألة قلة الخبرة وقلة التجربة عند بعض الطلاب؟ هل في ربما تحديات نواجهها لو كثرنا هالنوع من أنواع التعلم؟.

**S18:** [00:24:30] الإنترنت، الأدوات، الكمبيوترات المستخدمة.

**me (interviewer):** [00:24:45] يعني نتكلم عن البنى التحتية بشكل عام؟ تشوفيها غير مهيأه وغير مناسبة؟.

**S18:** [00:24:57] ايوه، غير مهيأة. بعض المعلمين يفتقرون الخبرة في التكنولوجيا.

**me (interviewer):** [00:25:15] خلنا نتكلم عن صناعة المحتوى بحد ذاتها. طبعا أنتوا أنشأتوا اكثر من نوع من أنواع المحتوى. وصناعة المحتوى يتطلب من كل طالب انه ينتج شيئ، مسألة صناعة المحتوى كأسلوب تعليمي في المرحلة الجامعية لك انتي كطالبة ويش تشوفي أهميته؟ وهل تشوفي له أهميته؟.

**S18:** [00:25:42] أكيد له أهمية، فالمستقبل احنا راح نصنع محتوى بأنفسنا دون أي مساعدة. فلازم اننا نعرف كيف نصنع محتوى، كيف نصنع برامج، كيف نصمم برامج، كيف نكمل حصة كاملة في المدرسة بنفسنا من دون أي مساعدة أخرى.

**me (interviewer):** [00:26:10] انتي تشوفي ربطه اكثر شي بالتوظيف؟ تشوفي الوظيفة تتطلب فعلا هالنوع؟

**S18:** [00:26:16] ايوه تتطلب.

**me (interviewer):** [00:26:23] كيف تقبلك أنتي وتقبل الآخرين لصناعة المحتوى؟

**S18:** [00:26:27] يمكن المحتوى الي صنعناه ما يكون بهذاك الإتقان، لكن يحتاج بعض التعديلات، يحتاج اضافه، يحتاج حذف أشياء، فيحتاج وقت أكبر، يعني ممكن يعطونا مجال أكبر ممكن نصنع شي افضل،

**me (interviewer):** [00:27:06] يعني لو توفرت مثل هذي تشوفي تقبل الطلاب بيكون أكثر؟.

**S18:** [00:27:09] ايوه

**me (interviewer):** [00:27:12] يعني هل معناته ان كل الطلاب متقبلين؟.

**S18:** [00:27:12] ما كل الطلاب متقبلين هالنوع يمكن عشان مشاكل التكنولوجيا، الانترنت والوقت.

**me (interviewer):** [00:27:29] هذي التحديات الاساسية. هل برأيك نحتاج نكثر من صناعة المحتوى، من هالتجارب، نعممها على الطلاب وفي المواد الأخرى؟.

**S18:** [00:27:36] ايوه، نحتاج مثل هذا الشي، لإن اساسا هذا العصر عصر تكنولوجيا، فنحتاج اشياء تكنولوجيا، كيف تتعامل مع التكنولوجيا، بعكس الأشياء الورقية أو الأشياء التقليدية، التعليم التقليدي.

**me (interviewer):** [00:27:55] وين مشكلة التعليم التقليدي بيكون معناته؟

**S18:** [00:28:07] التعليم تقليدي حفظ، كتب، قراءة، كتابة، يعني مافي أي تطبيق، ما فيه أي ممارسة، ما فيه حاجة ينتجوها الطلاب. يعني كل الاعتماد على المعلم، الطلاب ماحالهم دور لأنهم يتلقنوا الدرس ، ويذاكروه ويختبروا عليه، بعكس يعني لو استخدموا التكنولوجيا يعني الطلاب راح ينتجوا مشاريع.

**me (interviewer):** [00:28:38] انتي تجربة صناعة المحتوى ويش تشوفي ضافت لك انتي كطالبة؟.

**S18:** [00:28:43] اشياء كثيرة، يعني مثلا علمتني برنامج ثانية ماكنت اعرفها. تعاملت مع صعوبات، سواء كانت صعوبات مثلا في الانترنت، او مثلا صعوبات لما أبحث عن معلومات معينة، أو حتى أبحث كيف يستخدموا البرنامج.

**me (interviewer):** [00:29:22] هالصعوبات ليش تشوفي هذي مهمة للطالب انه يتعرف عليها.؟ أو انه يواجهها مثلا؟ انتي واجهتيها، هل تشوفي انها مهمة للطالب انه يواجه مثل هالصعوبات؟

**S18:** [00:29:42] أيوه مهمة. لانه عشان مثلا يصنع اي برنامج يحتاج انه مثلا يبحث عن البرنامج، يعرف كيف يستخدم البرنامج، يشاهد يوتيوب عشان ينتج انتاج بشكل متقن

**me (interviewer):** [00:30:04] خلنا نتكلم عن محورية الطالب في العملية التعليمية. مشاريع صناعة المحتوى تتطلب منك أنت كطالب عندك المساحة الكبرى، وأنت تكون الأساس، طبعا ذكرتي التعليم التقليدي مشكلته انه يشجع الاعتماد على المعلم، ما يمنح الطالب مساحة، هنا بالعكس. مشاريع صناعة المحتوى تتطلب من الطالب انه يمنح التركيز، ويمنح الاستقلالية، ويمنح المسؤولية، ويمنح المساحة، مع تقليل الاعتماد على المعلم في المقابل. محورية الطالب في العملية التعليمية لك اني كطالبة في المرحلة الجامعية في عمان وين تشوفي أهميتها.؟

**S18:** [00:30:53] طالما مايعتمد على المعلم، راح يبحث، راح يحاول، راح يخطئ ويصلح الخطأ، يعني بيكون كل الاعتماد على الطالب، المعلم راح يكون بس مرشد له

**me (interviewer):** [00:31:27] بس ليش هذا ضروري لك انتي مثلا انك تحاولي وتخطي وتصلحي الخطا وعتمدي على نفسكن ليش هذا تشوفيه ضروري؟

**S18:** [00:31:45] لان التعليم عمل مابس بالسهولة الي الكل يتوقعه، يحتاج منا نبذل مجهود

**me (interviewer):** [00:31:45] انزين حتى النظري يتطلب مجهودا؟ مثلا مثلا حتو لو اعتمدتي على المعلم وفي عندك اختبارات بتضطر انك تحفظ وكذا، فيه مجهود يعني. هل تشوفي المجهودين يختلفن؟.

**S18:** [00:31:56] ايوه يختلفن. لان في الممارسة تكون أكثر متقن للشي، إذا أخطأ فيه وحاولت تصلحه تكون اكثر متقن، بعكس النظري. النظري مثلا يعني اختبار ونختبر فيه، حتى ولو أخطأنا ليس هناك مجال أننا نصلح هذا الخطأ. بعكس اذا مارسنا الشي اذا اخطأنا فيه مجال انا نصلح الخطأ.

**me (interviewer):** [00:32:22] هل تشوفي ان الطلاب، فمثل هالمكورس اعطاكم كثير مساحة كطالب، خاصة التعلم عن طريق صناعة المحتوى معظمه الجهد يقوم به الطالب. هل تشوفي ان الطلاب وانتي متقبلين بشكل عام لهالنوع من انواع التعلم؟

**S18:** [00:32:42] إذا كانت المادة ندرسها مثلا في الكورس، يعني هذه المادة بس، اكيد الكل راح يتقبل، لكن لأنه يمكن عشان ضغط مواد، والمادة يعني تحتاج مشاريع، كل اسبوع مشروع يعني ماكان الطلاب متقبلينها، يعني في معهم ضغوطات مواد ثانية مع ضغط هذي المادة، فالطلاب ما إتقنوا ألاعمال الي نفذوها

**me (interviewer):** [00:33:23] مسألة الضغط هو التحدي الكبير تشوفيه انتي. هل في سلبيات اخرى غير الضغط؟

**S18:** [00:33:31] نفس السلبيات الي قبل. التكنولوجيا الموجودة في الكلية ما مساعده، كثير من الحواسيب ماتشتغل، والإنترنت ضعيف جدا،.

**me (interviewer):** [00:33:45] بس برأيك الشخصي، هل تشوفي نحتاج أن نكثر من محورية الطالب في العملية التعليمية؟ انا نمنح مساحة اكثر للطالب ونقلل مساحة المعلم؟.

**S18:** [00:34:04] ايوه نحتاج عشان الطالب يعتمد، من يوب صغير يعتمد على نفسه، يحس بالمسؤولية، يبذل مجهود أكبر.

**me (interviewer):** [00:34:17] وللطالب الجامعي تشوفي انها ضروري؟.

**S18:** [00:34:27] ضروري

**me (interviewer):** [00:34:31] هل لأنها تبني شخصيته؟.

**S18:** [00:34:32] ايوه تبني شخصيتة، تهيئه للوظيفه المستقبلية، كيف يعتمد على نفسه دون اي إشراف أو مساعدة.

**me (interviewer):** [00:34:53] ننتقل لمسألة توظيف التكنولوجيا في التعليم. صناعة المحتوى مثل ما شفتي كان يتطلب كثير استخدام التكنولوجيا والتركيز عليها. توظيف التكنولوجيا في التعليم وين تشوفي أهميتها في المرحلة الجامعية؟

**S18:** [00:35:16] نحتاج نوظفها في معظم المواد الدراسية.

**me (interviewer):** [00:35:21] ليش؟

**S18:** [00:35:30] بشكل مختلف، يعني في كل مادة نستخدم استراتيجية معينة، برامج معينة لشرح هذي المادة

**me (interviewer):** [00:35:47] تشوفي انتي مثلا فايدتها في الشرح؟.

**S18:** [00:35:48] ايوه انها تركز المعلومة أكثر عند الطلاب. إحساسهم شعورهم بالمحاضرة يكون بشكل أفضل من شعور الحين، انا المحاضر يلقي المحاظرة، ما في أي تجاوب، ما في اي مشاركة بين الطلاب. ايضا المساعدة التي تكون بين الطلاب، يكون فيه تعاون بين الطلاب، مثلا طالب مافهم نقطة معينة عادي انه يستفسر من شخص أو من زميل عن طريق التكنولوجيا.

**me (interviewer):** [00:36:29] معناته تشوفي الطلاب يتقبلوا اكثر إذا كان فيها تكنولوجيا؟ بعكس لوكانت خالية؟

**S18:** [00:36:41] ايوه اصلا الحين في الهواتف النقالة تقدر تنزل كل البرامج وعادي تقدر تتواصل معه في أي وقت، وفي أي مكان

**me (interviewer):** [00:36:52] هل معناته نحتاج نكثر منها في المواد الأخرى؟.

**S18:** [00:36:57] ؟

**me (interviewer):** [00:37:03] هل فيه تحديات ربما، هل تشوفي نفس التحديات السابقة الي ذكرتها في توظيف تكنولوجيا، هل هو توفر البنى التحتية تشوفيه اكبر تحدي؟

**S18:** [00:37:10] ايوه. بعد الوقت المناسب، فيه مرات عادي تتواصل مع المعلم بالتكنولوجيا لكن مثلا المعلم مايرد، او مثلا يكون مشغول، يعني ممكن أحيانا مايرد بسرعة رغم ان الإمكانية موجودة.

**me (interviewer):** [00:37:45] المبحث الاخير. مسألة البيئة التعليمية التي يدعمها التعلم عن طريق صناعة المحتوى، طبعا نتكلم عن دور المعلم. نحن تكلمنا عن محورية الطالب في العملية التعليمية، كيف الطالب يمنح مساحة أكبر، مع تقليل اعتماده على المعلم، ايضا دور المعلم في المقابل يفترض تقليص دوره وصلاحياته في الصف، بدل ما يكون هو المركز، لا، يكون دوره يقتصر على توفير الدعم، التوجيه، إشراف، في المقابل أن يمنح مساحة للطالب. هالنوع من ادوار المعلم كيف تشوفيه مهم في التعلم لك كطالبة في المرحلة الجامعية هنا في عمان؟.

**S18:** [00:38:28] المعلم راح يكتشف مواهب جديدة في الطلاب، الطلاب راح يبدعوا أكثر من المعلم، يمكن المعلم عنده فكرة واحدة لكن الطلاب عندهم أفكار ثانية. الخبرات تختلف من المعلم، من الطلاب.

**me (interviewer):** [00:39:05] وهذا ويش يخلق؟.

**S18:** [00:39:15] يخلق جو متكامل، يعني لما نظيف فكرة المعلم على أفكار الطلاب راح ينتج لنا أفكار جديدة.

**me (interviewer):** [00:39:31] اول ما قالت المعلمة دوركم مغاير فهالمادة عن المواد الاخرى، المساحة لكم، أعطيكم شيء تمهيدي، بس الدور دورك كطالب. كيف كان تقبلك وتقبل الطلاب لهالنوع من أدوار المعلم؟.

**S18:** [00:39:46] اكيد ان الطلاب راح يتقبلوا هالشي لأن الطلاب دايما يحبوا يبدعوا بنفسهم من دون اي حدود

**me (interviewer):** [00:40:05] هل فعلا الطلاب مايحبوا اي حدود؟

**S18:** [00:40:14] حتى الطلاب في المدرسة لما مثلا تقولهم المعلمة عادوا سووا الي تريدوه، مثلا هذا برنامج معين وسووا الي تريدوه، اكيد هالشيء يكون أفضل من أنك تعطيهم حاجة معينة، يسووا شيء معين، شيء محدد.

**me (interviewer):** [00:40:30] وهذا ينطبق على الكلية نفس الشيء؟.

**S18:** [00:40:33] ايوه ينطبق على الكلية شيء.

**me (interviewer):** [00:40:40] يعني تشوفي الطالب ما لازم نلزمه بشي معين؟

**S18:** [00:40:40] ايوه ما لازم نلزمه بشي معين.

**me (interviewer):** [00:40:40] في هذاالكورس انتي اخترتي تقريبا كل شي، هالخيارات وهالمساحة في الاختيار شفيتها مناسبه لك كانت؟.

**S18:** [00:40:53] ايوه مناسبة لانه مثلا اختيار البرامج عشان جمعهم نسوي اونلاين كورس، يعني بختار البرامج اللي فيهن أنا أكثر متقنة، ما بختار البرنامج الي اواجه فيهن صعوبات. والموضوع نفسه، يعني بختار موضوع يكون سهل، موضوع عندي أفكار عنه، بعكس لو مثلا المعلم حدد مواضيع والموضوع مثلا صعب ومعقد مامعي أي فكرة عنه. ماراح يكن نفس الانتاج

**me (interviewer):** [00:41:30] هل استمتعتي بالموضوع الي اخترتيه؟

**S18:** [00:41:30] ايوه لانه ء فيه استراتيجيات جديدة. خصوصا أني انا افضل اتعامل مع طلاب حلقة أولى اكثر من طلاب حلقة ثانية.

**me (interviewer):** [00:42:11] هل تشوفي نحتاج تكثر من تقليص دور المعلم؟

**S18:** [00:42:14] ايوه نحتاج.

**me (interviewer):** [00:42:24] لنفس الأسباب ام أسباب أخرى؟.

**S18:** [00:42:25] عشان يعتمدوا الطلاب على انفسهم، يتحملوا المسؤولية، وهذا الشيء يساعدهم في المستقبل سواء كان في الوظيفة أو في حياتهم الشخصية. بعكس لو كان الطالب اتكالي على المعلم.

**me (interviewer):** [00:43:02] وين التحديات راح تكون لهالدور من ادوار المعلم؟

**S18:** [00:43:02] يمكن المعلم يخبر الطلاب بس عن الفكرة، بس الطلاب يحتاجوا أكثر تفصيل عن هذي الفكرة. وكشخصية المعلم يعني دائما يكون متعود انه طول الوقت هو يتكلم والطلاب ساكتين، فمن الصعب عليه أن هو يكون ساكت والطلاب يشاركوا، يتكلموا.

**me (interviewer):** [00:43:35] يعني المعلم راح يواجه تحديات معناته؟

**S18:** [00:43:45] ايوه. ايضا، التحضير للدرس بعد يحتاج جهد أكثر من المعلم، فيحتاج إنه يتعامل مع برامج، يجهزها للطلاب بشكل أكبر، لأنه راح يكون الفترة الي يشرح فيها فترة قصيرة جدا، وباقي الشغل كله عى الطلاب. بعد في عملية التقييم يحتاج يقيم كل طالب بشكل فردي.

**me (interviewer):** [00:44:16] يعني تشوفيه اكثر جهد من الاختبار مثلا؟.

**S18:** [00:44:27] ايوه اكثر جهد من الاختبار، لانك يعني مثلا الطالب صمم برنامج انته راح تقيم كل مراحل تصميم البرنامج، أكثر من الاختبار، في الاختبار بس عندك الورقة و تتبع نموذج اجابة وتصحح. بعكس هنا، الطلاب مختلفين في التصاميم، مختلفين في المواضيع، حتى في المحتوى نفسه مختلفين فيه.

**me (interviewer):** [00:45:08] تشوفي هذا تحدي للمعلم؟

**S18:** [00:45:08] ايوه المعلم

**me (interviewer):** [00:45:08] نتكلم عن البيئة التعليمية. صناعة المحتوى تدعم التعلم الذاتي التعلم التعاوني وأيضا التعلم عن طريق التجربة والخطأ. مثل ما جربتي مرة مرتين، حد من الطلاب جرب أكثر من مرة إلى عشر مرات. هالنوع من البيئات التعليمية هل تشوفي له أهمية في سياق التعليم الجامعي في عمان.؟

**S18:** [00:45:36] لها أهمية، لكن ما كل المحاضرين وكل المعلمين يستخدموا هذه الطريقة. يعني فيه معلمين مثلا تحضير اساينمنت اوحاجة ما يصححوا للطلاب غير مرة واحدة، يعني ما يعطوهم محاولة أنهم يصلحوا من أخطاءهم. رغم انه نحن نحتاج إذا مثلا سلمنا اسايمنت او حاجة اننا نصلح الخطأ الي موجود فيه.

**me (interviewer):** [00:46:14] تشوفي هذا له فايدة في مسألة الدرجات يعني؟.

**S18:** [00:46:17] مسألة الدرجات واننا نتعلم أكثر إذا استخدمنا برنامج معين، حاولنا فيه، المرة الأولى ما أتقناه، ومع اشراف المعلم راح يعطينا فكرة زيادة، راح نتعلم البرنامج بشكل أكبر، باتقان.

**me (interviewer):** [00:46:38] هذا بالنسبة للتجربة والخطأ، كيف بالنسبة للتعلم الذاتي.؟

**S18:** [00:46:49] التعلم الذاتي يعلمنا كيف نبحث، كيف نعتمد على نفسنا، كيف نبذل مجهود اكبر في المادة نفسها، يعني نسأل، نستفسر

**me (interviewer):** [00:46:59] يعني تشوفي دور كبير يقوم به الطالب؟.

**S18:** [00:47:16] ايوه دور كبير يقوم به الطالب.

**me (interviewer):** [00:47:16] هل الطلاب متقبلين هذا النوع من البيئات؟.

**S18:** [00:47:23] ماكل الطلاب، يعني يختلف من شخصية طالب لطالب، يعني شي منهم يفضلوا التعلم الذاتي، انه يكونوا بنفسهمن يشتغلوا بنفسهم، يصممموا برنامج بنفسهم، بعكس بعض الطلاب يحبوا التعليم الجماعي، أنهم يتشاركوا في مجموعة يصمموا برنامج، يعني كل واحد يجيب فكرة عن البرنامج ويصمموه. يعني يختلف من شخصية لشخصية.

**me (interviewer):** [00:47:52] هل تشوفي الشخصية لها دور؟.

**S18:** [00:47:55] ايوه

**me (interviewer):** [00:47:59] وتشوفي ان التعليم التقليدي، التعلم النظري، هل يتوافق مع شخصيات كل الطلاب في المقابل؟.

**S18:** [00:48:03] ما يتوافق، لأنه في بعضهم يحبوا التعلم من الأشياء البصرية، مثلا يشوف صور وكذا، وفي شي منهم يحبوا يتعلموا عن طريق الاستماع يعني أكثر يحبوا الأشياء الي يستمعوهن، وشي منهم يتعلموا جماعي، في شي منهم يتعلموا فردي. بعكس النظري، الأغلبية مركز على الشخص نفسه. تعلم ذاتي كأنه

**me (interviewer):** [00:48:41] هل تشوفي نحتاج نكثر من هالنوع من البيئات التعليمية الي تدعم التعلم الذاتي، التعاوني، عن طريق المحاولة والخطأ؟ تشوفي نحتاج نكثر منها؟

**S18:** [00:48:56] ايوه نحتاج، بس فيه بعض السلبيات لكل واحد فيهم، يعني مثلا التعلم الجماعي في جماعة يكون الطلاب يمكن معتمدين على شخص متميز في المجموعة والباقين مايبذلون أي مجهود. التعلم الذاتي بعض الحالات يعني يكون ممل، بشكل كبير كل المجهود وكل الشغل يكون على الطالب نفسه. التجربة والخطأ بعض الطلاب من يدخلوا في التجربة الأولى خلاص يستسلموا، فما يريدوا يدخلوا تجربة عشان مايخطأوا. اما البعض عادي معهم مثلا يخطأ المرة الاولى الثانية الثالثة بس يظل متمسك ويحاول.

**me (interviewer):** [00:50:06] المحور الأخير هو مسألة طبيعة نشاط التعلم. طبعا مشاريع صناعة المحتوى تدعم التعليم عن طريق المشاريع بروجكت PROJECT-BASED LEARNING، وين تشوفي اهمية المشاريع للطالب في المرحلة الجامعية في عمان؟

**S18:** [00:51:11] انها هي تكون مرحلة تغيير من تعليم تقليدي، الكتب وكذا، لتعليم كيف نصنع مشاريع، كيف نكون مشاريع. أهميتها بعد في المستقبل، يعني في الوظيفة مثلا بنستخدم هذي البرامج فعملية تعليم، ايضا يمكن بعض هذي البرامج نستغلها ونسوي مثلا مشروع خاص غير متعلق بالتعليم، يعني مثلا نصمم مشاريع لشركات او لأشخاص مثلا، ممكن يعني تساعدنا هذي البرامج ، او نستخدمهن مثلا في محاضرات وفعاليات.

**me (interviewer):** [00:52:29] تقبل الطلاب للتعلم عن طريق المشاريع، وخلنا نقارنها بالاختبارات، عندنا السائد هو التعلم عن طريق الاختبارات، هذا يعطي درجات وهذا يعطي درجات، كيف ممكن نقارن الاثنين؟.

**S18:** [00:52:45] هناك بعض الطلاب يفضلوا الاختبارات، لانه بيكون معهم حفظ، وتروح تختبر، وبعدين خلاص. بعكس يعني مثلا اذا تصميم برنامج يحتاج منهم وقت أطول عن الحفظ، يحتاج منهم إتقان أكثر، يحتاج منهم تعلم اكثر، يعني تتعلم كيف البرنامج، وش هي مميزات البرنامج، كيف راح تصمم هذا البرنامج، كيف راح يكون الانتاج. بعكس الاختبار تروح تحفظ في يوم معين، وتحل الااختبار وخلاص، ما يحتاج جهد. لكن في النهاية المشاريع يكون أكثر لها تأثيرا لأن الطالب مابسهولة راح ينسى هالبرنامج. يعني مثلا تعلمت برنامج معين ماراح انساه بسهولة، بعكس لو حفظت حاجة يعني شي طبيعي اني انساها، بعد شهر اكيد اني بنساها. بعكس مثلا البرنامج الي مثلا مارسته وطبقت فيه، خصوصا اذا حاولت أكثر من مرة اكيد انه بيتركز.

**me (interviewer):** [00:54:08] هل معناته لا زلتي تتذكر الخطوات الي تعلمتيها؟.

**S18:** [00:54:19] ايوه. مثلا برنانج الPOWTOON, INFOGRAPHIC

**me (interviewer):** [00:54:18] هل تشوفي نحتاج نكثر من الPROJECT-BASED LEARNING؟.

**S18:** [00:54:29] يعتمد على حسب المادة، يعني في بعض المواد مايصير نسوي فيها مشاريع لانها تحتاج شرح اكر،.

**me (interviewer):** [00:54:38] مثل ويش مثلا؟

**S18:** [00:54:48] مثلا المواد الي تخص الLANGUAGE، مثلا المورفولجي، سينتاكس، هذي المواد تحتاج شرح من المعلم بشكل كبير. حتى لو مثلا صمموا لنا برنامج يمكن مايكون معنا ذاك المفهوم الكبير عن هذيلا المواد

**me (interviewer):** [00:55:27] تشوفي ان بعض المواد ان طبيعتها نظرية أصلا؟.

**S18:** [00:55:31] ايوه من طبيعتها نظرية

**me (interviewer):** [00:55:38] وإلا، اذا المادة تتوافق مع التطبيق، تشوفي إننا نحتاج نضيف عليها مشاريع؟

**S18:** [00:55:43] ايوه.

**me (interviewer):** [00:55:49] هل تشوفي ان ممكن نبدل الاختبارات بمشاريع؟

**S18:** [00:55:50] ايوه عادي.

**me (interviewer):** [00:55:49] متقبلة يعني؟

**S18:** [00:55:53] اكيد.

**me (interviewer):** [00:55:49] هل تشوفي تحديات اوسلبيات للPROJECT-BASED LEARNING؟.

**S18:** [00:56:21] البيئة التعليمية يمكن ما تكون مهيئة، يحتاج خبرات اكثر،

**me (interviewer):** [00:56:25] من قبل من؟

**S18:** [00:56:25] المعلم والطلاب

**me (interviewer):** [00:56:25] كيف يعني؟

**S18:** [00:56:25] يعني المعلم لازم يكون عنده خبرات كيف يستخدم البرنامج، عشان اذا مثلا اذا الطالب واجهته اي صعوبة راح يسأل المعلم.

**me (interviewer):** [00:56:39] والطالب؟

**S18:** [00:56:42] الطالب لازم يتقن هذا البرنامج ويمارسه.

**me (interviewer):** [00:56:25] ممتاز. في ختام هالمقابلة، وش انطباعك العام عن تجربة صناعة المحتوى والتعلم عن طريق صناعة المحتوى؟.

**S18:** [00:57:13] تجربة جميلة كانت، يعني أتمنى أنه يكون شيء مادة ثانية نفسها، يعني تعلمنا برامج ثانية غير البرامج الي تعلمناهن فيها، بس يحتاج لنا وقت فيها اكثر.

**me (interviewer):** [00:57:40] شكرا جزيلا. شاكر وقتك وشاكر أفكارك الجميلة. بارك الله سبحانه وتعالى فيك.