# Interview participant (19)

# 

**me (interviewer):** [00:00:00] السلام عليكم ورحمة الله وبركاته S19. الغرض من هذه المقابلة هو بحث تصورات الطلبة جراء تجاربهم وخبراتهم في صناعة المحتوى وانتاج الوسائط. 3 محاور أساسية: كيف هالتجارب التعلمية تطلبت منك تفاعل ما قبل وأثناء وبعد، وايضا بعض محاور المنهجية التعليمية ومنهجية التدريس في صناعة النحتوى، والبيئة المحيطة. وبنتعرف أيضا على بعض التحديات التي ربما واجهتيها. نتعرف عليك بشكل بسيط.

**S19:** [00:00:28] S19، طالبة في كلية التربية، سنة ثالثة ااديمية (رابعة في الكلية)، تخصص لغة انجليزية.

**me (interviewer):** [00:00:34] قبل هالكورس هل كان عندك خبرات سابقة في صناعة المحتوى وانتاج الوسائط؟.

**S19:** [00:00:48] كانت عندي كم تجربة في صناعة الوسائط او المحتوى، التجربة الأولى كانت في المرحلة الثانوية في المدرسة، ما كانت لغرض تعليمي أو مطلب من مطالب مادة من المواد، كانت عبارة عن مسابقة يطرحها مركز مصادر التعلم بالمدرسة، كانت عبارة عن عرض محتوى كتاب معين، فكان الموضوع جماعي، فكنا أنا ووحدة من الزميلات استخدمنا فيها برنامج كريزي توك، وسمحنا فيها لبعض الصور بالتحرك والكلام. بعدها أضفنا تسجيل أصواتنا، غيرنا فيها بحيث نخليها شوي أصوات كارتونية تتناسب مع الصور الي اخترناها، صور الكتب وغيرها من هالاشياء، الحمد لله كانت تجربة أولى وجميلة جدا، والي ساعدني فيها خبرة زميلتي في هذا المجال، والحمد لله حصلنا فيها على المركز الثاني على مستوى المدرسة. وكرمنا ..كان الأول، ممكن كان سبب الفوز انا نحن الوحيدين ألي استخدمنا طريقة تكنولوجية في عرض الكتاب. التجربة الثانية كانت تسبق دراستي لكورس تكنولوجيا التعلم، في كورس الأدب، كان كمشروع نهائي، كنا مخيرين بين شرح درس معين أو عمل راديو دراما، مسرحية يعني، فنحن فضلنا راديو دراما، كانت شبيهة جدا بالبودكاست، فهو انه تمثيل لمسرحية معينة، كصوت فقط، كانت مشابهه جدا جدا لخطوات البودكاست، الفرق يعني في طريقة التقديم، وهالأشياء، وأنها يعني نص مسرحي، وإضافة تأثيرات صوت للمشي والطرق وهالأشياء، وبصراحة المعلمة أبدت إعجاب جدا جدا جدا رائع بالموضوع، وأنا كنت سعيدة راضية عن تجربتي.

**me (interviewer):** [00:02:58] يعني كانت تجربة إيجابية نقول؟.

**S19:** [00:02:58] ايوه، حصلنا فيها عل فول مارك.

**me (interviewer):** [00:02:58] هل كان للعلامة الكاملة انعكاس على تجاربك العامة بشكل عام لصناعة المحتوى؟.

**S19:** [00:03:06] طبعا، أول شيء حسيت ان فيه فعلا تقدم في الناحية التكنولوجية عندي، واحس اني سويت شيء مميز يختلف عن الروتين المعتاد، شرح وأسئلة وهلأشياء، وغير أنه أثناء تنفيذ المشروع نفسه الشعور النفسي والعمل الجماعي يعني تجميع الأصوات، وأول ما تواجهنا مشكلة بعدها نحصل على حل، يعني تحس انك فعلا أنجزت او سويت شي.

**me (interviewer):** [00:03:34] شعور بالإنجاز يعني؟.

**S19:** [00:03:36] طبعا، ما عدا ذلك كان كل التجارب في مايكروسوفت أوفيس ، مثل بوربويت وذي الاشياء.

**me (interviewer):** [00:03:46] معناته انه خلاص خبرتك تشفع لك سابقا، يعني ما نتكلم عن جديد لما نتكلم عن تجربتك في صناعة البودكاست؟

**S19:** [00:03:54] ايوه، انا سابقا أنا أعتبر استعملت crazy-talk & power-director. وفي الراديو دراما استعملنا بور ديركتور.

**me (interviewer):** [00:04:01] وطبعا مريتوا بنفس المرحلة، التحرير، التعديل.! خلنا نتكلم عن تجربتك في صناعة البودكاست بشكل محدد، خلنا نشوف كيف هالنوع من الخبرات التعليمية أو الأساليب التعليمية تتطلب تفاعل من الطالب. خلنا نستعرض قبل مرحلة ما قبل الإنتاج. خبريني وش كان موضوع البودكاست، وكيف اخترتي ومن وين جبتي النصوص وكيف جهزتي نفسك في هالمرحلة بشكل عام.؟

**S19:** [00:04:40] طبعا تجربتي في البودكاست الفصل الماضي كانت على نهاية الفصل، ففي بداية الموضوع كنا متطرقين لأشياء ثانية، وبداية ما دخلنا في البودكاست كان عبارة عن جانب نظري، استمعنا لبعض النماذج، عرفنا الفرق بين البودكاست وبرودكاست وهالاشياء. وبعدها المستر أعطانا جانب كافي جدا من المعلومات، مثلا ايش الأشياء التي يحب مستمع البودكاست أن يسمعها، طريقة جذب انتباه المستمع، طريقة الختام، الأشياء التي يمكن أظمنها في الموضوع، وانعكاس الموضوع نفسه الي أنا راحه أختاره للعمل. طبعا هو نصحنا بأنا نختار موضوع الممكن أنا نستعين فيه في الفاينل بروجكت، الي هو تصميم كورس، بس في نفس الوقت كنا مخيرين بإمكاننا نختار موضوع ثاني، لكن أنا فضلت أنا أختار نفس الموضوع الذي اخترته على شأن يكون معين لي في الفاينل بروجكت. طبعا هو طلب منا أن الموضوع يكون مرتبط جدا بالتخصص، تدريس اللغة الانجليزية، ولاحظت أن الكل كان مختار how to teach speaking, how to teach reading? how to teach Spanish? ، وأنا كنت بصراحة حابة أسوي شيء ثاني، وسألت في الموضوع، وأعطيته نماذج لبعض المواضيع فقال إنها بعيدة كل البعد عن الكورس، واقترح لي أخذ مواضيع في الديجيتال أو السيكيوريتي أو الliteracy، فأنا اخترت موضوع digital literacy، هذا كان موضوع الفاينل بروجكت والبودكاست نفسه. قمت بإجراء نوعين من البودكاست: الفردي والمقابلة، واثنينهم كانوا يتضمنوا مواضيع مختصة بDIGITAL LITERACY، الفئة التي اخترتها كانت ما فئة الصغار ولا الكبار، من فئة المراهقين المتوسطين. كان هذا الموضوع محيرني كثير، يعني هل الموضوع اللي أنا اخترته سوف يكون مناسبا للاطفال؟، فبعدين بعد البحث في الموضوع شفت أنه شوي أكبر من الأشياء التي يحتاجها الطفل انه يتعلمها في موضوع ديجيتل ليترسي، وأصغر من عقلية شخص جامعي أو أكثر. فاخترت الفئة من عشر سنوات إلى سبعة عشر، مرحلة الاعدادية. فموضوع البودكاست نفسه كان من عندي، كان من كتابتي، والأسئلة من اختياري، كله الي سويته اني استمعت لبعض النماذج، أو طلب منا الاستاذ أنا نستمع لبعض نماذج بودكاست مرتبطه بالموضوع الي نحن اخترناه. وللأسف ما حصلت ولا بودكاست يتكلم عن الموضوع الي انا اخترته. فأذكر في جملة ذكرها لي المستر قال: ممكن تكون أنتي أول وحدة تسوي بودكاست في هالموضوع. حسيت، مادري، يعني كان شعور رائع جدا. استمعت لنماذج اخرى في مواضيع ثانية فقط عشان أستفيد من طريقة التقديم، أو المعلومات التي يقدمها المقدم، وكيف ينهي هذه، أما الكلام نفسه كان من عندي، طبعا أنا البودكاست مالي كان كأنه بودكاست أسبوعي، فلما تستمع له تفهم أنه في كان حلقة سابقة، موضوع ثاني انوّه عليه وأشياء ثانية، وفيه حلقة قادمة. طبعا أول شيء قررت أن يكون التسجيل في البيت، طبعا عشان البيئة، الهدوء كان أهم شيء عندي، وهو نصحنا بمجموعة من البرامج، منها AUDACITY، لكن أنا ما استعملته بسبب خبرتي في POWERDIRECTOR قررت اني استخدم باورديركتور. وبحكم أن أساسا البرامج كلها لها نفس الهدف، ونفس طريقة العمل، بس خذيت نظرة على AUDACITY عشان تكون عندي شوية معرفة كبرنامج جديد مثلا، وحصلته نفس الشيء، فقررت اني استخدم الباوردايركتور. ما واجهت مشاكل في البودكاست الفردي لأنه كان بيني وبين نفسي كلام وتسجيل بروحي وهالأشياء، لكن المشكلة كانت في المقابلة لأن المقابلة كانت محتاجة أن يكون الشخص الي أجرى المقابلة معه معلم، معلم لغة انجليزية، وانا موضوعي DIGITAL LITERACY، فحاولت استعين بمساترة الكلية الي تخصصهم IT فحصلت رفض ،الكل كان يقولي ان هذا ما تخصصي، ويطرشني عند مستر ثاني، والثاني نفس الشيء عند ثاني، ففي الأخير قررت أستعين بمعلمة IT ، لكن المعضلة الوحيدة كانت أنه بحكم ان هي معلمة آي تي في مدرسة فأكيد ان لغة التدريس لغة عربية، وأنا محتاجة لغة إنجليزية. فواجهت صعوبة في إن المعلمة تخطأ في النطق، تخطأ في القواعد، فاضطررت اني أنا الي أكتب كلامها باللغة الإنجليزية ويكون موجود في ورقة، (صح ان الاجابات من عندها لكنها مكتوبة بالانجليزي) عشان يكون كقراءة. هذا كان الحل الأخير، بعد بحث طويل، وكان صعب اني احصل معلم لغة انجليزية يكلمني عن DIGITAL LITERACY وهالأشياء، لكن الموضوع مر الحمدلله بسلام

**me (interviewer):** [00:11:16] بعد ما كتبتي النص لها، هل دربتيها على قراءته مثلا؟

**S19:** [00:11:16] مرة واحدة، لأنه صحيح انها معلمة اي تي، لكن في عندها اكيد خلفية لغة انجليزية فالقراءة وهالأشياء طبعا. طبعا أول شيءالصوتيات سجلتها بالتليفون، بعدين نقلتها لجهاز اللابتوب، بس بعدين بعدما استعنت بزميلتي قررنا كذاالتسجيل بالابتوب عشان الجودة، حسينا ان جودة التسجيل في اللابتوب كانت أحسن بكثير من التليفون بسبب شوشرة وبعض الأشياء، وبسبب صعوبة اني اسجل في التليفون بعدين أرسلها على الجيميل، بعدين من الجيميل انزلها عاللابتوب واخليها في البرنامج، كنا يعنى راح نضيع وقت، فكملنا التسجيل فاللابتوب، كنت محتاجة أنزل بعض المؤثرات الصوتية الي ممكن تحسس المستمع بجو البودكاست، وانه فعلا جاعد يستمع لبودكاست، كنت حابة أختار صوتيات شوية تحسس المستمع بالحماس، يعني ما يقعد فصوتيات هادية، فلها ارتباط بالتكنولوجيا. كل الصوتيات الي كنت احصلهم صوتيات اخباريه، فحسيت فيه يعني بعد كبير بين الصوتيات الإخبارية والبودكاست، لكن بعد بحث طويل وطويل وأنا إنسانة احتار، فأكثر من صوتية عندي اجرب هذي، اجرب هذي، اجرب هذي، إلى حد ما استقر الوضع مع صوتية رضيت فيها، وبعض المؤثرات الهادئة أثناء الحديث، والفواصل الإعلانية. فعلا فعلا حطيتها كبودكاست حقيقي، فاصل إعلاني، واستقبال مشاركات بعدين في الأخير للي حاب يعني مثلا،.

**me (interviewer):** [00:13:12] يعني طريقة راديو؟

**S19:** [00:13:16] ايوه بس استقبال المشاركات ما يكون بنفس الوقت، لأنه بودكاست، ارفقت لهم مثلا رابط ويب وهالأشياء.

**me (interviewer):** [00:13:27] أنتي كيف تهيأتي نفسيا لعملية التسجيل؟ .

**S19:** [00:13:33] انا اساسا كنت متحمسة لما سمعت انه بنسوي بودكاست، لكن الشيء الذي شوي خرب حماسي أنه كان فيه حدود للموضوع، انت لازم تختار موضوع مرتبط بهالشي، لازم تكون مع معلم، لازم يكون فردي، ولازم يكون هالأشياء، فلو مثلا قالوا لي سوي بودكاست في موضوع تحبيه، ممكن راح يكون حماس أقوى. والشيء الثاني ان الموضوع عليه درجات فكنت شوي أحس بتوتر إن هذا لازم تسويه بالجودة الفلانية، وهذا بالمعيار الفلاني، لأن فيه تقييم، في شيء ثاني. بس بصراحة بصراحة الدرجة ما كانت معيار أساسي عندي، لأنه نوعا ما إنسانة أشعر بإنجاز مبالغ فيه لما اسوي شيء جديد أو أجرب شي ثاني، فكان الهدف الأول والأساس أني أسوى بودكاست يجذب انتباه زملائي في الصف والمستر نفسه،.

**me (interviewer):** [00:14:43] وهل هذا الي صار؟

**S19:** [00:14:52] بصراحة ما حد أعطاني فيدباك على الموضوع، لا من زملاء ولا من مستر، لأنه كان الموضوع على نهاية الفصل، صحيح أننا سوينا كورس وأنا أرفقت البودكاست الي أنا سويتها، والطلاب والمشتركين في البروجكت مالي كانوا هم زملائي في الصف، فأكيد أكيد استمعوا له، بس كيف راح اسمع الفيدباك؟ ماعرف. بس يكفي الرضى النفسي، انا كنت راضية عن أدائي. واجهت مشكلة!! المشكلة كان أنه إرفاق البودكاست لازم يكون بصيغة MP3. والبرنامج الي انا استخدمته وللأسف كان نازلة فيه نسخة جديدة وكان يعطيني ياه بصيغة WAV تقريبا، وانا ما عندي خبرة في هذا الموضوع، حاولت أبحث في النت عن طريقة تحويل صيغة WAV إلى صيغة MP3 ، كل الروابط الي احصلهم يطلب مني أحمل يعني من MP4 مثلا أو صيغ ثانية، فاستعنت بالمستر نفسه و أعطاني أكثر من برنامج أو أكثر من ويب اشوف فيهن، وبعدين بعد عبث في البرنامج نفسه كنت مفكرة أني أنقل العمل مالي من الPOWERDIRECTOR للاوداسيتي، لأن الاوداسيتي يحول ل MP3، شوي حسيت بندم ليش اني ماستخدمت الAUDACITY، وما قدرت اسأل زملائي كلهم لأن كلهم كانوا مستخدمين اوداسيتي، لكن بعدين حصلت رابط فيه صيغة ثانية في الPOWERDIRECTOR نفسه (ما أذكرها بالضبط) احولها من ويب الى ذيك الصيغة، ومن ذيك الصيفة الى MP4، وبعدين على الإنترنت من MP4 TO MP3، وانزلها على اللابتوب

**me (interviewer):** [00:16:41] يعني استعنتي بالمعلم؟ وجهك وثم..

**S19:** [00:16:43] وجهني فيه روابط، أنا كنت غافلة عن موضوع ان فيه روابط على الإنترنت تحول الصيغ الصوتية، وهو كان على استعداد أنه اذا صارت مشكله انه يحل المشكله، بس أنا حليتها بروحي

**me (interviewer):** [00:17:04] حب الاستكشاف يعني؟ ولا كان عندك تصميم أكثر ان الشغل يكون كله شغلك انتي؟

**S19:** [00:17:14] ممكن، او يمكن لأني كنت شوي عجولة، يعني كنت ممكن أنتظر المستر، بس كنت ابا أخلص يعني، فأخذت وقت في البحث.

**me (interviewer):** [00:17:28] اختيار هذي الخطوات، مرورك بمراحل كثيرة: مرحلة التجهيز، اختيار الموضوع، مناقشتك مع المعلم، اقتراحه موضوع معين، اختيار أشخاص انك تقابليهم، تجربة أكثر من خيار، البحث عن نماذج، هذي للخطوات كلها كيف أثرت في مشروعك؟.

**S19:** [00:17:57] هي كيف البحث أثر علي!! ليش؟ لأنه انا خلاص لو مريت بنفس هذي التجربة، راح أأديها في وقت أقصر من الوقت الذي استخدمته في البودكاست الماضي، لأني خلاص على علم بهذه المشكلة، وأقدر أتجنبا وأقدر أحلها. اما بالمشروع نفسه، حسيت انه أعطته شوي QUALITY، شيء أفضل لأني ما رضيت بالخيار الأول، كل مرة كنت احصل خيار بس أبحث عن خيار ثاني، في واجد نصحوني أغير الموضوع (ليش اخترتي موضوع صعب؟ ليش ذا؟). بس أنا أصريت.

**me (interviewer):** [00:18:49] ليش؟.

**S19:** [00:18:48] لأنه ما كنت اريد موضوع يخص التدريس، الكل مختار مواضيع في تدرس الانجليزي ، وكيف تدرس ؟ وكيف؟

**me (interviewer):** [00:19:00] ليش هذا الي صار؟

**S19:** [00:19:00] يمكن لأني كنت ملانة من هذه المواضيع، خلاص 3 سنوات في الكلية وهو نفس المواضيع، LISTENING, WRITING, READING، وفي نفس الوقت في الكورس الماضي كنا ندرس عن DIGITAL LITERACY نفسها وأقسامها وأشياءها، ومحو الأمية في التكنولوجيا، هو صح ما راح يكون موضوع مطبق أو كورس حقيقي، بس حسيت كان كورس حقيقي راح يكون الموضوع جاذب، لأنه أنا شخصيا الأشياء التي كنت طارحتنها في البودكاست أو في الكورس نفسه كنت أبحث عنها. كيف أصنع كلمات سر قوية؟ كيف اتغلب على سبام أو الإيميلات المزعجة أو ايميلات السرقة أو لصوص الإنترنت؟ هذي اشياء نواجهها، فحسيت انه فئة كبيرة من الطلاب محتاجة من هذي المواضيع، خصوصا أن هذي أشياء صارت الحياة تتطلبها، لأن كل الأشياء معتمدة على التكنولوجيا والهواتف الذكية ووو غيره، وفي مواقف كثيرة يتعرض فيها المستخدم للسرقة ولهالأشياء، ونحن ما تعرضنا لهالأشياء خلال مسيرتنا التعليمية في المدارس، فلو افترضنا أن الطالب ممكن يحصل هذه المعلومات من خلال مادة دراسية في المدرسة، فأنا قلت أكيد لا، مايحصلها!، الا اذا بحث بنفسه.

**me (interviewer):** [00:20:53] تشوفي ان تدريسها يكون حل أنجع؟.

**S19:** [00:20:58] صحيح عندنا كورس في المدرسة عن IT بس جدا بسيط وسطحي، أي طالب صف أول يكون خلاص يعني.

**me (interviewer):** [00:21:09] بعد مانتهيتي وأضفتي كل هالأشياء والمؤثرات وغيرها، طبعا انتي ركزتي على جانب اللغة، الأخطاء اللغوية لما كان مقابلتك مع المعلمة، بس لما خلصتي انتي تقريبا كل شيء، هل قيمتي هذي الجوانب؟ وعلى ويش ركزتي، على أي جوانب لغوية معينة؟.

**S19:** [00:21:33] أكثر شيء النطق، لأن القواعد مثل ما ذكرته أنا الي كاتبه، فانا الي تحكمت في هذا الموضوع، أما بالنسبة للنطق فأنا ما أقدر أتحكم بالشخص الي أجريت عنده المقابلة يعني، صحيح أني بعد ما استمعت للبودكاست بعدين في أشياء كنت أتمنى لو ان عندي القدرة اني أرجع وأصلحها واعيد التسجيل وهذه الأشياء، بس للأسف ماكنت أقدر. لو كنت فردي، يعني مستوى الرضى عندي للبودكاست الفردي كان أكثر من المقابله.

**me (interviewer):** [00:22:10] شعور الرضى وش له تأثير عليك أو انعكاس؟.

**S19:** [00:22:22] يعني أذكر أني حتى أهلي في البيت سمعتهم البودكاست، مع انه هم ما عندهم أي خبرة في الموضوع، وحصلت انتقادات يعني ما لها أي ارتباط بالموضوع نفسه لأنه هم مايعرفوا!. فأنا كنت يعني من فرط الرضا الي عندي كنت أبرر لهم وهذا كذا، وهذا يستخدمون هذه الأشياء، وحاول كنت أوضح لهم أن هذا الشيء، هذا المقطع الصوتي الي ما يتجاوز خمس دقائق الي أنتوا استمعتوا لهن انا خذيت فيه وبحثت وسويت،

**me (interviewer):** [00:22:56] نتاج جهد يعني؟ وش كان نوع الانتقادات؟.

**S19:** [00:22:57] يعني، ليش مثلا تتكلمي بهذه الطريقة؟ الصوت ما كان كذا؟ فحاولت أبين لهم ان هذا تقديم برنامج ولازم أتعامل مع الحضور أو المستمع، لو غيرتي هذا المؤثر؟ لو خفضتي الصوت هنا؟.

**me (interviewer):** [00:23:23] هذي الجوانب الفنية؟ وكيف كان؟ هل قيمتيها انتي الجوانب الفنية؟.

**S19:** [00:23:28] أنا كنت راضية عن الجانب الفني، بس هذا مايعني اني ما اخذت انتقاداتهم بعين الاعتبار.

**me (interviewer):** [00:23:37] فرط الشعور بالرضا الي خبرتيني عنه؟.

**S19:** [00:23:41] طبعا كان عندي حماس قوي يعني، فأي شيء أنا أسويه أبالغ في تقييم نفسي، وأحس اني سويت إنجاز، يعني فيه برنامج ثانية في الكورس كنا نسويها وكنت مشاركة فيها مع زميلتي، وحتى هي ممكن تأكد لك كيف كنت أنا متحمسة، والطلاب أول ما يستمعوا راح ينبهروا و وو. وخاطري أخبرهم ان نحن سوينا كذا وكذا وكذا يعني. هذا الحماس القوي!!

**me (interviewer):** [00:24:15] هذا الحماس وهذا الإنجاز، عساه مستمر إن شاء الله! ويش انعكاسه المباشر عليك انتي كطالبة في هالمرحلة؟

**S19:** [00:24:26] تمنيت ان كل الكورسات تكون تكنولوجيا تعلم. مرة حسيت ان هو هذا الSTYLE الي أنا أحبه في التعليم.

**me (interviewer):** [00:24:35] تناسب معك يعني؟

**S19:** [00:24:37] حتى في نهاية الكورس طلب منا المستر تقييم أو رأينا، كنت كاتبة انه كنت أتمنى أنه يتكرر عندي كورس بهذي الطريقة، وأن هذا هو طريقة التعليم الي انا احبها. بس في نفس الوقت أعرف ان فيه كثيرين يخالفوني الرأي.

**me (interviewer):** [00:24:56] الشعور بالإنجاز مر عليك قبل أوبعد في المواد الأخرى؟.

**S19:** [00:25:05] مر طبعا علي لكن ما بأشياء تخص الدراسة.

**me (interviewer):** [00:25:12] بس في الدراسة؟ خارج عن مادة الأدب؟

**S19:** [00:25:18] يعني ممكن هنا في الكلية كانت حالي مشاركات وكنت محتاجة أبذل جهد، حسيت اني فعلا فعلا سويت إنجاز.

**me (interviewer):** [00:25:29] بس كيف مهم الشعور بالإنجاز للطالب.؟ ينعكس على ويش؟ يأثر فويش؟.

**S19:** [00:25:30] يؤثر على الأشياء القادمة طبعا. كيف راح يكون أداءك في المرحلة القادمة، يعني مثلا لو كان شعوره بالإنجاز عالي جدا، طبعا هذا راح يعطيه دفعة قوية للاستمرار والإبداع بشكل أكثر في القادم على أساس اني أنا أنجزت، بس أريد إنجازا أكبر، وهذا الإنجاز الأكبر ما راح أحصل عليه إلا إذا اشتغلت بجهد أكثر من الجهد الي بذلته في الانجاز السابق.

**me (interviewer):** [00:26:06] هل هناك تحديات أخرى غير تحويل الصيغ؟.

**S19:** [00:26:11] اكبر التحدي يعتبر تحدي تغيير الصيغ، وتحدي اني أبحث عن معلم لغة انجليزية يتكلم عن DIGITAL LITERACY.

**me (interviewer):** [00:26:24] كيف يمكن نتغلب على مثل هالتحديات اذا مستقبلا لك أنتي ام طلاب اخرين؟.

**S19:** [00:26:28] بالنسبة لمشكلة تغيير الصيغ، هذا أمر بسيط جدا. مجرد أني انا عرفت أن فيه أكثر من صيغة، وفي روابط تغير لي للصيغة الثانية، ما اتوقع هذه المشكلة تواجهني مرة ثانية. أما بالنسبة للمشكلة الأولى: اختيار المقابلة، يعتمد على الموضوع نفسه. مثلا زملائي الثانيين بكل بساطة حصلوا شخص يعملوا معه مقابلة. دايما هو الموضوع الي يتحكم في الأمر.

**me (interviewer):** [00:27:05] ننتقل للمرحلة الثانية: مسألة منهجية التعلم عن طريق صناعة المحتوى. طبعا خبراتك صارت تراكمية في هالموضوع. صناعة المحتوى تتطلب 4 محاور أساسية يجب التركيز عليها. أولها التعلم التطبيقي أو عن طريق الممارسة. برأيك هل للتعلم عن طريق ممارسة أهمية للطالب في المرحلة الجامعية في عمان؟.

**S19:** [00:27:37] طبعا.التعلم بالممارسة والتطبيق يتناسب جدا مع متطلبات سوق العمل. أنا ما أنكر أن الجانب النظري والجانب الثاني ما له أهمية، لا! له أهمية تثقيفية، معرفية، لكن في النهاية أول ما يخرج الطالب أو مخرجات الكلية لسوق العمل، تحصل فيه اختلاف كبير ، تحصل ان الوظيفة الفلانية محتاجة خبرة في البرنامج الفلاني، محتاجه خبرة في ممارسة الشيء الفلاني، عشان كذا اقول له أهمية كبية.

**me (interviewer):** [00:28:19] وتربطيه فقط بسوق العمل اساسا؟.

**S19:** [00:28:31] لا ، فرضا لى سبيل المثال لو كنت أنا أعرف أن هذا البرنامج يشتغل كذا، ويستخدم في كذا و و و، ما معناته انا عندي القدرة اني استخدم البرنامج، هذه القدرة مستحيل أحصل عليها الا إذا جربت أو طبقت أو مارست، إني أمارس ما معناته اني اصير محترفة، محتاجة مرة أولى وثانية وثالثة، هذه المرة تعلمت كذا وأخطأ في كذا، في المرة الثانية لا، خلاص أنا ما أخطأ في هذا الشيء، ما بس من ناحية الجانب الدراسي، لا انا ممكن أعين في حياتي اليومية مثلا، نحن عندنا أخوة وأقارب مازالوا في المرحلة التعليمية في المدارس، أحيانا خبرتك ومعرفتك فهذه الأشياء تساعدك في أنك تعطيهم نبذة سابقة لأوانها نوعا ما. فأذكر أنه صنعت شي قريب من البودكاست لأخوي، وطبعا كان شيء عجيب بالنسبة للمعلم، إنه يعني كيف صنعته؟. ومن أعطاك الفكرة؟وو، عشان كذا ما بس بالنسبة لي، بالنسبة للأشخاص الي اتعامل معهم، ونفس الشيء يعني زملائه هنا في الكلية في التخصصات الثانية. جتني وحدة من الزملاء: مطلوب علينا نسوي خريطة مفاهيمية!، وعلى طول: أنا أعرف برنامج! نحن استخدمنا برنامج الفلاني! بكل بساطة وبكل شغف كنت كأن الموضوع يخصني، على طول على موقع البرنامج. أحس اني مرة ثانية سويت شي، اني انا أخبرت شخص ان فيه برنامج كذا كذا كذا.

**me (interviewer):** [00:30:27] معناته انه تشوفيه مفيد في نقل التجارب للآخرين وتعليم الاخرين ربما؟

**S19:** [00:30:34] ايه.

**me (interviewer):** [00:30:34] كيف التقبل لك أنتي وتقبل الطلاب في هالمرحلة الجامعية لهالنوع من أنواع التعلم؟.

**S19:** [00:30:40] الأمر متفاوت بين الطلاب. يعني أنا أتوقع من خلال الكلام الذي ذكرته واضح جدا اني متقبلة الموضوع آخر درجة، وحابة طريقة التعليم هذي، بس كنت أسمع من زملاء ثانيين تذمر، يعني في طلاب يقولون لو معطايين QUIZ او اختبار أحسن من انا نسوي هذا، لو أني أذاكر المادة الفلانية أحسن من أني أجرب هذا البرنامج، وأصلا انا هذا ايش بستفيد منه بعدين؟، ما راح اطبقة فالطلاب، بعدين انا لما بصير مدرس أو مدرسة راح استعمل الكتاب ،معرف ايش وهذي الأشياء. هذه الفئة الي ما تحب هذا النوع من التعليم. بس بالنسبة لي أنا، وفيه زملاء ثانيين، كان العكس تماما، يعني يذكروا يا ليت ان كل الكورسات تشبه هذا الكورس، لو المستر الفلاني استعمل لنا هذا البرنامج في شرح المادة الفلانية، كنا بنفهم أكثر، يعني مثل هذه الأشياء نسمعها.

**me (interviewer):** [00:31:49] ليش مثلا التذمر؟ هل لأنه ذاك خيار أسهل؟ ام؟.

**S19:** [00:31:52] STYLE OF LEARNING، كل شخص منا عنده طريقته في التعلم، أن الشخص الي يفهم،الشخص الي يحفظ، الشخص الي يذاكر بهذه الطريقة، الشخص الذي يستوعب بهذه الطريقة، فأحس أن هذا الموضوع شوي فيه بعض المشاكل، يعني لو حاولنا مثلا أن نطبق هذا النوع من التعليم أكثر من التعليم التقليدي، راح تحصل معارضين للموضوع، ليش؟ لأن مهاراتهم أو مستواهم يعتمد على طريقة معينة، ونفس الوقت لو قررنا أننا نقلل من هذه الطريقة تحصل معارضين فهذا الموضوع، فيذكروا لك انا نحن نحب التطبيق، والحين الحياة محتاجة كذا، وخلاص ما حد يستعمل الطريقة الفلانية، وهذه الأشياء. فأحس صعب أنه تحكم على كل الطلاب او المتعلمين بنفس الطريقة. فالموازنة بين الأمرين أو دمج واحد من الاثنين في الثاني راح يكون خيار

**me (interviewer):** [00:33:13] الLEARNING STYLE، طبعا اكتشفتي ان هذا نوع من أنواع التعليم يتناسب معك؟.

**S19:** [00:33:17] ممكن بحكم أني إنسانة ملومة!! فاني اتبع روتين الحفظ و المحاضرة والاستماع، وبعدين حفظ، وبعدين صب الموضوع كامل في ورقة اختبار، غير مجدية بالنسبة لي، وأحيانا يعني في مواد فعلا عندي هنا درستهم في الكلية تعتمد على التطبيق، بس في النهاية التقييم يكون اختبار. كيف المستر أو المس تعرف اني أنا فعلا ممكن اطبق هذا الموضوع إذا هي شافت مجرد كلام أنا حفظته من CHAPTER أو SLIDE هي عطتني اياه؟؟؟. عشان كذا قلت إن دمج الاثنين أو الموازنة بينهم شي رائع، فما أنفي ان فيه مواد ثانية يصعب فيها تطبيق التعلم التطبيقي.

**me (interviewer):** [00:34:21] تشوفي ان أكبر تحدي هو فقط وجود معارضين أو عدم تناسبه مع الLEARNING STYLE؟.

**S19:** [00:34:33] رضى الاخرين غاية لا تدرك.

**me (interviewer):** [00:34:33] بس كيف النسبة والتناسب الحين، نسبة التعليم التطبيقي في هذا السياق معكم في البرنامج؟

**S19:** [00:34:37] لو رجعنا للوراء كم سنة، راح اقول إنه ما في مشكلة انه يكون نسبة التعلم التطبيقي أقل من التعليم الثاني، بس الحين في هذا الوقت احس انه لازم شوي التعليم التطبيقي يطغى

**me (interviewer):** [00:34:50] في المرحلة الأخيرة؟.

**S19:** [00:34:50] في هذي السنوات، وأتوقع في السنوات الثانية أنه يتغلب عليها، فالإكثار من التعلم التطبيقي راح يرجع بجدوى، يعني أحسن من نماذج التعلم الأخرى، لأن مثل ما ذكرت كل شيء تغير، حتى محتوى المنهج الذي نتعلمه، تعلمنا تطبيقي بس ما يسمح أنا نطبق، فعشان كذا محتاجين نكثر من التعلم التطبيقي.

**me (interviewer):** [00:35:25] ليش؟ لماذا لا يسمح لكم؟ مادام فيه مجال للتعليم التطبيقي؟ ليش مايعطوكم فرصة تطبقوا؟.

**S19:** [00:35:34] إمكانيات المؤسسة نفسها. لو رجعنا مثلا للمدارس، في عندنا أشياء تطبيقية بس نحن ما نطبقها لأن المدرسة نفسها ما عندها الإمكانية أنها توفر الأداة الفلانية، ما عندها إمكانية توفر الشخص المناسب، ما عندها إمكانية انها تطلع للمكان المناسب، نفس الشيء في الكليات انه يعلمنا تطبيق بس الإمكانيات ما تسمح، يعني فيه إمكانيات محتاجه، على سبيل المثال انترنت في كل مكان. نحن لحد الحين مازلنا نعاني من مشاكل في جهاز العرض، وانقطاع النت، فما بالك لو طبقنا النظام التطبيقي؟! أحسن انه راح تتعطل فعلا بعض الأشياء.

**me (interviewer):** [00:36:26] شكلها يعني البنى التحتية ضعيفة؟.

**S19:** [00:36:29] بالضبط!! والخبرات!! نحن مازلنا نتعلم على أيادي معلمين أفاضل لكن في نفس الوقت هم كانوا نتاج تعلم تقليدي، فعندنا بعض المساترة يعترفوا بأن نحن مثلما توجد أمية في الكتابة والقراءة، فيقول أنا عندي أمية في استخدام التكنولوجيا، لدرجة أنه يرفض مثلا استخدام البروجكتر نهائيا، بس أوراق. فكيف راح يسويلنا تطبيقي واستخدام تكنولوجيا وبرامج ووو.؟!

**me (interviewer):** [00:37:15] صناعة المحتوى تتطلب إنتاج نماذج محسوسة مستقلة يمكن مشاركتها مع الآخرين. صناعة المحتوى بحد ذاتها هل تشوفي لها أهمية في سياق التعليم الجامعي لك انتي كطالبة في عمان؟.

**S19:** [00:37:36] طبعا لها أهمية، بس تتفاوت هذه الأهمية من جانب الى آخر، طبعا أنا كطالبة جامعية مثل ما ذكرت ممكن استعمل هذه الخبرة في الجانب التعليمي أو الجانب الوظيفي مستقبلا، أو في الحياة اليومية مثل ما ذكرت. لو ركزنا على الجانب الوظيفي أو الجانب التعليمي في الكلية، الأهمية أكبر، لأن انا بعدين راح اكون مطالب بصناعة، إدارة صفوف، وإدارة أجيال، يعني استخدام كورسات أدمج فيها أولياء الأمور مع الطالب نفسه، يعني أزيد من جانب التواصل الاجتماعي بين الطالب والمعلم نفسه. هذا من جانب وظيفي او له علاقة بوظيفتي نفسا.

**me (interviewer):** [00:38:31] تشوفي صناعة المحتوى يزيد من تواصلك معهم؟ كيف؟.

**S19:** [00:38:32] ايوه، وأنا الاحظ ان هذا الشيء بدأ شوي يتطور، في بعض المعلمات بدأوا يستخدموا هذه الأشياء ويرسلوها ويبعثوها لأولياء الأمور. نحن شرحنا وخلصنا، وهذا ممكن تستخدموه كتوضيح، أو تدخل على الموقع الفلاني كتوضيح، وهذي الأشياء،

**me (interviewer):** [00:38:59] هذا بالنسبة للوظيفة، وأهميته الحالية؟

**S19:** [00:38:32] إذا تكلمنا من جانب شخصي، اهميته انه معين، معين على رفع المستوى التحصيلي. بكل صراحة المستوى الذي حصلت عليه في مادة التكنولوجيا كانت بعيد عن الكورسات الثانية مثلا، في فارق كبير، مع أنني كنت أبذل جهد تقريبا متساوي في الكورسين، بس مثل ما ذكرت هو نوعية أوطريقة التعلم نفسها لها تأثير، والشغف، اي شي تسويه بحب وبرغبة يكون أجمل بكثير من شيء تكون مجبور عليه، يعني في مواد أنا صراحة أحسن اني مجبورة اني أدرسها. حتى من الجانب الترفيهي أو جانب الأنشطة وهذي الأشياء، تحس أن معظم الانشطة حال الكلية محتاجين خبير في هذا البرنامج، محتاجين أحد يصمم لنا هذا الشيء

**me (interviewer):** [00:40:20] هل الطلاب متقبلين لصناعة المحتوى كأسلوب تعليمي؟.

**S19:** [00:40:22] الي لاحظته فكورس تكنولوجيا التعلم بالنسبة لتقبل للطلاب، لو كان الموضوع يعني مجرد ممارسة وما عليه درجات، يعني تحصل طالب ممكن عنده رغبة انه يسوي شي الفلاني، بس أول ماتجي الدرجة ويحس نفسه انه... ليش خلونا نسوي هذا الشيء؟ وأنا ما حصلت الدرجة الفلانية؟ من هذي الناحية هو ما متقبل، فنفس الوقت يعني لاحظت شيئ، انا كنا نتعلم برامج في الكورس نفسه ويتذمر الطالب منها، بس ننتقل لكورس ثاني ويكون مكلف الطالب بتقديم عرض اوشرح شيء معين، يستخدم برنامج هو تعلمه في ال EDU-TECH ليش؟ لأن في المادة الثانية هو ما عنده حدود، ما ملزم بأشياء، وفي نفس الوقت أنا أحس أنه هو عندي شعور أنه لو قدم هذا الشيء كشيء جديد في المادة الثانية راح يبهر زملائه والمعلم، وإلا ما كان راح يستخدم مثل هذا الموضوع.

**me (interviewer):** [00:41:35] يعني له أثر الإيجابي؟

**S19:** [00:41:38] الشي الثاني للتعلم التطبيقي وهذه الأشياء تتيح الفرصة للطالب أو للمتعلم أنه يعرض خبراته، يعني احنا كنا نلاحظ في الكورس هذا انه في طلاب يخبرك اني أنا أعرف في البرنامج الفلاني، وأنا جربت البرنامج الفلاني، وكان يتكلم عن رغبة، يعني أنا أريد أتكلم في الموضوع لأنني جربته و و، يحس فعلا أنه أنجز وممكن أنه يشارك خبراته

**me (interviewer):** [00:42:14] هل معناته انك انتي مع اكثار صناعة المحتوى كأسلوب تعليمي؟

**S19:** [00:42:22] طبعا مع اكثاره وبقوة بعد، لكن مع الحرص على الحفاظ على النوع الثاني من التعلم (تحقيق التوازن يعني).

**me (interviewer):** [00:42:36] السلبيات الي تشوفيها لصناعة المحتوى كأسلوب تعليمي في المرحلة الجامعية؟.

**S19:** [00:42:41] انه ما يقيس كل الجوانب، يعني مثلا لو طرحوا موضوع واستبدلنا مثلا الFINAL EXAM WITH FINAL RPOJECT، طبعا المشروع النهائي مارايح يقيس الأشياء الي يقيسها الاختبار النهائي. يعني لو فعلا أنا راح أقدم برنامج أو مشروعي النهائي بهذا الشكل، بس ممكن الجانب المعرفي معي او عندي انا ما ظاهر في المشروع، ف وين الجانب المعرفي؟ لو جينا للاختبارات نفسها، تقيس لي الجانب المعرفي، أنا أعرف فهذا الموضوع وأعلل وأفسر و و و، ه هنا لا!، مجرد خطوات وأنا طبقتها وقدمت. من جانب المهارة فعلا! هو يقيس لي مهارة وإبداع وإنجاز، بس فيه جوانب أخرى يغفل عنها، مثلا لو أخذنا مثال اللغة، هل لو استبدلنا التعلم التطبيقي كمقياس هل راح يقيس لي جوانب اللغة: تحدث، قراءة، وكتابة، تعبير، هل يقيسها التعلم التطبيقي؟ أحيانا لا،

**me (interviewer):** [00:44:09] تشوفي انتي كذا؟

**S19:** [00:44:09] وهو يعتمد على نفس الكورس أو المادة نفسها، يعني أفترض أن راح تكون جدا مادة مملة تكنولوجيا التعلم لو كان الفاينل عندنا اختبار!! وين الأشياء التي تعلمتها، انا ما طبقتها!! فنفس الوقت فيه مثلا مواد ثانية، لو اعطوني مشروع عيل ايش الفايدة أنا تعلمت الARTICLES الفلانية والمعلومات هذي؟ فالموضوع يعتمد.

**me (interviewer):** [00:44:39] أنتقل لمحورية الطالب في العملية التعليمية. مشاريع صناعة المحتوى تتطلب ان الطالب يمنح استقلالية ومسؤولية ويمنح مساحة مع تقليل اعتماده على المعلم. هالنوع من أنواع الطلاب أو هالنوع من المحورية في العملية التعليمية كيف تشوفيه مفيد للطالب في المرحلة التعليمية في عمان؟.

**S19:** [00:45:00] أنا ذكرت تقريبا قبل شوي ان الطالب كلما قللنا الحدود والقيود في العمل المكلف فيه، كلما أبدع أكثر، لأن وضع الكثير من المقاييس والمعايير والتوجيهات وهذه الأشياء تحد من إبداع الطالب نفسه، وأنا أريد أستعمل هذه الطريقة، بس المعلم أجبرني اني استعمل هذه الطريقة، لا! فعشان كذا وضع حرية للطالب يزيد من إبداعه، لأنه مثل ماذكرت ما عنده حدود، ما عنده قيود، هو بس مكلف أنه يبرز أو يظهر المحتوى بهذه الطريقة، الأشياء التي مر فيها، الأشياء التي استعملها، المعلم ما ياخذ فيها وما يعتمد عليها، أنا بس كمعلم هذا المشروع النهائي أو هذا المحتوى النهائي، راضي فيه، ماراضي فيه، انتقاداتي، وهذه الأشياء، ما أجبر الطالب ان انت لازم كذا كذا كذا، و مثلا عندكم هذا الموقع استعملوه، فرضا انا اريد استعمل الموقع الثاني!، فلو مثلا مثل ما ذكرت لما طلبت من المستر أنه يعطيني كيف أحول من هذي الصيغة لهذي، قالي فيه مواقع، ما قال لي استخدمي هذا الموقع، فأنا رحت وبحثت بنفسي، وهذا يساعد الطالب في أشياء ثانية، في مشاكل ممكن يواجهها، أشياء ما تتعلق بالتعليم نفسه في الوقت هذاك، وين المعلم اللي كان هو الأساس في عملية التعليم، أنا هنا معلم نفسي.

**me (interviewer):** [00:46:56] هالحرية و هالمحورية في عملية التعلم كيف كان تقبلك لها كطالبة؟ ان المعلم عطاك شي تمهيدي ويفسح لك المجال؟.

**S19:** [00:47:11] أنا طبعا ما متعودة على هذا النوع من الحرية، تقريبا هذا ممكن أول كورس كنت يعني بس يعطوني نبذة الموضوع كذا كذا كذا، وبعدين أنا انطلق في الموضوع نفسه، فكنت أسأل وايد أسئلة، وكنت وايد أرجع للمستر. حتى احيانا كنت احسها اسئلة بسيطة وسهلة، بس ماعرف ممكن على شان تأثير الاستراتيجيات الثانية في المواد الثانية ان المعلم هو الCENTER، لكن على نهاية الكورس قل، حسيت ان كل شيء انا أسأل عنه، في النهاية مهما سألت، راح ارجع أبحث بنفسي، فابحث من البداية أحسن لي ،وغير ان هذا الشيء مثلا بعد ما تخلص الشيء الثاني وتنسأل: كيف عرفت الطريق الفلانية؟. جدا شعور رائع تقول أنا بروحي عرفت، أو انا الي بحثت. من لما تقول: المستر خرني، أو سألت زميلتي، او او او.

**me (interviewer):** [00:48:27] نرجع لنقطة. قلتي ما متعودة على هالحرية أو التجربة بس قل، تعودتي عليها وتقبلتي الدور، فيه طلاب ثانيين تشوفي نفس الشي؟.

**S19:** [00:48:32] يمكن لأني كنت فاهمه موضوع ان المعلم يكون السنتر او الطالب يكون السنتر شي ثاني،، كنا لما نسمع هذا المصطلح (مصطلح تعلم ذاتي)، كان شيء عظيم بالنسبة لنا، اوه يعني مستر ماراح يشرح، أنا الي راح أبحث، عشان كذا كنت بعدني ما متهيأة للموضوع، يعني فبداية الكورس نفسه اول ما قال ان انت راح تسوي كذا وكذا وكذا، كنت اقول لزميلتي: كيف راح نسوي؟ من راح يخبرنا؟ وهالأشياء، أهوّل الموضوع يعني.

**me (interviewer):** [00:49:19] ومثل ما قلتي هذا ربما نتائج الاساليب السابقة في تعلم المواد الأخرى. بس بعد هالتجربة، تشوفي ان عندك قابلية خلاص؟

**S19:** [00:49:31] عندي قابلية بس ما فكل شي،

**me (interviewer):** [00:49:31] كيف؟

**S19:** [00:49:31] مثل أو كورسات مشابهة لهذا الكورس، اني اعطى الأساس وبعدين انطلق، عندي قابلية، قابلية كبيرة جدا اني انطلق في العمل، لكن في الجملة التي كررتها في هالمقابلة اكثر من مرة: يعتمد! يعتمد على المادة نفسها. شيء مشابه للي مريت فيه، ايوه ممكن، أني أعطى الأشياء الأساسية وبعدين انطلق ايوه. لكن أني أكون في مادة ثانية او في جانب ثاني يصعب جدا جدا اني أعتمد على التعلم الذاتي وفي النهاية أقيم على الشيء نفسه؟، لا! ما عندي قابلية أبدا أني أقيم علي شيء معتمد فقط على الي أنا تعلمته.

**me (interviewer):** [00:50:22] يالك اخذتي كورس اونلاين؟ او مووكس.!

**S19:** [00:50:31] أول مرة أسمع عن المووكس فهالكورس ، فكنت أصلا انا افكر في الموضوع ان التعلم التطبيقي يفيدنا في هذا الشيء، غير الجانب الجامعي وهذه الأشياء، يعني فيه شهادات كثيرة وفي تخصصات ثانية أو شغف، يعني ممكن احصل فيه شهادة فقط اونلأين وهذا كله نتاج تعلم تطبيقي، لأن الكورس الذي صممناه كفاينل بروجكت كان شبيه بالمووكس، بس كتجربة في المووكس لا. يمكن في المستقبل بعد ما يعني أنهي الدراسة، أو يمكن لأن الحين مرتبطة بمواد معينة .

**me (interviewer):** [00:51:36] معناته انتي مع الإكثار لهذا النوع من أنواع التعلم لمحورية الطالب بس حسب ما يتناسب مع المواد. هل فيه تحديات اوسلبيات جعل الطالب محور العملية التعليمية؟ غير الي ربما أشرتي لها.

**S19:** [00:51:49] غير الي ذكرتهم ما اعتقد.

**me (interviewer):** [00:52:04] نتكلم عن توظيف التكنولوجيا في التعليم. صناعة المحتوى خصوصا تتطلب استخدام التكنولوجيا والتعامل معها. وين تشوفي أهمية توظيف التكنولوجيا في التعليم لك كطالبة في المرحلة الجامعية في عمان؟ (اعادة ضياغة) كان معظم مشاريع صناعة المحتوى تتطلب التكنولوجيا كعامل أساسي، تتعاملوا معها وتنتجي شي عن طريق التكنولوجيا، لكن كيف تشوفي هذا مهم؟. هالاستخدام وهالاعتماد على التكنولوجيا كيف هذا مهم لك كطالبة في المرحلة الجامعية؟.

**S19:** [00:52:53] يعني من ناحية الجانب التعليمي أو التخصص الي انا فيه، أعتقد انها راح تساعدني كثيرا، لاني مثل ما ذكرت ان الأشياء التي أدرسها مركزة على الجانب النظري وهالأشياء، بس بعدين في الحياة الوظيفية أتوقع ايوه، لأن مثل ما ذكرت المعلمين نتاج جيل ثاني وأنا نتاج جيل ثاني، الجيل الذي راح أعلمه و أتعامل معه نتاج جيل ثاني، فاني اتعامل مع جيل نشأ في محيط تكنولوجي بطريقة تقليدية أعتقد أنها مضيعة وقت. فإيش الفايدة اني أنا أعطي شيء معين أو أقدم محتوى معين للطالب، أو في مجال العمل لشخص، على معرفة بأشياء أكثر من الي أنا أقدمها!، فهو محتاج شيء ما يعرفه، ما محتاج أشياء خلاص !، يعني أنا ألاحظ أن في بعض المناهج فيه أشياء نتعلمها بس ما راح نستعملها ابدا.

**me (interviewer):** [00:54:06] مثل؟.

**S19:** [00:54:08] ما يخطر لي الحين، بس في أشياء: تاريخ قديم، كان، واستعمل، واستخدم، بس الحين ليش اصلا نتعلمهم؟ فويش بنستخدمهم؟.

**me (interviewer):** [00:54:20] يعني انتي من الناس الي تشوف اذا شيء ما له فائدة في المستقبل او ما تقدر توظفه، ويش فايدته؟!

**S19:** [00:54:34] ايوه. أقرب مثال في بعض التخصصات ما زالت تدرس وتطرح، وفي النهاية عارفين ان سوق العمل مايوظف. ليش ضيعتوا سنواتهم؟.

**me (interviewer):** [00:54:43] ما يوظف بناء عليها ولا؟.

**S19:** [00:54:46] بناء على الاكتفاء، عندهم يعني أنت عارف ان هذا المجال فيه اكتفاء وفائض، بس ما زالت أعطي مخرجات، ليش؟

**me (interviewer):** [00:54:59] اي مجال؟ اللغة الانجليزية؟.

**S19:** [00:54:59] لا. اتوقع يعني فيه تخصصات انت أدرى أو على علم ان طلابها يعانوا منها. أحس فيه تخصصات مفروض مع تطرح خلاص دام انتوا عارفين انتوا عندكم اكتفاء.

**me (interviewer):** [00:55:26] وبالنسبة لتخصص اللغة الانجليزية مثلا؟.

**S19:** [00:55:27] في مواد ادرسها في اللغة الانجليزية أحس ما بستفيد منها بعدين. معرف أحس فعلا فعلا ما بستفيد منها. ليش يدرسوني اياها؟ مثلا تخصص لغة الإنجليزية، معقول الطالب لغة إنجليزية راح يصير معلم لغة إنجليزية ويدرس GRAMMAR 1 + GRAMMAR 2 بس؟! أنا عندي مشاكل فالقواعد، لكن خلاص ما راح أدرس أبدا بالكلية جرامر. وبعدين؟! يعني ما مركزين على هذه الأشياء، مركزين على MORPHOLOGY, SYNTAX وهذي الأشياء، طيب والمهارات الأساسية!؟. تحصل طالب تحريريا ممتاز، لكن ما عنده SPEAKING، ولا عنده مهارات READING، ولا عنده هالاشياء. وبعدين؟!.

**me (interviewer):** [00:56:32] ذكرتي جانب المهارات. ركزتي عليها اكثر من مرة، هل هو مثلا ضعف في الاهتمام بالمهارات.؟

**S19:** [00:56:39] يعني في بداية الأمر ونهايته انا طالبه هنا عشان اتعلم: معرفة واكتسب مهارة. أحسن ان المهارة راح تكون لنفسي، يعني شيء انا راح اسويه لنفسي وأفيد غيري، بس المعرفة لا! المعرفة انا هنا أتعلمها عشان أنقلها.

**me (interviewer):** [00:57:06] بس هل المعرفة تنقل؟ يعني سوق العمل هل يحتاج معرفة؟

**S19:** [00:57:11] على حسب سوق العمل، سوق العمل الي أنا راح أنتمي له محتاج نقل للمعرفة، راح اكون مجبورة. في النهاية المجال الوظيفي الي انا راح انتمي له محدود بهذا الشيء، انا لازم أنقل للطالب هذا الشيء، أنا لازم أعطيه هذا الشيء، أشياء ثانية مهارات ثانية ممكن أنا أقدمها للطالب بعيد عن التخصص نفسه، هذي أشياء أنا كنت متعلمتنها بنفسي، مثلا هذه الأشياء: البرامج الي تعلمتها والتعلم التطبيقي و غيره، أنا كمعلمة لغة إنجليزية في المستقبل ماراح يكون فيه تركيز قوي عليها، إلا اذا أنا من ذات نفسي حبيت أني أجذب انتباه الطلاب. ومرينا على معلمين بهذه الطريق، يعني معلم رياضيات ،معلم إنجليزي، ما يقتصر على المنهج نفسه، يحاول يجدد، يحاول يغير، ويدخلنا في عالم تطبيقي ثاني ويدخل المادة نفسها، وكانت التجارب ناجحة.

**me (interviewer):** [00:58:13] بس سوق العمل تقولي بيجبرك بأسلوب معين؟.

**S19:** [00:58:18] ايوه، إلا إذا صارت في تطورات للاستراتيجيات التعليمية والتربوية، لأنه انا في النهاية حتى لو كنت معلمة وغيره، فأنا مساءلة عن تطبيق هذا وهذا وهذا. عشان كذا انا ذكرت اني راح اكون مجبورة بنقل هذا وهذا وهذا.

**me (interviewer):** [00:58:45] هل هذا ينطبق على نفس المعلمين الي هم نتاج بيئة سابقة؟ تشوفي انهم كانوا ايضا مجبورين على هذا الاسلوب، يعيدوا ويكرروا؟

**S19:** [00:58:52] ايوه..

**me (interviewer):** [00:58:59] تقبل الطلاب توظيف تكنولوجيا في التعليم؟ انتي والطلاب الثانيين كيف شفتي التقبل؟.

**S19:** [00:59:05] بعيدا عن الطلاب الي رافضين الفكرة، يمكن اعطيها نسبة ثمانين بالمائة تقبل، عشرين بالمائة لا. والعشرين بالمائة اتوقع الي راح يرفضوا، ما رفض لطريقة التعلم التطبيق نفسه، لا! هذا الرفض عن عدم شغف أواهتمام بالموضوع نفسه. لكن لو سألتهم هل هو مجدي أو لا؟ مجدي لكن ما نريد نطبقه، نحن مانريد نطبق!.

**me (interviewer):** [00:59:48] بس انتي برأيك انه مجدي؟ ونحتاج نكثر منه في المواد الأخرى ربما نحسن توظيفة؟

**S19:** [00:59:56] مجدي. ايوه.

**me (interviewer):** [00:59:58] ننتقل إلى الجزء الأخير:البيئة التعليمية الي يدعمها التعلم عبر صناعة المحتوى. أولا دور المعلم و تقليص صلاحيات المعلم. التعلم عن طريق صناعة المحتوى يتطلب ان دور المعلم يكون توجيهي، إشرافي، توفير دعم، هل هذا الدور من أدوار المعلم واقتصاره على التوجيه والإشراف والدعم ويش تشوفي اهميته في المرحلة الجامعية لك انتي كطالبة؟.

**S19:** [01:00:33] تساهم كثير في عملية إعداد الطالب نفسه للمرحلة المقبل عليها، يعني مثلا هذا الطالب الجامعي، الحين طالب جامعي بس بعدين ماطالب جامعي، فانه يقتصر دور المعلم على التوجيه والإشراف وهذه الأشياء يخلي الطالب نفسه مدرك تماما أنه في يوم من الأيام ماراح يكون فيه موجه أو مشرف أو مرشد على هذه الأشياء. فمثلا لما كنا في الكورس الماضي صحيح اني أنا الي كنت أرجع للمستر وأسأل، هو عارف أن ممكن هذا الطالب راح يتعرض للمشكلة الفلانية، أو هذا البرنامج فيه العقبة الفلانية، بس هو ما قال. ليش؟ لازم الطالب بنفسه يعرف أنا عندي نقطة في هذا الموضوع، فأحيانا فعلا المعلم محتاج إنه ما يقدم المعلومة بالمجان، لازم الطالب نفسه يشتريها بعد جهد وعمل

**me (interviewer):** [01:01:51] هل كنتوا متقبلين لهذا الدور؟.

**S19:** [01:01:54] طبعا، ما أذكر أنني رفضت.

**me (interviewer):** [01:01:55] بس قلة الخبرة ولدت عندك نوع من الخوف؟ كنت ماعارفة، تقولي دايما كنت أسأل زميلتي، شو أسوي؟ شو مطلوب منا؟.

**S19:** [01:02:05] هذا في بداية الكورس، هذا كحكم مسبق للكورس، طبعا الحكم قبل الشيء يختلف تماما عن الحكم بعد الشيء. يعني مثلا ممكن تسألني أنا وتسأل طالب ما جرب المادة أبدا، أو انا من واقع حياتي الحين في عندي زملاء في التخصص الثاني الحين يأخذوا المادة. وتلاحظ التذمر واضح جدا: يريدونا نسوي الكورس الفلاني، ونحن كيف نعرف نسوي الكوس الفلاني؟ أنا قلت لهم سهل وبتشوفوا كيف، ونحن جربنا، بعده هم ماجربوا عشان كذا ماراضين تقبلوا انه فعلا الموضوع سهل. وانك تنتقل من طريقة تعلم الى طريقة تعلم ثاني شويه فيه صعوبة يعني، اني انا متعودة على هذا النوع من التعلم وفجأة أصير لا! ما أذاكر شي، تقول أنا ما أحفظ، بس أطبق وأبحث وأصمم وهذه الأشياء. يكون لها دور.

**me (interviewer):** [01:03:27] هل نحتاج نكثر من تقليص صلاحيات المعلم وقصر دوره، و جعله بس اشرافي وتوجيهي؟.

**S19:** [01:03:32] يعتمد على المرحلة، مرحلة الطالب نفسه. يعني في المرحلة الجامعية اتوقع ايوه، ليش لا؟! لان نحن بجانب الجانب المعرفي، في جانب اعدادي، نحاول إعداد كطالب وموجه ومرشد ومشرف فنفس الوقت، مراحل دنيا، لا!

**me (interviewer):** [01:03:58] يعني تدريب في البداية لحد ما يتمكنون؟! وين تحديات اقتصار دور المعلم؟ هل تشوفي له تحديات أو سلبيات ربما؟.

**S19:** [01:04:10] فيه، وهذي سلبيات وتحديات الي يحددها المعلم نفسه. في كثير معلمين مرينا عليهم يستعملوا طريقة الاعتماد على المعلم أو على الطالب بطريقة خاطئة، أو يمكن فاهمين الموضوع خطأ، فاهمين انه اذا الاعتماد لازم يكون على المعلم خلاص، أنا ارفع ايدي عن الموضوع، أنا أعطيك رأس القلم وأنت خلاص، يعني في عندنا مرينا بمعلمين يعطونا هذه الورقة، كل الي علي أسويه أني أقرأ وأبحث وأفهم، طيب المحتوى هذا نفسه ما مقتصر على الفهم والقراءة، محتاج شرح، غير انك تشرح وتقول، فيه أسباب ثانية بإمكانك تبحث عنها، فيه طريقة ثانية الي ماحب هالطريقة يجرب طريقة ثانية، راح اكون مجبورة اني أجرب الطريقة الثانية لأني ما حبيت الطريقة الأولى.

**me (interviewer):** [01:05:14] يعني بين الضدين، بين لا وبين مع، بس يكون المعلم محتاج دوره يكون بارز أكثر في عملية التوجيه ؟!

**S19:** [01:05:32] ايه . وأحس أن لو المعلم أعطى التوجيه والإرشاد حقه، وشمل جميع الجوانب من البداية، ماراح يحتاج الطالب يرجع له، يعني أحيانا نوع او الإرشاد والتوجيه الي يقدمه للمعلم كأنك ماسويت شي يعني.

**me (interviewer):** [01:06:01] البيئة التعليمية. مشاريع صناعة المحتوى حسب طبيعتها تتطلب ربما أحيانا تعلم ذاتي، أو تعاوني، وأيضا عن طريق محاولة وخطأ. مثل هالبيئات التعليمية، ما يحدد بصح أو خطأ بل يفتح المجال عساس انك تتعلم. مثل هالبيئات التعليمية ويش تشوفي أهميتها لكل كطالبة في هذي المرحلة؟.

**S19:** [01:06:31] البيئة أساسا أساس كل شيء، سواء تعليمية او غيره، في البيئة التعليميةأنا أحس أن الأساس هي فعلا البيئة التعليمية، من جميع الجوانب، من جانب الزملاء، من جانب المعلمين، من جانب الأدوات والأشياء التي راح استخدمها، حتى من الجانب النفسي للبيئة نفسها، فأهمية البيئة التعليمية بالنسبة لي إذا توفرت البيئة المناسبة، يتوفر الجهد أو أحس أن الجهد الذي أبذله فعلا فعلا ما راح سدى، يعني لو اخذنا مثال للبنى التحتية. إذا أنا كطالبة في بيئة تعليمية تفتقر للبنية المناسبة للإعداد الشيء الفلاني، وراح ألجأ لخلق بيئة أخرى مختصة فيني أنا فقط، ما راح يكون هناك جدوى من التعلم التطبيق نفسه. واجهنا هذه المشاكل، صح انه تغلبنا عليهم وواضطرينا نخلق بيئتنا الخاصة، نستعمل البدائل، لأننا في نفس الوقت عارفين انه هذه البيئة ثابتة ما بتتغير في هذا الوقت. فما معناته أني أتوقف عن العمل الي انا بصدد إنجازه عشان بيئة تعليمية. يعني أقدر أقول إن البيئة التعليمية عقبة من العقبات الي يمكن تخطيها.

**me (interviewer):** [01:08:05] بس أنا مركز على البيئة التعليمية لصناعة المحتوى، من ناحية انه تدعم التعلم الذاتي ، وش تشوفي أهمية التعلم الذاتي، وأهمية والتعلم والتعاون، وأيضا التعلم عن طريق المحاولة والخطأ، كيف تشوفي بروز هالجوانب.؟

**S19:** [01:08:24] البيئة التعليمية البارزة بين الثلاثة أكثر في التعلم التعاوني... فأهمية البيئة التعليمية هنا تبرز أكثر في التعلم التعاوني لأن التعلم التعاوني راح تحتاج للتعامل مع المحيط، والأشخاص الموجودين في المحيط نفسه، أما بالنسبة للتعلم الذاتي لا، التعلم الذاتي ممكن ممارسته في أي بيئة، وتحويلها من بيئة عادية الي بيئة تعليمية، على عكس التعلم التعاوني، أحيانا بحكم انه يكون تعاوني أو مشترك مجبور انك تلتزم ببيئة تعليمية معينة.

**me (interviewer):** [01:09:29] التجربة والخطأ. هل تشوفي هذا مهم؟

**S19:** [01:09:39] ما أعتقد أن أهمية البيئة التعليمية في التعلم عن طريق المحاولة والخطأ تمارس كثير.

**me (interviewer):** [01:09:45] يعني مثلا ما تعاقبي في الاختبار، اذا خطأ معناته خطأ. هنا لا، أتاح لك مجال انك تخطأي، تتعلمي من خطأك، تسجلي مرة مرتين ثلاث اربع خمس، تتجنبي أخطائك السابقة، وكذا..

**S19:** [01:09:52] لأنه أساسا المحاولة والخطأ موجوده في كل شيء. فعلى اي أساس أنا..

**me (interviewer):** [01:10:03] تتوقعي؟ يعني مثلا البيئات في التعليم النظري، التقليدي أو التلقيني، تكون مستمع طول وقتك، ما تجرب تعليمك عادة الا في اختبار، الا بإجابات صحيحة أو اجابات خاطئة، مافي مجال تطبيق، مثل ماذكرتي سابقا. يعني كيف بتتعلمي من التجربة والخطأ؟ كيف تشوفيها أنتي؟.

**S19:** [01:10:34] كتجربة مثلا في كورس معين ،وأنا ما كان متاحة لي فرصة أني أجرب بنفسي غير في الاختبار مثلما ذكرت، بس مامعناته انه ما فيه كورس ثاني!، انا خلاص عرفت هذه البيئة التي مريت فيها، ومثلا كانت تجربة فاشلة والبيئة فاشلة وطريقة معينة استخدمتها انا وكانت فاشلة. خلاص في محاولة ثانية في كورس ثاني في مادة ثانية، ما أعيد نفس الكرة.

**me (interviewer):** [01:11:16] تقبل الطلاب لهالعوامل المساندة لصناعة المحتوى، وهي اكثر شي تركز على التعلم الذاتي، وربما عن طريق المحاولة والخطأ، شفتيه انه كان يدعم هذي الجوانب صاحب المحتوى؟.

**S19:** [01:11:29] ايوه

**me (interviewer):** [01:11:31] والتعلم التعاوني هل اشتغلتوا في مجموعات؟

**S19:** [01:11:31] ايوه

**me (interviewer):** [01:11:31] تقبول الطلاب لهالنوع من العوامل المساندة للبيئة، تشوفي انه ضروري تكون هذه العوامل موجودة واحنا نتعلم؟.

**S19:** [01:11:41] ايوه، عوامل ضرورية وموجودة أساسا. أحيانا يعني انت مثلا كتعلم تعأوني تكون مجبر أو ماعندك عندك خيار ثاني الا انك تشتغل فردي، إجباري يكون التعلم التعاوني، فأنت لازم تكون حاط في بالك إن فيه عامل اسمه تعلم تعاوني، إني راح أتعاون مع مجموعة، مع أفراد ثانية، مجبورة اني اتقبل طريقتهم، خبراتهم، حتى الانتقادات الي يوجهها لي، و مثلا لو كنت من النوع الذي يحب أساسا التعلم التعاوني لازم اتقبل انه فيه فكرة تعلم فردي، وذاتي، اني راح أكون معتمدة فيها على نفسي، ولازم أتقبل فكرة إني ممكن أخطأ، ما معناته أني أعرف الشيء الفلاني خلاص من أول مرة أنا راح أمشي فيه، انا كان عندي تجربة في البودكاست، بس هذا ما ضمن اني ما أواجه مشكلة فالبودكاست الي كان في الكورس، لا بالعكس واجهت مشكلة ثانية انا ما تعرضت لها من قبل، الي هي انه مثلا نزل تحديث جديد للبرنامج الي كنت استخدمه.

**me (interviewer):** [01:12:51] هل تشوفي نحتاج انا نخلق هالأجواء التعمليمية الي تدعم هالثلاث أنواع من أنواع التعلم؟

**S19:** [01:13:04] . محتاجين ندعم، هذا بعد يعتمد على الطالب نفسه، في هذا الطالب يحب هذا النوع، هذا الطالب يحب هذا النوع، فإن نحن ندمج من بين هذه الأشياء ونخلي الأشياء الثلاثة حاضرة، أحس اننا راح نخلق نوع من المساواة، يعني مرة راح يحصل نفسه في الجانب الفردي، ومرة راح يحصل نفسه في التعاوني، ومرة راح يحصل نفسه يخطئ ويتعلم.

**me (interviewer):** [01:13:30] هل فيه تحديات اوسلبيات لهالمكونات للبيئة؟.

**S19:** [01:13:37] تحديات مدى تقبل الطالب للدور الذي يوضع فيه. وضعت في تعلم تعاوني وأنا من النوع الذي يحب الفردي، هذا أنا اعتبره تحدي. أخطأت في الشيء الفلان أو مثلا مثل ما ذكرت كانت تجربة مثلا لي في كورس معين وما عرفت هذه التجربة إلا بعد الاختبار النهائي، هذا أنا أعتبره تحدي لأن هذا الكورس خلاص راح، كيف راح أعيد المحاولة فيه؟ السلبيات نفسها.

**me (interviewer):** [01:14:10] المحور الأخير PROJECT-BASED LEARNING. كان معظم مشاريع صناعة المحتوى وهي مشاريع (بروجتس). وش تشوفي أهمية التعلم عن طريق المشاريع للطالب في المرحلة الجامعية هنا في عمان؟.

**S19:** [01:14:29] ذكررت هذا ف كلامي، أنه مثلا لو استبدلنا الاختبارات بالمشاريع، وأنه الاشياء الي يقيسها المشروع ما هي نفسها الأشياء التي يقيسها الإمتحان، بالعكس. لكن يعني كخلاصة أو كإجابة نهائية نعتبر ممكن جدا أنا نستبدل البروجكت كمقياس. خصوصا ان (مثل ماذكرت) سوق العمل والجانب الوظيفي كله معتمد على أشياء ملموسة، أشياء مبتكرة، أشياء إبداعية.

**me (interviewer):** [01:15:11] اشياء ملموسة؟ ايش قصدك يعني؟

**S19:** [01:15:13] يعني أي أي عمل تطبيقي ايش يكون نتاجه؟ شيئ ظاهر، شي أنا ممكن أقيمه، ممكن استعمله، ممكن ينقل، على عكس الجانب النظري او الاختبار، ما ممكن حتى.. مثلا أنا حصلت على هذي الدرجة في هذا الاختبار، وبعدين؟! كيف راح اساعد زميلتي؟ اني اعطيها درجتي؟ أو هذي شهادتي، زميلتي ايش تسفيد بشهادتي؟ غير عن الPROJECT الي ممكن أصممه، والي ممكن استعمله، ممكن هذا وهذا يستعمله.

**me (interviewer):** [01:15:59] تشوفي انتي سوق العمل مهتم بالمشاريع، بس الدرجات ما تأثر فيه؟ يعني ما تعطيك نفس الفائدة؟.

**S19:** [01:16:06] كل شيء يعني معتمد على شي، يعني ما أقدر احكم على الكل، على سوق العمل كامل انه محتاج هذا الشيء، بس الظاهر والرائج هالفكرة.

**me (interviewer):** [01:16:19] هل فيه توجه مثلا؟

**S19:** [01:16:22] فيه توجه طبعا لأن الأشياء التي نسمعها ونشوفها نحس ان المؤسسات وغيره تشيد بالمبتكرين والفنيين و الشخص الفلاني أنتج و الشخص الفلاني أبدع ووو. حتى نلاحظ أن بعض المؤسسات بدأت تدعم هذا الشيء بالجانب المالي والبيئة. تحصل يعني بعض المؤسسات موفرة البيئة للتطبيق والانجاز,

**me (interviewer):** [01:16:59] من الثورة الصناعية الرابعة، فيه مشاريع لدعم رؤية عمان 2040،. تمام. تقبل الطلاب وتقبلك انت للتعلم عن طريق المشارع؟

**S19:** [01:17:25] متقبلتنه بنسبة تفوق 100%. هذا رأي شخصي.

**me (interviewer):** [01:17:30] ليش؟

**S19:** [01:17:32] لأن مثل ما ذكرت هذا هو ال STYLE الي انا احبه في التعليم. يعني انا صح فهذه التجربة كنت كله معتمده على التصميم والتنفيذ والابتكار و تطبيق الأشياء، بس هذا ما ينفي اني ما تعلمت شيء أو جانب نظري، لا بالعكس, لو تسألني ايش المووك، أنا أعرف ايش المووك، لوتسألني عن الذكاءات أنا أعرف، يعني هو هذا الكورس أعطاني جانب نظري في قالب تطبيقي، وهذا الشيء الي انا أحبه. بحيث إني ما حسيت بالثقل، تراكم الأشياء وهذا، لا بالعكس هو كان بس يعطيني الجانب التثقيفي، وثبت، ليش؟ لأن انا رابطه هذا الجانب بالتطبيق الفلاني الي انا سويته.

**me (interviewer):** [01:18:30] هل نحتاج نكثر من PROJECT-BASED LEARNING؟

**S19:** [01:18:30] نعتدل. لان في النهاية الطالب إلا ما يشعر بالضجر والثقل لو كثرنا من هذه الأشياء، لأن مثل ما ذكرت كل هالاشياء محتاجه جهد، بحث، تعتمد على تعلم ذاتي، وذكرنا أن المعلم راح يقلل من صلاحياته وهذي الأشياء، معتمدة على بيئة مناسبة، بنى معينة، كل هذه الأشياء أحيانا راح تكون معوقات يقف فيها الطالب نفسه. يعني نحن في الكورس الماضي كل شغلنا كان معتمد على النت، والي هو وللأسف معدوم في الكلية. فهذا جانب تحدي بالنسبة لنا، لكن.

**me (interviewer):** [01:19:24] يعني البنى التحتية تشكل تحديات كبيرة. ممتاز، في ختام المقابلة المطولة هل تودي ان تضيفي خلاصة تجربتك في صناعة المحتوى

**S19:** [01:19:43] خلاصة تجربتي في الكورس نفسه كانت تجربة رائعة جد جدا جدا، وأتمنى انها تنعاد. واستفدت منها، وفي أشياء اعتقد اني راح أحتفظ بها وراح أنقلها معي، وحطيت فبالي بعض الخطط للجانب الوظيفي في المستقبل اني راح استعمل هذا وهذا وهذا الي تعلمته في الكورس الفلاني. وشيء جميل جدا لو طبقنا هذا النوع من التعلم على المواد أو التخصصات الي تناسبه.

**me (interviewer):** [01:20:30] شكرا ياS19.