# Interview participant (5)

# 

**me (interviewer):** [00:00:00] S5 سلام عليكم ورحمة الله. غرض المقابلة هو بحث تصورات طلبة اللغة الإنجليزية نظير تجاربهم وخبراتهم في مجال التعلم عن طريق صناعة المحتوى وإنتاج الوسائط. في ثلاثة مباحث أساسية: الأول هو مسألة التفاعل الطلابي أسلوب من أساليب التعلم، أن يخلق محتوى وكيف يتفاعل مع العملية، وأيضا نتكلم عن المنهجية التي يتطلبها هالأسلوب من أساليب التعليم والبيئة التعليمية الي تصاحب هذا النوع من أساليب التعليم. بنتعرف أيضا على التحديات التي واجهتها. نبدأ بداية بسيطة نتكلم عن نفسك.

**S5:** [00:00:50] اسمي S5، من ينقل ، طالب في كلية الرستاق. في السنة الخامسة، آخر فصل.

**me (interviewer):** [00:01:10] قبل هالكورس هل كانت عندك خبرة سابقة في صناعة المحتوى الإلكتروني؟.

**S5:** [00:01:45] لا، بأمانة لا. أنا ما كنت من محبين الأشياء الإلكترونية واستخدام الحاسب الآلي وهذا،.

**me (interviewer):** [00:01:52] ليش؟.

**S5:** [00:01:53] فقط كذا، ما اني نشأت فمكان بيئي يساعدنا نستخدم لابتوب وهالبرامج،

**me (interviewer):** [00:02:03] بس عدم توفرها ولا انك ماتحبها؟.

**S5:** [00:02:04] في عدم توفرها بداية الأمر وبعدين لما كبرنا في العمر ماحبينا او تقول get interest in that،

**me (interviewer):** [00:02:15] ما كانت تعجبك أبداّّ هل لأسباب انها معقدة مثلا؟.

**S5:** [00:02:19] لا فقط كذا.

**me (interviewer):** [00:02:20] ننتقل الحين لتجربتك الشخصية وكيف كانت التجربة بالنسبة لك: مثرية، سلبية، إيجابية، جوانب ربما مختلفة. المبحث الأول هو عن مسألة التفاعل في الأسلوب التعليمي المبني على صناعة الوسائط وإنتاج المحتوى، بنبحث ومدى تأثير التعلم عن هذا الطريق من طرق التعلم قبل، وأثناء صناعة المحتوى، وبعد الإنتاج. ممكن أن نستخدم البودكاست كمثال لأنكم سويتوا أكثر من بودكاست (واجد سوينا أشياء فهالكورس، برامج اوداستي وبريزي وبرنامج تصميم الجرافيكس وطبعا فيديو وصوتيات مثل اللي يستخدمونها في الاختبارات النهائية للطلاب). الحين لو أخذنا مثلا أحد هذي الصوتيات.

**S5:** [00:03:44] سجلت عن طريق الصوت، باستخدام برنامج أوداستي، فاستخدمت صوتي اول شي، وأضفنا أصوات، الصوت اخر شي في اخراجه ظهر مثل الصوت الذي يستخدم في الاختبارات النهائية.

**me (interviewer):** [00:04:05] ناخذ مثلا هذه التجربة. طبعا هذا كان مطلوب منكم!؟

**S5:** [00:04:14] ايوه

**me (interviewer):** [00:04:16] الحين مطلوب منك أنك تسوي بودكاست او برنامج صوتي .ويش المراحل الي سويتها عشان تستعد لخلق محتوى، انك أنت المسؤول انك تصنع محتوى. وش المراحل الي سويتها عساسا تعدك لمرحلة ما قبل الإنتاج؟.

**S5:** [00:04:36] مرحلة ما قبل الإنتاج أول شيء كنت لازم اتعرف على البرنامج نفسه، لأني ما كانت عندي خلفية عن البرنامج، فاضطريت اني اسوي إعادة دراسة للبرامج، وأشوف محتواه، كيف استخدامه، بحثت عن فيديوهات في الإنترنت عشان أفهم كيف يستخدم. الخطوة الثانية بديت أسجل صوتيات، أي صوتيات، عملت عليها PRACTICE : فكنت أضيف أصوات، اقصر الصوت، أزيد صوت، واقطع صوت. تقريبا بعد أسبوع من ممارسة هذه البرامج شوي بديت انا أتقنها. فانتقلنا للنقطة الثانية اني بديت أخرج الصوت الذي هو المطلوب عليه.

**me (interviewer):** [00:05:18] تذكر عن ويش كان الموضوع الي اخترته؟.

**S5:** [00:05:24] الموضوع هو موضوع استماعLISTENING ، ما أذكر المحتوى ولكن كان موضوعنا تقديمه عشان كاختبار LISTENING،

**me (interviewer):** [00:05:42] كيف جبت هذا المحتوى؟ هل اعطاك اياه المعلم؟.

**S5:** [00:05:46] لا، هذا المحتوى خلقناه وحدنا. أول شي تابعنا الاختبارات النهائية، سمعنا أصواتهن، طبعا الاختبارت النهائية فيها أصوات من اسئلة الاستماع. فاضطرينا أنا نسمعهن من اول وجديد، نشوف الأصوات المدرجة فيهن: متى قطع الصوت، كم ثانية، كم يتأخر، كم دقيقة يعطي الطلاب مجال لحد ما يقروا الLISTENING ويطلع الصوت مرة ثانية أو يعود الصوت مرة ثانية. فسوينا عليه دراسة مثل ما تقول لذلك الصوت الذي يستخدمونه في الاختبارات. فرحنا نقلد مثلهن.

**me (interviewer):** [00:06:23] يعني استمعتوا لنماذج حية واقعية!!. على ويش ركزتوا بالضبط؟

**S5:** [00:06:29] ركزنا أول شيء على الوقت، ثاني شي ركزنا على الVOCABULARY المستخدم في الصوت، والقواعد، والهدف، الهدف لازم يرتبط بمحتوى الLISTENING بالضبط. طبعا LISTENING و LISTENING يفرق، فلازم احنا مثل ما تكون نعيد خلقه من اول وجديد بما يناسب المحتوى الي معطايين اياه.

**me (interviewer):** [00:06:59] طبعا هذا كان جماعي ام فردي؟

**S5:** [00:07:00] لا، كان فردي.

**me (interviewer):** [00:07:01] ويش المعلم وفرلك عساس انه يعدك لهالتجربة؟ وش المصادر؟

**S5:** [00:07:07] المعلم اعطانا OVERVIEW على البرنامج، وأخبرنا بالطريقة، يعني ورانا الطريق، شو هو بالضبط، وشو المطلوب منا، فقط. خلانا المعلم أنا نعمل على البرنامج وحدنا،.

**me (interviewer):** [00:07:28] اعطاكم مساحة تستكشفوا؟ كيف بتوصف لي دور المعلم بشكل عام في هالتجربة؟.

**S5:** [00:07:35] دور المعلم الذي هو GUIDING فقط. المعلم طبعا هو عارف البرامج مسبقا، وعارف كيف يستخدمه وعارف كل شي، فالمعلم ما بغى انه هو مثلا يعلمنا كل التفاصيل ونروح اننا ننفذ، لا! يبغانا المعلم نستكشف البرنامج بنفسنا.

**me (interviewer):** [00:07:52] وهل استكشفت؟ وش الخواص الي استكشفتوها؟.

**S5:** [00:07:54] ايه نعم. واجد. مثلا عندك أول شي كيف أدرج الصوت في البداية وفالنهاية، ثاني شيء أنا مثلا أسجل مقطع صوتي طويل، فيه أشياء انا ما ابغاهن أو في أشياء يخفض صوتهن أو يزيد صوتهن. فهذا البرنامج يسمح لي أني يا أقصر صوت، او اخليه خافت، يا ازيده، يا أقطعه نهائيا. ونفس الوقت البرنامج نفسه يقدر مثلا يزيد مدى الوقت للصوت نفسه، إذا كان وقت الصوتية قصير انت تقدر تخله أطول.

**me (interviewer):** [00:08:36] هذي الاشياء تعلمتها بروحك؟.

**S5:** [00:08:36] ايه نعم

**me (interviewer):** [00:08:37] كم فيديو تقريبا شفت عساس انه..؟.

**S5:** [00:08:39] تقريبا أربع أو خمس فيديوهات.

**me (interviewer):** [00:08:42] وهذا شي طلوب منك ولا بروحك؟

**S5:** [00:08:43] لا بروحي..

**me (interviewer):** [00:08:43] ليش شفت هذا ضروري؟.

**S5:** [00:08:45] شفتها عشان أتعلم عن البرنامج نفسه، لأني البرامج فتحته أول شيء حاولت استخدمه ما فهمت شيء، فاضطرت أني اتابع فيديوهات في اليوتيوب عنه، وبعد متابعة فيديوهات تقريبا أربعة أو خمسة، فبديت اتعلم عليه شوي شوي، بعدين سويت عليه PRACTICE.

**me (interviewer):** [00:09:05] وش تشوف الفرق من ان لو المعلم علمك عن البرنامج وبروجك تعلمته؟ هل تشوف الفرق بين التجربتين؟

**S5:** [00:09:13] ايوه في فرق. اذا المعلم علمني عن البرنامج نفسه يمكن انا بعد لحظات من خروجي من المحاضرة يمكن انسى شي. بعدين مثل ما تقوله اتوهق، ما اعرف كيف استخدم بالبرنامج بالضبط. ولكن بعد ما استخدمت انا البرامج بروحي خلاص البرنامج الحين ترسخ في ذهني حتى لو بعد ثلاث سنوات اجي أستخدمه أعرف، حتى لو واجهت مشكلة بواجهها لمدة لحظة، دقيقة، دقيقتين، بعدين أرجع استذكر.

**me (interviewer):** [00:09:38] انت تشوف الي خلى البرنامج انه يترسخ هو تجربتك له يعني؟

**S5:** [00:09:44] أيه نعم تجربتي.

**me (interviewer):** [00:09:51] هل استعنت بأي أحد مثلا قبل ما تبدأ، يشيك لك مثلا المحتوى...

**S5:** [00:09:58] ايوه اكيد استعنت، بأصدقائي، عندما واجهت مشكلة

**me (interviewer):** [00:10:03] قصدي قبل عملية التسجيل، قبل ما تنتج بروحك؟.

**S5:** [00:10:08] قبل عملية التسجيل. أول شيء عملية تنزيل البرنامج، ما كانت عندي خلفية في هذا الموضوع، ما اعرف البرنامج، ولا كنت استخدمت إلكترونيات، فاضطريت أنا أسأل أصدقائي كيف أنزل البرنامج وكيف استخدمه، وهم ما شاء الله ما قصروا، ساعدوني بشيء بسيط لحد ما فهمت البرنامج كيف تنزله وكيف تستخدم الحاسب الآلي وكذا، والحمد لله الامور طيبة. (وبعدين عاد كملت عليه بروحك، تجربة ذاتية)

**me (interviewer):** [00:10:31] كيف تأكدت أنك خلاص انا نفسيا جاهز ومستعد، وعندي المقدرة، هل بس من خلال ممارستك؟ (انت قلت مارست لمدة أسبوع) شفت هذا كافي يعدك؟.

**S5:** [00:10:47] نعم، بعد ما مارست لمدة أسبوع، ما انه شفت كافي 100% ولكن حسيت فرق كبير بين أنا لما كنت ما أعرف للبرنامج وبين اني استخدمته اصلا، فهو أعطاني MOTIVATION عشان اواصل في هالموضوع.

**me (interviewer):** [00:11:03] مرحلة الإنتاج الفعلي لعملية التسجيل، انك خلاص تنتج محتوى. أخبرني عنها كيف صارت عملية الإنتاج، وش الخطوات التي اتبعتها؟.

**S5:** [00:11:29] الإنتاج الفعلي أول شيء استمعت إلى بودكاست مسجل من أول، وشفت الطريقة وشفت المقارنة بين التسجيل مال الاختبارات وبين تسجيلي أنا، فقمت عامد اني سجل مقطع صوتي واقارن، اسجل واقارن، لحد ما تقريبا ضبط المقطع الصوتي. فيه كان اشكاليات بسيطة داخل هذا المقطع الصوت الي مسجلنه: في صوت زاد، في صوت نقص، وفي صوت من الخلفية الذي هو المفروض ينحذف، فبديت أعمل عليه إعادة جدوله وإعادة تصنيع، الاصوات الي مابغيتهم رحت أحذفهن احذفهن احذفهن، وأقرب الأصوات من بعض لحد ما يكون المقطع الصوتي كامل واحد من دون توقف ومن دون أي إشكالية. هذي النقطة الأولى. النقطة الثانية: بعد ما شفت ان المقطع صوت مناسب أو قريب من المقاطع الصوتية العادية اللي يستخدموها في المدارس ، رحت اضيف الأصوات، طبعا الأصوات لازم تكون بدايتها، مثلا تكون من الصفر، بعدين يزيد المقطع الصوتي، بعدين ينقص مرة ثانية لحد ما يخفت ويبدأ التسجيل. فهذا يعني لازم اتدرب على البرنامج أكثر، فاضطريت اني أمارس مرة ثانية من جديد، على إضافة الأصوات وترتيبها من جديد. والحمد لله ضبط في النهاية. ومثل ما تقول الأمور طيبة وصار المقطع الصوتي تقريبا مشابه للمقاطع العادية. طبعا هذا احتاج أكثر من تسجيل واحد، يمكن عشرة أو خمسة عشر تسجيل حتى ضبط الموضوع.

**me (interviewer):** [00:13:19] وين بالضبط سجلت؟.

**S5:** [00:13:19] سجلت في الغرفة

**me (interviewer):** [00:13:26] ليش اخترت هالمكان؟

**S5:** [00:13:26] اخترت الغرفة عشان يكون منعزل ومافي أصوات، وحاولت اني اسجل من دون أصوات خلفية.

**me (interviewer):** [00:13:34] هل في شي ضيع عليك كل؟.

**S5:** [00:13:38] أوقات الشباب ما يقصروا، يدخلوا علينا وكذا وارجع اسجل مرة وجديد.

**me (interviewer):** [00:13:44] تعيد التسجيل من جديد؟ ماتسوي مثلا للصوت تحرير؟.

**S5:** [00:13:48] إذا كان الصوت وايد مرتفع، صوت فالخلفية، ما اقدر اني احذفه كامل، واوقات لما مثلا أنا أسكت وأقطع صوتي ولا يدخل علي شخص يضيف صوت على البودكاست اقدر احذفه، لكن لما أكون أنا أتكلم وفي صوت ثاني ما اقدر احذفهن يسوي matching

**me (interviewer):** [00:14:15] وفهالحالة شو سويت؟

**S5:** [00:14:15] قفلت الغرفة وبديت أسوي ممارسة

**me (interviewer):** [00:14:26] وتشوف ذي الخطوات التي مريت بها الحين، (سمعت النماذج، سجلت نفسك كتجربة تقريبا 15 مرة، مارست عمل أصوات وحاولت تجربهم،) هل تشوف ذي الخطوات الضرورية لإنتاج المحتوى مالك ،كيف أثرت على..؟.

**S5:** [00:14:40] أكيد ضرورية، أنا في الأساس ما اعرف للبرنامج ولا أعرف طريقة التسجيل ولا أعرف كيف استخدمه وأضيف واحذف، أصلا هو بالأساس لو مافي مشاكل والمعلم طلب مني اني اسجل مقطع صوتي فاضطر اني اعيد ترتيبه من اول وجديد، لازم اني اضيف عليه أصوات وكذا، واقصر صوت وارفع الصوت وهالأشياء، حتى لو ما كان في هناك شيء INTERRUPTION في الموضوع. وصراحة يعني في النهاية كان إيجابية، الموضوعي ايجابي.

**me (interviewer):** [00:15:16] المرحلة الأخيرة. انت خلصت، سجلت، جهز البودكاست النهائي، كيف قيمته أنه خلاص ممتاز، وجاهز ما جاهز، جوانب الضعف والقوة، وش الاشياء الي ركزت عليها في التقييم؟.

**S5:** [00:15:27] اولا خليت الشباب يسمعوا الغربي، الذين لديهم خبرة في المدارس وكذا، وسمعتهم تسجيلات مشابهة، وسألتهم يقارنوا بين هذا التسجيل مالي انا والتسجيل الحي، وسمعت رأيهم، والشباب ما قصروا قالوا انت تقريبا 85% من الي مسجلنه مناسب زين. وعاد سلمته.

**me (interviewer):** [00:15:53] ليش سألتهم؟ طلب منك المعلم ولا بروحك؟ وليش هذا مهم؟.

**S5:** [00:16:03] لا بروحي، المعلم مايطلب. سويتها عشان أعرف الرأي العام، فأنا ما أقدر أرفعه بودكاست و يمكن أن يستخدم في المدارس، فكيف أنا ارفعة وانا ما عارف رأي الناس ولا أعرف هل هو مناسب أو لا ، يمكن وجهة نظري أقول في نفسي إن هذا مناسب، ولكن هو في الحقيقة فيه أشياء مشاكل، فاضطريت اني اعطي مجموعة من الشباب او عدة مجموعات من الشباب يسمعوا هذا البودكاست ويعطوني رأيهم.

**me (interviewer):** [00:16:34] ويش الاشياء الي ركزوا عليها الشباب؟.

**S5:** [00:16:41] اللغة، القواعد، المفردات، هذا لازم يكون شرط محدد انه ما يكون في غلط، الصوت هل هو خافت او زائد، وفي نفس الوقت المدة، كان عندنا تقريبا ثلاثين ثانية لمدة الصوت، لازم يكون ثلاثين ثانية وتقريبا وأكثر بشويء، فكان لازم يستمعوا للمده هل هو طويل جدا ولا المعتاد.

**me (interviewer):** [00:17:13] وكيف كان تقييمك الشخصي؟ الشباب اعطوك رأيهم، بس كيف كان رأيك عن نفسك؟.

**S5:** [00:17:18] انا كنت متردد مااعرف، يعني قيمته 60-70% انه مناسب.

**me (interviewer):** [00:17:24] وكان رأيك مبني على ويش؟ كيف حكمت انه 60-70%؟ وش الاشياء الي ركزت عليها وأنت تقيم الجودة مال المخرج مالك؟

**S5:** [00:17:39] على نبرة صوتي، هل هي ACCENT مضبوطة، وفي نفس الوقت على القواعد، والمفردات. كيف كان النطق، والكلمات التي استخدمتها هل هي مناسبة لمستوى الطلاب، لأن كان الLISTENING نعده لمجموعة معينة من الطلاب، الصف الثامن والتاسع العاشر.

**me (interviewer):** [00:18:07] يعني الAUDIENCE يؤثر في نوعية المحتوى؟.

**S5:** [00:18:09] ايوه، لازم يكون المحتوى المخرج مناسب، وتتقبله المجموعة . فإذا كانت اللغة التي استخدمها في القواعد والمفردات مستوى أعلى، طبعا الطلاب ما بيفهموا، فكان لازم اسوي مقارنة بين مستوى الطلاب وصوتي انا. ونفس الوقت على اضطريت اني استشير هل هذا مناسب للطلاب أو لا.

**me (interviewer):** [00:18:42] كيف كان شعورك في النهاية؟ الشباب اعطوك فيدباك جيد، وانت انتجت شيء لأول مرة وما كان عندك خبر سابقا، وش كان شعورك في عملية الإنتاج، انت عندك منتج نهائي الحين، يمكن توريه او تشاركه مع الناس، ومريت بمرحلة وجهد عساس أنك تنتجه، كيف كان تأثيره هذا الشعور عليك.؟.

**S5:** [00:19:07] والله شعوري كماتقول فخور بنفسي إنني أنتجت هذا البودكاست. وفرحان فنفس الوقت، لأنه أول مرة استخدم هذه البرامج. وكان الحمد لله البودكاست جيد ومناسب. فكنت أتوقع نفسي اني لو مثلا عدت مرة ثانية استخدام هذا البرنامج أقدر أكون أحسن عن أول، والحمدلله.

**me (interviewer):** [00:19:32] هل لهذي التجربة تأثير على مستواك العلمي أو الدافعي أو؟.

**S5:** [00:19:40] أكيد لها تأثير. اعطاني MOTIVATION لما اقف قدام الشباب فPRESENTATION أن يكون عندي قدرة على الكلام بطلاقة.

**me (interviewer):** [00:19:50] بعد التجربة حسيت أنه عندك قابلية وان صوتك مش بطال يعني؟.

**S5:** [00:19:58] ايوه. كنت اول خجول استخدم الكلمات، فما أعرف هل هي مناسبة ما مناسبة قدام الشباب، لكن الحين الحمد لله بعد البودكاست شفت نفسي اني مثل ما تقول عندي قواعد وعندي لغة وكذا، وعندي الشجاعة أني أتكلم بطلاقة، حتى لو أخطأت فعادي الشباب بيتقبلوها، أي إنسان يعني يخطئ. لكن أول لا!! كان تفكيري أنه لو اخطأت قدام الشباب وقدام العالم وناس كثيرين، فيجيني يدخلني شيء من الخوف.

**me (interviewer):** [00:20:32] بس وش الفرق؟ هل البودكاست يمنحك فرصة انك تعدل على راحتك، تغلط، تعيد وكذا؟.

**S5:** [00:20:38] ايوه يمنحني هذي الفرص كلهن، حتى لو غلطت انا في البودكاست أقدر اني أحذفه أو أقدر أحذف البودكاست كامل وأعيد تسجيله من اول وجديد.

**me (interviewer):** [00:20:43] كيف كان صوتك؟ كيف سمعت صوتك؟ حد من الطلاب قال صوتي غريب، ماتوقعت هذا صوتي..

**S5:** [00:20:51] أكيد، لما تسمع صوتك غريب حتى لو مثلا تستخدم الواتساب، ترجع تسمع صوتك تشوفه غريب او ما مناسب

**me (interviewer):** [00:21:01] غريب بشكل سلبي؟.

**S5:** [00:21:02] بشكل سلبي طبعا.

**me (interviewer):** [00:21:03] وهل هذا الشعور نفسه كان فالبودكاست؟

**S5:** [00:21:09] كان شعوري أن الصوت ما مناسب للطلاب وصوتي غريب ما عندي ACCENT وكذا. بس الفيدباك لما أعطي الشباب ويسمع صوتي يقولوا ما شاء الله التسجيل مرة ضبط.

**me (interviewer):** [00:21:19] . كيف توفق بين الفيدباك الاثنين: بين شعورك بنفسك وشعور الشباب؟.

**S5:** [00:21:26] والله دفعت نفسي.

**me (interviewer):** [00:21:28] هل واجت التحديات ربما في هذه التجربة قبل، أم أثناء، أم بعد انتاج البودكاست؟ هل في تحديات معينة تذكرها و سببت لك عائقا أو شيء؟.

**S5:** [00:21:43] تحديات اول شيء كان عملية التسجيل الصوت، لما أسجل باستخدام الميكرفون مال اللابتوب ما يظهر الصوت مناسب او يكون خافت جدا، حتى ما تقدر تسمعه بنفسك. شيء ثاني حاولت أني أسجل باستخدام اللابتوب فيه من دون الميكروفون، فنفس الشيء كان يا مرات يجي عالي. يالصوت خافت، يا ما مناسب، يا مرات يكون عالي بعدين يخفت، فاضطريت اني استخدم ميكرفون آخر. أوقات استخدمت التسجيل عن طريق التلفون وأرسلهم للابتوب ولكن ما ضبطت، لأن في هناك مشاكل، مثل أصوات كذا. لانه حسيت لما اسجله فالتلفون واستمع له يكون شوي الصوت مضبوط، ولما أرسله للابتوب يكون الصوت يا خافت يا ....

**me (interviewer):** [00:23:00] هذا أحد التحديات. هل في تحديات أخرى ربما؟.

**S5:** [00:23:04] ما اذكر. عملية التسجيل نفسه كان فيها صعوبة جدا، ذكرت من عشرة إلى خمسة وعشرين مرة سجلت تقريبا، بسبب هذا المشكلة.

**me (interviewer):** [00:23:18] اها، كان عائق. طبعا الاستراتيجية التي اتبعتها أنك مجرد كل مرة تجرب شيء؟.

**S5:** [00:23:27] ايه نعم. .

**me (interviewer):** [00:23:30] لو مريت بهالتجربة فالمستقبل من جديد، أو اذا كان عنداقتراح لتطوير التجربة للطلاب الآخرين، وش ممكن يكون اقتراحاتك؟ اقتراحات لتطوير هذا النوع من التجارب، لو يواجهون هالتحديات: مثلا تحدي عملية تسجيل الصوت، كيف ممكن التغلب على هذه المشكلة؟.

**S5:** [00:23:59] اول شي هذا يكون من ناحية دور المعلم، المعلم المفترض أنه ينبه الشباب على هذي المشكلة، يقولهم يستخدموا ميكروفون عالي الجودة، يستخدموا اللابتوب مثلا، مثل ما سويت أنا استخدمت اللابتوب من دون الهاتف، في شيء من الشباب عندهم ما شاء الله تلفونات جودة عالية في نفس الوقت يقدروا يستخدموها. فالمعلم له دور أنه يرشد الطلاب، ممكن المعلم أنه يعطي الطلاب فيديوهات خاصة لهذا البرنامج نفسه، كيف يستخدموه؟، لماذا يستخدموه؟ ممكن المعلم يخلي الطلاب يسمعوا تسجيلات أخرى أو تسجيلات ربعهم الأولين او في الكوسات الثانية، يمكن يسجل المعلم الطلاب الي هم قاموا بهالتجربة ويخلي الشباب الجديدين يستمعوا لهذا التسجيل، كيف كانت تجربتهم مع هذا البرنامج، والمشاكل الي واجهتهم،.

**me (interviewer):** [00:24:58] وكيف بألنسبة لاختيارات المايك مثلا، هل في اقتراح؟.

**S5:** [00:25:03] ماعندي اقتراح

**me (interviewer):** [00:25:10] المبحث الثاني يركز على منهجية التعلم عن طريق صناعة الوسائط .فيه أربعة جوانب أساسية، الجانب الأول: المنهجية، هو منهجية التعلم التطبيقي او التعلم عن طريق الممارسة والتجربة. طبعا هذا كان موجود في صناعة المحتوى، لازم تجرب، تمارس ،تسوي، ايش أهمية التعليم التطبيقي في سياق المرحلة الجامعية? كيف تشوف هذا مهم؟

**S5:** [00:25:35] لما مريت بمرحلة البودكاست تطلبت العملية مني اني اجرب هذا البرنامج واعيد عليه دراسة كاملة من البداية إلى النهاية، فالحين في مرحلتي هذي لما أواجه برنامج مثل هذا مرة ثانية، أو برنامج انا ما اعرف استخدمه من أول، اعيد عليه دراسة قبل لا أبدأ العمل عليه، فمثلا برنامج بريزي، هذا البرنامج هو نفس تقريبا البوربوينت، يستخدم لعرض الشرائح بس بطريقة أخرى أو بطريقة فنية اكثر، أنا هذا البرنامج ما اعرف عنه أي شيء، فلما سمعت كلمة برنامج بريزي، مافهمت ولا حاجة، هو كان فكرتة بسيطة فقط يعني عرض شرائح ، فلما روحت وسألت الشباب شو هذاالبرنامج بريزي قالوا بس عرض الشرائح، قلت بسيطة أنا بستخدم هذا البرنامج بكل سهولة لانه نفس البوربوينت، لما روحت أعمل عليه قبل دراسته، ما فهمت شيء البر. فاضطريت اني اعيد الدراسة من أول وجديد وأتابع فيديوات، الحين خلاص أستنتجت انا بعد هالتجربة فكرة، ان البرنامج قبل لا استخدامه لازم اسوي عليه دراسة واتابع عنه فيديوات وأشوف وضعه كيف ولماذا يستخدمه وكيف طريقته.

**me (interviewer):** [00:26:56] يعني كأن هذه التجربة ولدت عندك منهجية معينة، الي هي اي برنامج يجيني لازم ابحث عنه بشكل مفصل، أعرف كيف استخدامه قبل ما استخدمه؟

**S5:** [00:27:09] ايه نعم

**me (interviewer):** [00:27:09] هل هناك اي أهمية أخرى للتعلم التطبيقي؟.

**S5:** [00:27:17] أهمية كبيرة، مثل ما ذكرت أول، البرنامج الي تتعلم تستخدمه بنفسك بروحك تسوي عليه دراسة خلاص يترسخ في ذهنك لعدة سنوات، لو مثلا انت بعد عدة سنوات ما استخدمت البرنامج ورجعت استخدمته مرة ثانية البرنامج هذا نفسه مايصعب، حتى لو كان هناك مثلا شيء جديد داخل البرنامج نفسه انت مرة على طول تلاحظه أن هناك شيء جديد في هذا البرنامج، ف يكلفك دقائق لحد ما تفهم البرنامج نفسه وترجع استخدامه بكفاءة عالية، فقط هذا.

**me (interviewer):** [00:27:52] تشوف انه يرسخ التعلم التطبيق المعلومة؟

**S5:** [00:27:55] يرسخ التطبيقي أكثر من أن المعلم يعلمك بروحه، اي أكثر من التعليم النظري أو التلقيني.

**me (interviewer):** [00:28:10] كيف الطلاب ومدى تقبلهم ومدى تقبلك انت مثل هذا النوع من أنواع التعلم؟ اي كيف تقبل الطلاب الآخرين ؟ هل الناس تحب الممارسة تحب التطبيق ؟.

**S5:** [00:28:21] هو يعتمد على نوعية الشخص، في طلاب ما يحبوا انهم يسووا عليه practice ، هم نظريين فقط. تُلقّنهم، يستقبلوا المعلومة، خلاص هم ما ينسوها، لكن مثل حالتي أنا لا!! انا العكس، انا اذا ما مارست الشيء ما اقدر افهمه، بطبيعتي من صغري. فلاحظت على معظم الشباب أنهم يحبوا عملية التلقين المباشر أكثر عن الممارسة.

**me (interviewer):** [00:28:52] هذا الي شفت فيهم؟ ليش؟

**S5:** [00:28:53] مادري، يمكن أطباعهم، طريقتهم، منهجيتهم. ولكن تظل فكرة أن البرنامج يترسخ في ذهنك أكثر عن طريق الممارسة. يمكن هم الطلاب عندهم قدرة عقلية انهم يحفظوا المعلومات مباشرة من المعلم لعقولهم لمدة تقريبا سنة أو عدة أشهر لحد ما يخلصوا الاختبارات وكذا، ولكن بعدين ينسوه البرنامج. في حالتي انا لا! الحين البرنامج لو رجعت استخدمه مرة ثانية افهمه،

**me (interviewer):** [00:29:28] هل معناته هذا ما دام انك مقتنع فهالنوع من انواع التعلم هل نحتاج نكثر منه، نزيد من التعليم التطبيقي في المرحلة الجامعية خصوصا؟.

**S5:** [00:29:39] في المرحلة الجامعية لازم تزيد منه،.

**me (interviewer):** [00:29:40] لماذا؟.

**S5:** [00:29:42] لأنك أنت أول شيء دراستنا احنا على أساس أن نكون معلمين، فالمعلمين يتطلب منهم أن يستخدموا هذا البرنامج للطلاب في المدارس. مثل برنامج بريز وبوربوينت وهذه الأشياء، والبودكاست نفسه، فالطلاب هم لاحظت عليهم في الفصول يحبوا يسمعوا صوت المعلم أكثر الأصوات المسجلة الأخرى. فهذا البرنامج يسمح لي أن انا استخدم صوتي عشان يسمعوني الطلاب، في نفس الوقت هم يتقبلوه أكثر ويفهموا أكثر. بعد لما مارست هذا البرنامج أعتقد المفروض انه يكثر منه عشان يكون يترسخ في ذهن المعلم.

**me (interviewer):** [00:30:56] انته تربطه دايم بالوظيفة، تشوف أهمية الممارسة في الوظيفية مستقبلا؟ ومسألة الترسخ أيضا؟

**S5:** [00:31:11] ايه نعم. ونفس الوقت اذا جيت على الجانب الشخصي انا اقدر استخدم البرنامج لتسجيل أصوات وأعداد أصوات، خارج نطاق التدريس، كهواية، مثل البرامج الحين المنتشرة الي تسوي قيديوات، مثل الانستجرام وكذا، الشباب أكيد يضطروا انهم اول شي يعيدوا دراسة على البرنامج، يشوفوا البرنامج مناسب، ويستخدموه، في النهاية يكون هناك مخرج أو برودكاست.

**me (interviewer):** [00:31:48] هل هناك تحديات غير الاشياء الي قلت لي مع بعض الطلاب، طبعا أتكلم عن تحديات التعلم التطبيقي او عن طريق الممارسة، هل في تحديات أو ربما سلبيات في المستوى الجامعي؟ ذكرت بعض الطلاب ربما متعودين على ستايل معين وهم ماشين عليه، ربما هم نظريين اصلا، هل في تحديات أخرى؟.

**S5:** [00:32:07] تحديات اخرى الوقت، كان يتطلب منا استخدام هذا البرنامج وقت طويل لحد ما نتعلم عليه، فأخذ واجد جانب من الوقت في هالمادة أكثر عن المواد الأخرى، فاضطريت أني اعمل عليه بليل مثلا، وبعد ما خلصت الدراسة فالكلية اضطريت أني أجلس عليه مدة طويلة لحد ما أفهمه، ولكن بعد تقريبا أسبوع خلاص انا البرنامج اتقنته تقريبا، فكنت ما أواجه مشكلة من ناحية الوقت، في البداية كان هناك مشكلة في الوقت لكن في النهاية كانت الأمور بسيطة.

**me (interviewer):** [00:32:42] يعني هي مسألة وقتية، بداية الأمر يتطلب وقت وجهد، لكن هل يستاهل؟.

**S5:** [00:32:48] يستاهل.!. وأنا اربط هذا الفكرة مثل الي تخصصهم ميكانيكا، أول بدية الامر يدرس نظرية ولكن على وشك التخرج لازم يستخدموا practical ، فمن دون التطبيق هم مايفهموا شيء، حتى لو درستهم انت نظريا لمدة عشر سنوات، لما يروح العملي ما يقدر ينفذ الشي، لازم أن تكون فيه..، وفي ناس عندي هم حتى لو ما درسوا فالعملي هم ممتازين، شيء طبيعي تحصل ناس في العملي ما درسوا ولا اجتهدوا ولا جاتهم فرصة يدرسوا نظري، ولكن هم عندهم profession يكونوا أكثر عن الناس الي متعلمين.

**me (interviewer):** [00:33:44] كيف بنشرح هذي؟ يعني انت تشوف العملي يولد معرفة أفضل وخبرة أفضل؟.

**S5:** [00:33:53] ايوه يولد معرفة. وأقدر أعطيك مثال على هذا الشخص، عندك في شخص اسمه محمد عبد الله البادي في البريمي، هذا الشخص مادرس، ولكن كان عنده هواية أن يصلح سيارات، لا درس ولا تلقى التعليم ولا أي شيء، كان فقط يروح يحمل السيارة ويرجع يروح يحمل السيارة ويرجع، الحين فاتح كراج معروف داخل البريمي وكل مكان يصلح سيارات يبرمج يصبغ كل شيء. ونفس الوقت في معهد فالبريمي يدرس هذه الفئة من الشباب، ولكن لاحظت أن أغلب المتخرجين غير متفوقين، طبعا المتفوقين يكونون حالة استثنائية، فالمتخرجين من هذا المعهد ما يوصلوا لدرجة الكفاءة من هذا الشخص، فأعتقد أن الpractical يكون افضل عن النظري لان نتايجة أفضل، وهناك أمثلة عدة عن هذا.

**me (interviewer):** [00:35:09] المحور الثاني هو محور إنتاج الوسائط. طبعا مشاريع صناعة المحتوى تتطلب أنكم تنتجوا شيئا موجود خارج، ما يكون بس تعليم في ذهنك، لا! يكون شيء خارج، تصنع شيء. هل للتعلم عن طريق صناعة المحتوى أهمية في المرحلة الجامعية؟ ممكن تتكلم عن تجربتك انت في صناعة المحتوى هل له فائدة لك كان، وتشوفه مهم؟. (اعادة) صناعة المحتوى انك تصنع بودكاست، فيديو، يبين للناس يعني شيء موجود هذا انا سويه.

**S5:** [00:35:55] ايوه مهم، بغض النظر عن نفسك الإيجابيات التي استنتجتها، أنت لما تكون مخرج شيء وتريه الناس، الناس طبعا مثل ماتقول تدخلهم غيرة، هذا الشخص من لا شيء خلق شيء، أو سوى بودكاست أو سوى فيديو رائع، فيعطي الشباب دافعية أكثر، مثل ما تقول فلان سوى وكذا، ليش انا ما أسوى؟ اروح أجرب مثله، يعطيهم دافعية أكثر أنهم يتبعوا هذي المنهجية.

**me (interviewer):** [00:36:43] الاشياء الي سويتوها كلها تطلب أنك تنتج محتوى من الصفر. شي اهمية ثانية تشوفها غير توليد الدافعية ؟.

**S5:** [00:37:15] الفوائد الثانية مثل ما ذكرت أول، استخدام برامج، تتعلم شيء من جديد أو برنامج من جديد يكون عندك قابليةاسهل واسرع في التعلم، مثل ماذكرنا كيف استخدمنا على سبيل المثال برنامج تصميم فيديو، هذا فادني انا في النهاية أنه لو رجعت نزلت برنامج جديد داخل هاتفي أقدر اني استخدامه بكفاءة، أقدر اصمم فيديو ببساطة. في نفس الوقت أنا لو ان جهة العمل طلبت أني أصمم فيديو أو أصمم شرائح بتكون عندي قابلية أسهل وأسرع، مايكون عندي أي إشكالية ولو واجهت إشكاليات اقدر اني اتخطاهن بسهولة.

**me (interviewer):** [00:38:04] وهذه الأشياء ضرورية للطلاب في المرحلة الجامعية انهم يتعلموا استخدام برامج جديدة وهكذا؟

**S5:** [00:38:08] . أكيد أكيد ضروري، عملية التعلم هي عملية لاتتوقف، كل يوم نواجه شي جديد، فاستخدام هذه البرامج أنا أقدر أتخطى مشاكل كامل التي واجهتهن داخل حياتي الجامعية. طبعا الحياة الجامعية تتطلب اني اسوي برزنتيشنات ، اشرح قدام الشباب، هالبرنامج تسهل هذه العملية. على سبيل المثال بدل ما أروح مثلا شال كومة من الأوراق اقدر استخدم برنامج واحد مثل بريزي،.

**me (interviewer):** [00:38:49] هل أنت و الطلاب الآخرين هل كنتوا متقبلين هذا النوع من أنواع التعليم؟ انكم تنتجزا محتوى؟.

**S5:** [00:38:54] عن نفسي أنا أتقبل تماما، اما عن الطلاب ما اعرف.

**me (interviewer):** [00:39:00] متقبل بدون لا؟

**S5:** [00:39:00] بدون لا.

**me (interviewer):** [00:39:00] .متقبل بسبب هذي التجربة؟.

**S5:** [00:39:08] أتقبل هالتجربة، لو مثلا المعلم أعطاني برنامج او خبرنا نستخدم برامج، ما عندي اي مشكلة في الاستخدام

**me (interviewer):** [00:39:19] وكله لأنه هالتجربة كانت مثرية لك انت شخصيا؟.

**S5:** [00:39:21] كان فيها فائدة جدا. يعني فرق شاسع بين أول كنت ما اعرف استخدم اللابتوب إللى أني الحين أتقبل أي برنامج استخدمه، فببساطة الأمر ما يحتاج تعقد الشيء، البرامج الي تواجهه فقط ابحث عن فيديوات، تابعة، شوف لحد ويش يستخدم، واعمل عليه ممارسة.

**me (interviewer):** [00:39:43] هل معناته نحتاج نكثر من صناعة المحتوى في المرحلة الجامعية.؟.

**S5:** [00:39:50] اكيد نحتاج.

**me (interviewer):** [00:39:52] للأسباب التي ذكرتها طبعا؟

**S5:** [00:39:56] نعم

**me (interviewer):** [00:39:56] هنا هناك تحديات في صناعة المحتوى مع الطلاب والطالبات في هالمرحلة؟ هل متقبلين انهم يصنعوا محتوى؟.

**S5:** [00:40:09] لا ما كلهم متقبلين. مثل ماذكرت هم يمكن ما يكون عندهم وقت، ويكون عندهم الجدول مزحوم، ويمكن مثل ما قلت أول هم يحبوا التعلم النظري، ولكن ما كلهم، لازم اول نشوف نسبة الأشخاص الذين يتعلموا نظريا والأشخاص الذين يتعلموا عمليا. هناك فرق بين القدرات طبعا لكل انسان، فلازم نعمل عليه دراسة. هل أنت تتقبل العملي أو النظري.

**me (interviewer):** [00:40:42] لكن سابقا انت كنت نظري، إلىن مريت بهالتجربة؟.

**S5:** [00:40:46] ايوه، سابقا كنت نظري، اقعد في المحاضرة، انتبه، وفقط لا أكثر.

**me (interviewer):** [00:40:53] هل معناه أن كلهم لازم نخليهم يجربوا هذا الشيء؟.

**S5:** [00:40:55] تقدر. المفروض نجرب نشوف قدراتهم، هل هم متقبلين ام لا، فكيف تعرف ان هم تقبلوا او لا الا بالتجربة.

**me (interviewer):** [00:41:15] المحور الثالث هو منهجية التعليم عن طريق صناعة المحتوى. طبعا هذا المحور هو مسألة وضع الطالب محور العملية، وهذا معناته انا نركز عليه، نعطيه استقلالية، نعطيه مساحة واسعة، ونعطيه مسؤولية، مع تقليل اعتماده على المعلم، وش رأيك بأهمية هذا النوع من الأساليب في المرحلة الجامعية أو ما يسمى student-centred learning؟.

**S5:** [00:41:50] أهميته هذي هيه، يعني أن الطالب يكون متعلم بذاته، ما يكون معتمدا على غيره، فإذا كان الطالب معتمدا على نفسه ومستعد أنه يواجه أي مشكلة يواجه في عملية التعليم، فيقدر انه يتخطى كل المشاكل بنجاح وتكون عملية التعليم عنده مستمرة وناجحه وبكفاءة عالية، أما إذا كان معتمد على المعلم أو معتمد على أصدقائه بدون ما يعتمد على نفسه فأعتقد أن كثير من المشاكل ستواجهه، وهذا يعطينا فرصة أن الواحد يجرب بنفسه مثل ماتقول، و يتعلم من أخطائه.

**me (interviewer):** [00:42:29] هل كأن عندك فرصة تنك تتعلم من اخطأئك وتجرب أشياء كثيرة؟.

**S5:** [00:42:35] ايوه، فالبودكاست تقريبا كلفني وقت طويل لحد ما تعلمت عليه، في كل مرة أخطئ اروح اجرب حاجة ثانية، لحد ما أتخطأ هذي المشكلة.

**me (interviewer):** [00:42:51] ليش الاعتماد على النفس؟ انت قلت الاعتماد على النفس يؤهلك انك تتعلم طول الحياة.؟

**S5:** [00:43:00] ايه نعم. والحين فكرة الطلاب في المدارس، الحين يحاول الجميع فالمعلمين يحاولوا أنهم ينشئوا طلاب معتمدين على أنفسهم، مثل فكرة scaffolding ، انت ما تقدر تروح للطالب نفسه تعطيه كم هائل من المعلومات وتتوقع في النهاية أنه يتخرج بكفاءة عالية، هذا مستحيل!. أي شخص في العالم، سيكولوجي يعني، أنه يتقبل معلومات بنفسه بروحه، فعملية المعلم ما التلقين، أنه يلقن الطالب شيء 100%، مثلا أنك مثل ما تعلم ولدك يسوق دراجة، انت ماتقدر تجيب طالب او الطفل هذا وتركبه على الدراجة ويسوق 100%، أنت بس وظيفتك كمعلم انك تدله كيف يستخدم، بعدين تخليه بروحه يسوب practice ، فهذه هي الفكرة. أنا ما أقدر أدرس كم هائل من الطلاب وأعطيهم معلومات وأتوقع أنهم في النهاية يتخرجوا ماخذين هذه المعلومات 100%، هذا شيء مستحيل. لازم اخليهم يجربوا بنفسهم ويتعلموا بنفسهم، درجة درجة، انا فقط علي أن لما الطالب يواجه مشكلة أساعده في حل هذه المشكلة أو أدليه بالطريقة. ففي النهاية أتوقع أن الطالب الذي يعتمد هذه الطريقة لما يتخرج من المدرسة ويروح كلية يكون معتمد على نفسه، أي مشكلة تواجه هو يقدر يحلها بسهولة. بعد المرحلة الجامعية حتى يوبغى يكمل دراسته هو ما عنده أي مشكلة، لكن الطلاب الذين هم كانوا في عملية التلقين المباشر، ما عندهم قابلية أنهم يدرسوا بروحهم، بيقولوا احنا نواجه مشاكل نفس أول.

**me (interviewer):** [00:44:51] انت الحين تربط الكفاءة بالتعلم الذاتي؟ان التعلم الذاتي دائما يولد كفاءة في التعلم؟.

**S5:** [00:45:01] ايه نعم. من كلامك فهمت أن هذي الطريقة في التعلم المفروض أنها تنفذ في كل مكان، حتى ما فقط على البودكاست وهذه الأشياء، المفروض أنا نربطها بكل شيء من ناحية التعلم، حتى في حياتنا الشخصية المفروض أنا نربط هذه الفكرة.

**me (interviewer):** [00:45:24] لذات الغرض يعني؟. أنها تعطيك كفاءة أكثر؟.

**S5:** [00:45:26] تعطيك كفاءة فأكثر وتعطيك تعلم أكثر.

**me (interviewer):** [00:45:34] بس الطلاب متقبلين؟ أنت كنت متقبل يعني لهذا الدور؟.

**S5:** [00:45:38] أنا في بداية الأمر ما كنت متقبلا لاني مافاهم، فلما خضت هذي التجربة عرفت فائدتها وعرفت نتيجتها، وتقبلها بكل سهولة.

**me (interviewer):** [00:45:50] والطلاب الآخرين متقبلين؟ نفس تجربتك.يعني، في البداية يكون حاجز..؟.

**S5:** [00:45:59] في شخص او أشخاص يمكن يكونوا واجهوا مشكلة في هذا البرنامج أو هذا الكورس، فانحبطوا نفسيا (اعطاهم عقدة يعني). في شباب لا!، متقبلين الوضع عادي.

**me (interviewer):** [00:46:09] وهذا ربما يكون سببه أحد أنواع التحديات والسلبيات والتحديات لstudent-centred learning انه ممكن يحبطهم؟.

**S5:** [00:46:23] ايه نعم. حتى تحصل طلاب يقولوا والله هذا الكورس صعب وكذا، لأنهم ما متقبلين الفكرة أصلا في الأساس، الطريقة العملية ما متقبلنها،

**me (interviewer):** [00:46:30] يمنن هذا في البداية يتذمر الين يمارس. هل تشوف ربما سلبيات أخرى موجودة بسبب ال student-centred learning؟ غير مسألة التذمر والإحباط في البداية؟

**S5:** [00:46:44] لا.

**me (interviewer):** [00:46:44] المحور الرابع هو محور استخدام التكنولوجيا أو التعلم عن طريق التكنولوجيا. صناعة المحتوى تطلب تعامل مباشر مع التكنولوجيا وتوظيف التكنولوجيا في التعليم. ويش تشوف أهميته استخدام وتوضيف التكنولوجيا في التعليم؟ وهين أهميتها؟.

**S5:** [00:47:18] اعتقد في أهمية، لأن الحين بدا الموضوع قد يكون عالمي، الحين الحكومات تحاول أنها توظف التكنولوجيا أكثر عن الكتب والأوراق ، لأن كل العالم في تطور مستمر.

**me (interviewer):** [00:47:42] فتشوف هذا مواكبة يعني؟

**S5:** [00:47:44] ايوه. خلنا أتكلم عن مرحلتي أنا، مرحلة طفولتي، كانت طفولتنا أول بداية الأمر حتى التلفزيون مانعرفه. أول مرة أشوف التلفزيون وأول مرة تجي الكهرباء يعني لحد الآن انا أذكرها، فما كانت عندنا أي فكرة عن موضوع التكنولوجيا نهائيا، حتى الهاتف مانعرفه. كان عندنا هذا الهاتف الذي يستخدم ماكينة، كان منعزل جدا جدا. فأول مرة شفت تلفون في حياتي كان شيء عظيم كبير. كيف هذا يستخدم؟ انا أقدر اكلم أبوي أو اكلم اخوي في أي مكان. هذا كان سنة تسعة وتسعين لحد 2000-2003. هذا بداية التطور الذي جانا نحن. الحين خلصت هذيك الفترة بدأ التطور مستمر، كل يوم يظهر شيئا، وصلنا الحين درجة اللابتوبات (اول كان فكرتها مانتخيلها ابدا) الحين تقدر تثنيه، وتتواصل به مع أي شخص في العالم. طبعا أتوقع أنا بعد عشرين سنة أو ثلاثين سنة يمكن يكون في تطور أكثر، ويمكن أن تكون المدارس تستخدم التعليم عن بعد، مثل دولة الإمارات الحين بدأت تستخدم نظام التعليم عن بعد، فاستخدام هذه البرامج الإلكترونية اشوفها انها مجدية أكثر عن استخدام الكتب، وأشوف إنها لها أهمية جدا جدا جدا. وأعتقد أنه في فترة من الفترات بيكون أن الشخص ما يحتاج يطلع من بيته عشان أداء وظيفته أو اداء دراسته أو أي شيء آخر. يكون جالس في بيته ويستخدم الكترونيات (أي لمواكبة العالم المتطور، ومواكبة أنظمة جديدة للتعليم، ذكرت فالامارات بدوا طريقة التعليم عن بعد طريق التعليم عن بعد). ادرجوها تقريبا هذي السنة،الحين يعملوا عليها دراسة: الطلاب داخل بيوتهم وهم يتعلموا عن بعد، بدون لا يروحوا للمدرسة.

**me (interviewer):** [00:50:05] انت تكلمت عن تسهيل التواصل مع الآخرين!! هل الطلاب وأنت كنتوا متقبلين استخدام التكنولوجيا في هذا الوضع؟.

**S5:** [00:50:21] نعم أتقبل. أعتقد الحين كل الاشياء تعتد على التكنولوجيا.

**me (interviewer):** [00:50:31] هل معناته نحتاج نكثر من توظيف التكنولوجيا في التعليم؟.

**S5:** [00:50:34] أكيد، لأن العالم الحين مستمر، مستمر في التطور ومستمر في تقديم تكنولوجيا متطورة أكثر وأكثر.

**me (interviewer):** [00:50:48] هل ممكن تحديات لاستخدام التكنولوجيا في التعليم؟ هل تشوف تحديات وربما إشكالات وربما عقبات؟.

**S5:** [00:50:57] الإشكالية الأولى مثل ما تقول قدرة مالية، توظيف هذا التكنولوجيا يحتاج إلى كم هائل من المال. فعلى سبيل المثال اذا بغيت اوظيف التكنولوجيا داخل المدارس في السلطنة، كم مدرسة موجودة وكم طالب ، يعني الناس في استمرار وتزايد، فكل يوم يجي لازم يزيد التكنولوجيا، كل يوم يجي لازم نزيد أكثر وأكثر وأكثر في البرامج والتكنولوجيا نفسها. وهذا مكلف جدا ويتطلب، ويظل مكلف لحد النهاية، ما بينزل. ولكن نفس الوقت احنا لازم نواكب العصر، الدول أخرى تتطور وتواكب هذا التطور وتستخدام التكنولوجيا ونحن نكون متأخرين!، مايصير. لازم نواكب التطور.

**me (interviewer):** [00:51:47] كطالب جامعي هل تشوف سوق العمل نفس الشي استخدام التكنولوجيا فيه شائع؟ وعشان كذا يتطلب منك أن تواكبه؟ ولا تشوف سوق العمل ما يتطلب بعده؟

**S5:** [00:51:58] لا سوق العمل يتطلب طبعا، الحين معظم الوضائف تتطلب انك تستخدم برامج او لابتوب وهذي الأجهزة فأي مكان، إلا الأعمال التي هي practical العملية، مثلا تكون سائق أو حاجة، هذا ما يتطلب عندك يكون لابتوب، اما إذا توظفت كمعلم في وزارة او في أي مكان آخر أنت لازم تعمل على لابتوب، تعمل على برنامج. على سبيل المثال لديك الشرطة أو الجيش، كان أول النظام القديم محد يستخدم اللابتوب، الحين نظام الشرطة كامل يعتمد على لابتوب، على جهاز. المتدربين بعد ما يتخرج لازم يعطون كورس معين على استخدام لابتوب أو الجهاز أو البرامج التي تخص الشرطة. فهذا تطور كبير ويظل الامر في تطور، يمكن الجهة الحكومية تريد تطور هذا البرنامج عشان security، فيضطروا مرة يعيدوا كورسات أخرى حالها، فالعملية من ناحية التكنولوجيا انا اشوفها من منظوري الشخصي إنها مستمرة ولن تتوقف حتى النهاية.

**me (interviewer):** [00:53:16] المبحث الأخير: نتكلم عن البيئة التعليمية التي يدعمها التعلم عن طريق صناعة المحتوى. في ثلاث محاور: المحور الأول مسألة دور المعلم بحكم انه مشرف على العملية التعليمية. طبعا مشاريع صناعة المحتوى تتطلب ان المعلم أن يكون دوره فقط توفير الدعم، توجيه، وإشرافـ،وفي المقابل يمنح الطالب مساحة ويخليه هو المحور، ويعطيه فرصة يتحمل المسئولية والاستقلالية في التعلم. هل لاقتصار دور المعلم على التوجيهه والإشراف والدعم ومنح مساحة للطالب، هل تشوف هذا له ضرورة في سياق التعلم الجامعي؟.

**S5:** [00:54:01] أكيد له ضرورة. خلنا نتكلم عن دراستنا الحين فالكلية. اذا ما اعطانا الدكتور مساحة أني اتعلم واجرب وأنفذ وحدي، فكيف أقدر انا اربي أجيال كاملة؟. هذي تصير مشكلة. إذا أنا معتمد على أولا في دراستي من بداية المدرسة معتمد على العلمين. لما طلعت و روحت الحياة الجامعية اعتمد على الدكتور، لما أطلع من حياتي الجامعية أنا ما أقدر أكون مدرس لأجيال، اكون معتمد على شخص تاني، على شخص غير. سأواجه مشكلة!! ما تكون عندي الدافعية والكفاءة العالية أني أدرس وأنشيء أجيال، فالمفروض أننا نربي الأجيال على هذي الفكرة، ينشؤوهم بنفسهم ويخلوهم هم يتعلمو بنفسهم، عشان لو واجهوا مشكلة، لو تعاملوا مع المجتمع أو عدة أشخاص أو أناس آخرين، هم عندهم الدافعية أنهم تعاملوا مع هذولا الأشخاص، ولا يكونوا معتمدين على شخص ثاني. فمثلا لو واجهت مشكلة سواء في نطاق العمل اوالنطاق الخارجي إذا كان معتمد على شخص غيره ما يقدر يحلها المسألة، يروح يسأل هذا وهذا حلولي المشكلة. أما إذا كان معتمدا على نفسه يقدر يتخطى المشكلة ويشوف الحلول ويواجهها.

**me (interviewer):** [00:55:18] وكيف يعني بالنسبة لهالتجربة، طبعا كان معلمك مس T2، هي من خلال هالتجربة اعطتكم المساحة وسحبت نفسها، من توجيهات الى اشراف ممارسة. هل تشوف ان هذا كان إيجابيا بالنسبة لك؟ وكيف غير منك؟

**S5:** [00:55:41] ايوه ايجابي، غير مني أول في بداية الأمر لما أعطتنا المساحة، ومثل ما تقول خبرتنا ان انتوا بروحكم، انا فقط علي الOBSERVATION، كانت ما عندي الدافعية وكنت متخوف عن أسوي شي غلط، عن يكون الموضوع ما مناسب، هذه الأشياء الي تدخل في نفس الطالب. جربت المرة الأولى المرة الثانية المرة الثالثة لما شفت الوضع الحمد لله ماشي طيب خلاص انا الحين تقبلت الوضع و أعطتني دافعية

**me (interviewer):** [00:56:10] يعني ما كان عندك ثقة سايقا؟

**S5:** [00:56:12] ما كان عندي ثقة أني أشرح بكفائة قدام الطلاب، فكنت متخوف من الغلط، مثل ما تقول أخاف أغلط يقول الدكتور أن هذا ما مناسب وكذا، وأنحرج! الحين لا، عادي! صار الأمر عادي. أقدر أشرح قدام عدد هائل من الطلاب والأشخاص، لا يوجد مشكلة. فالطالب مانقدر نخليه في مكان محصور او في زاوية، نريده أن يكون متفتح على العالم. يعاشر هذا ويعاشر هذا ويتكلم مع هذا ويكوّن فالمستقبل ثقة في نفسه أكبر. هذه هي الفكرة. انا اشوف أنا صراحة أفادتني كثير، غيرت مني، لاني كنت محبوس، منعزل، ما أقدر أتكلم مع الأشخاص ،الى اجتماعي أكثر.

**me (interviewer):** [00:57:13] هل الطلاب تشوف متقبلين لهذا النوع من أدوار المعلم، ان المعلم يكون فقط يقتصر دوره على التوجيه والإشراف؟

**S5:** [00:57:20] ايه نعم متقبلين.

**me (interviewer):** [00:57:20] هل في ربما تحديات اوسلبيات لهذا النوع من انواع التعلم؟ لاقتصار دور لمعلم في التوجيه والإشراف هل ربما يتضاد مع الاشياء الي تعودنا عليها؟.

**S5:** [00:57:45] أكيد يتضاد. فكان نظرية التعليم القديمة انا نجلس فالكلاس، نستمع للمعلم، نسجل معلومات، وفقط نروح. أما الحين لا، فيتطلب منا انا نسوي ممارسة أكثر ونشرح أكثر ونتكلم أكثر، هالطريقة صح هو مثل ما تقول يسوي ضغط على الطالب نفسه في بداية الأمر، لكن بعد مدة تلاحظ أن الطالب خلاص الSTRESS يبتعد عنه، يخوز، عنده قابلية أنه يشرح في أي مكان ويتكلم مع أي شخص، وفنفس الوقت تتولد لديه فكرة الIMPROVISATION، يعني مثلا لو واجه ظرف انه يتحتم عليه يتكلم قدام مجموعة من الشباب او أشخاص، عادي انه يتقبل الوضع، ويبدا يشرح بطلاقه، لكن أول لا، لما كنا نجلس قدام المعلم نستمع له ونروح، لو مثلا شخص ارادنا نتكلم في المحاضرة مانقدر، فهذا الوضع واجد كان صعب. طبعا في بداية الأمر كان صعب علينا لحد ما تعودنا عليه، والحمد لله من تعودنا الأمور طيبة.

**me (interviewer):** [00:59:04] ننتقل للبيئة التعليمية. البيئة التعليمية للتعلم عبر صناعة المحتوى تدعم التعلم الذاتي، والتعلم التعاون الجماعي، وأيضا تمكين الطلاب من التعلم عن طريق التجربة والخطأ. خلق هذا النوع من البيئات التعليمية وش تشوف أهميته في المرحلة الجامعية لكم كطلاب؟.

**S5:** [00:59:37] مثل ماذكرت، التعلم الذاتي الثقة، مواكبة التطور، ومواكبة التعليم.

**me (interviewer):** [00:59:53] لما تقول مواكبة التعليم ماكل التعليم يعتمد على تكنولوجيا، يعني لازال كثير التعليم يعتمد على إختبارات. الاختبار مايعطيك مساحة انك تتعلم من تجربة وخطأ، الخطأ خطأ، أيضا أحيانا في كثير من البيئات ماتدعم التعلم الذاتي، لازم المعلم موجود، لازم في TEXTBOOKS، وكذا.

**S5:** [01:00:19] في عدة أنواع من مجالات التعليم والدراسات لازم يكن فيها معلم، مثلا عندك التمريض. فيضطر ان في شخص GUIDING، لأن الخطأ لا يحتمل. اي الخطأ مكلف، الخطأ البشري قد يؤدي الى وفاة شخص آخر، هذا يعني SPECIAL CASE، أما باقي التعليم مثل اللغة، مثل الهندسة، هذا تقريبا أعتقد أنه عادي يعني أنك تخطأ وترجع تصلح خطأك، بالعكس هذا يطورك أكثر.

**me (interviewer):** [01:00:58] يطور الطالب كيف؟.

**S5:** [01:01:02] يطور الطالب ذهنيا، لما يخطئ يمكن يجيب حل، مثلا إذا أخطأت أنا أو أخطأت انت، انت يمكن تقدر تجيب حل آخر وانا اجيب حل آخر. يمكن نتيجة حلي أنا أكثر فائدة عن نتيجة حلك انت، فطبعا بيكون هناك تطور.

**me (interviewer):** [01:01:23] يعني يحاولوا يفكروا في المسألة من طرق مختلفة لإيجاد حلول مختلفة؟

**S5:** [01:01:27] نعم.

**me (interviewer):** [01:01:27] الطلاب يتقبلون هذا النوع من انواع البيئات التي تدعمهم يتعلموا ذاتيا (مثل صناعة المحتوى: تعلم ذاتي، أجرب أحاول اخطأ، اتعلم مرة ثانية، اسجل من جديد مرة مرتين أو ثلاث أو أربع، اتعلم مع الآخرين مثلا). هل الطلاب متقبلين هذا النوع من انواع البيئات؟.

**S5:** [01:01:50] أعتقد يتقبلوها بكل رحابة صدر. اعتقد انهم بيتقبلوا التعلم الذاتي.

**me (interviewer):** [01:01:56] بكل رحابة صدر؟ ليش؟

**S5:** [01:01:58] يمكن بكل رحابة صدر لأنه يعطيهم الفرصة انهم يتعاملوا مع ربعهم وزملائهم، ويفكروا ويجربوا على راحتهم، ما يكون هناك ضغط. المشكلة فالموضوع يعني إذا كان هناك عليك ضغط، انت ماتقدر تفكر. ولكن إذا كانت عندك الحرية تقدر تجرب، تدور الحلول، وتكون على راحتك، ما انه في شخص ضاغطنك عشان تجيب حل معين.

**me (interviewer):** [01:02:30] شكلك من ضمن المؤيدين لاكثاره؟ تشوف انه شيء إيجابي؟.

**S5:** [01:02:36] ايه نهم

**me (interviewer):** [01:02:37] هل ربما يكون له شيء سلبي في المقابل؟ هل تشوف لهذا النوع من البيئات أشياء سلبية؟ لان كل كلامك إيجابا، انها تطور الطالب ذهنيا،..

**S5:** [01:02:49] والله مافكرت من هذه الناحية ولكن أعتقد أن لازم يكون في سلبيات في الموضوع.... سلبية إذا كان في حالة واحدة، إذا كان القروب كامل على فكرة خاطئة أو مستمرين على فكرة خاطئة فهذا يؤديهم الى نهاية كارثية. فدور المعلم لازم يكون موجود.

**me (interviewer):** [01:03:25] المحور الأخير مسألة طبيعة نشاط التعلم. طبعا التعلم عبر صناعة المحتوى يعتمد على المشاريع أو PROJECT-BASED LEARNING. وش تشوف أهمية التعلم عبر المشاريع في المرحلة الجامعية لك انت مثلا؟ انه مثلا ماعندنا اختبارات، معناالمشاريع، تصنع كذا، تصنع كذا أو كذا. المشروع يأخذ وقتي وينبني على شيء مو مرحلة وحدة. الاختبار تروح تحفظ وتصبه في الاورقة. بس هذا مشروع، تشتغل عليه ثلاثة أسابيع إسبوعين أسبوع. فويش تشوف أهمية التعلم عن طريق المشاريع ؟

**S5:** [01:04:24] لها أهمية وحدة، انه هو تخرج في النهاية تحصل طلاب متخرجين عندهم طريقة العملي أكثر من النظري، وأنهم في حياتهم الشخصية أو حتى الحياة الجامعية يقدروا يخترعوا أشياء جديدة ومتطورة أكثر.

**me (interviewer):** [01:04:46] ابتكار اشياء جديدة مثل ويش؟

**S5:** [01:04:49] اشياء جديده مثل ابتكارات، اختراعات ميكانيكية، ابتكارات مثلا في منهجية التدريس.

**me (interviewer):** [01:04:57] كأنك تتكلم عن الإبداع.؟.

**S5:** [01:05:01] صحيح

**me (interviewer):** [01:05:07] خبرني اكثر، كيف التعلم عن طريق المشاريع تولد عندك CREATIVITY؟.

**S5:** [01:05:14] يعني ألاحظ على سبيل المثال الاشياء العلمية المبتكرة الحين جديدة في العالم، كل يوم يجي هم يحاولوا يبتكروا أشياء جديدة، حتى كان في برنامج يختص بالعلماء، انه يجمع مجموعة من العلماء، يتابعوا على اختراعاتهم وابتكاراتهم، والاختراع الي يفوز يدعموه ويطوروه أكثر، كما تقول منافسة بينهم. أنا لاحظت واحدا من الاختراعات الي هو شرش ، بطارية، تقدر ترسل الشاحن من المسافة هذه للمسافة الأخرى وايرلس. هذي فكرة عظيمة. أنت تجلس هنا تستطيع أن ترسل شاحن لمسافة أخرى. هذا واحد من الاختراعات التي الحين يحاولوا يطوروها. فالشباب لما تعطيهم هذا المجال انهم يخترعوا ويسووا مشاريع، يمكن الواحد منهم يقدر يجيب فكرة تحل مشكلة كبيرة، أو يمكن يجيب فكرة محد جايبنها من أول، أو اختراع يغير العالم. هذه الفرصة الي اشوفها. يمكن يجيب اختراع يغير دولة كاملة، يفيد مجتمع كامل. هذه هي الفكرة من هالموضوع. ونفس الوقت ما يخلوا الشباب محبوسين او مكبوتين، يعني يمكن يكون هناك شخص عالم بذاته لكن ما جاءته الفرصة أنه يظهر قدراته العقلية. هذه الفرصة احنا مانقدر نفوتها.

**me (interviewer):** [01:06:57] في المقابل تشوف التعليم التقليدي ما يعدكم لهذي الفرصة؟.

**S5:** [01:07:06] لا مايعطينا هذي الفرصة. نظام تقليدي انك تاخذ العلم ، تختبر عليه في الأوراق، وهذي النهاية، لكن مايعطيك فرصة انك تجرب وحدك. مثل العالم أينشتاين، في بداية الأمر هو رسب، ورسب، ورسب، وطردوه من المدرسة و كل شيء. ولكن لما أتت الفرصة انه يجرب بنفسه أصبح عالم.

**me (interviewer):** [01:07:33] نموذج اينشتاين هل تتوقع انه معترف فيه عندنا؟ كنموذج تعليم؟ يعني لو طبقنا معايير التدريس في المدارس على أينشتاين، ويش بيكون؟ بيكون انسن فاشل لا؟.

**S5:** [01:07:48] ايوه. في المقابل هو عالم. احنا الحين نقارن هوية الشخص عن طريق قدراته العقلية مثل ما تقول، لما نقيم الطالب نقيمه على قدراته العقلية، هو كان اينشتاين فقط عنده تأخر في القدرات العقلية، ولكن لما سوى عليها ماجستير بعد ما طردوه من المدرسة وشافوه انه مامجدي، ظهر في النهاية ان عقله أكبر عن عقولهم، ومسوله مشكلة في التأخر. في النهاية طلع هو عالم أكثر عنهم. فهذي المشكلة، أوقات نتعلم دايركت ذلك مانقدر نغهم هوية الشخص بذاته. ما نقدر نفهم مثل ما تقول خلفياته: مو يفكر هذا الشخص، هل هو لديه القدرة، هل هو practical، هل هو يعني عنده اختراعات جديدة، هل هو يفكر نظرة مستقبلية أو نظرة متأخره ؟؟!، في حد من الناس لديهم نظرة مستقبلية لأي شيء. فأنا أعتقد التعلم الذاتي يظهر هذه القدرات أكثر من طريقة التعليم القديمة،.

**me (interviewer):** [01:09:03] التعلم ذاتي أوالتعلم عن طريق مشاريع قصدك انه يمنح..؟

**S5:** [01:09:09] يمنح اكثر ايوه. التعلم الذات نفس الشيء.

**me (interviewer):** [01:09:11] ذكرت مثال اينشتاين، هل تشوف انه ربما يعني التعليم الموجود عندنا يتعارض مع إنتاج نماذج من نماذج اينشتاين؟.

**S5:** [01:09:18] تقريبا. تقريبا يتعارض.

**me (interviewer):** [01:09:23] كيف ممكن تشوف أن نماذج التعليم الموجودة عندنا ربما تتعارض مع إنتاج..؟.

**S5:** [01:09:34] تتعارض لان ما في دعم، من المجتمع ومن اي شخص ثاني، هذه المشكلة. اذا هم أجمعوا انه دعم، يعني لو ظهرت قدرة جديدة داخل البلد وخلاص يتسامعوا بها الناس، أذاك الشخص خلاص يروح فيها، ما مدعوم من جهات حكومية.

**me (interviewer):** [01:10:02] بس من دعم اينشتاين؟ كيف نربط بين نموذج اينشتاين وبين نماذج التدريس الي الموجودة عندنا سواء في المدارس او الكليات؟.

**S5:** [01:10:13] يمكن اينشتاين داعمنه أهله، مجتمعه، يمكن هو بنفسه كانت عنده مثل ماتقول إحباط نفسي أدى أنه يثبت نفسه للمجتمع.

**me (interviewer):** [01:10:24] بس اذا كان راسب وطرد من المدرسة، وين الخلل؟.

**S5:** [01:10:28] الخلل في نظام التعليم.

**me (interviewer):** [01:10:30] كيف؟

**S5:** [01:10:32] نظام التعليم هو نفسه مايفهم هذاك الشخص. لانهم هم كانوا يعتمدون منهجية واضحة ومحددة معينة، ماعندهم فكرة أن هذا يمكن يكون عنده special case، ولا عقل ثاني آخر، ولا حاجة. لا! هم كانوا يعتمدوا منهجية وحده إلي راسب راسب والي ناجح ناجح. فالي ناجد يعتبروا أن قدراته العقلية زينة، أما الي راسب فقدراته العقلية down. فهذا هم كانوا فكرتهم في مدارسهم، يعطوك العلم، تستقبله فعقلك، وتختبر عليه، فقط لا أكثر ولا أقل.

**me (interviewer):** [01:10:32] وهذا اللي صار عندنا؟.

**S5:** [01:11:12] وهذا الي صاير عندنا نحن.

**me (interviewer):** [01:11:12] يعني ممكن عندنا كم اينشتاين طلعوا؟ ممكن؟

**S5:** [01:11:12] ممكن. واجدين. الحين انا واحد من اصدقائي كنا دارسين انا وياه، وسكنا انا واياه، وانطرد من الكلية، الحين هو ميكانيك طائرات، راح لسلاح الجو، والحين ميكانيكي طائرات يدرس. دخل كلية ثانية، كلية سلاح اليوم، واموره وطيبة واختباراته ماشية. أحد أقربائنا نفس الفكرة، جاته فرصه يدرس هنا في كلية الرستاق، وبعدين جاته فرصة يدرس في الجامعة، فانتقل من هنا للجامعه، ماكمل يمكن أسبوع أو أسبوعين، في الجامعة قال انا ما اجلس، مع أنه كان في الجامعة ما أقولك 100% لكن كان مستواه جيد لابأس. الحين نفس الشيء راح ميكانيك طائرات.

**me (interviewer):** [01:12:02] ليش صار هالشي؟ هل لأنهم يفضلوا...؟

**S5:** [01:12:10] هم كانوا في النهاية ما يتقبلوا direct way، كانوا يتقبلوا العملي اكثر، فلاحظت انا عليهم، هم هنا واحد منهم كان راسب وكان تحت الملاحظة وواجه عدة مشكلات ماقدر يتجاوز مواد بسيطة مثل ما تقول، ولكن يوم راح سلاح الجو مع انه سلاح الجو دراستهم أصعب عن دراستنا يمكن بأضعاف، ولكن هو الحين أموره طيبة. ليش؟ لأنه كان قدرته العقلية في العملي أكثر عن قدرته العملية كما تقول في الدراسة المباشرة.

**me (interviewer):** [01:11:06] كيف ممكن أنظمة التعليم تتكيف مع هذي الأشياء؟ مع العقليات المختلفة للطلاب؟ انت تشوف أن الأنظمة ربما فيها خلل، خاصة إذا كان طالب فاشل هنا عندك وفي كلية ثانية يكون ناجح وممتاز وأموره طيبة، ويش الخلل؟. وكيف تعالج هذا؟ وين المشكلة؟.

**S5:** [01:13:08] الخلل والله مادري، يمكن يكون سيكولوجي.

**me (interviewer):** [01:13:18] انت ذكرت المنهجيات؟ قلت تتبع نفس المنهجيات القديمة؟!!. هل معناته انه الخلل في المناهج مثلا؟ ما تتناسب مع هذا الوقت.؟

**S5:** [01:13:31] ايوه. أعتقد أن الخلل كذا. لأن المناهج عندهم طريقة واحدة ولازم نتبعها، مانقدر نروح لا يمين لا يسار، لكن لو شخص يعطى الفرصة انه يشوف قدراته العقلية ويختبر قدراته العقلية، بعدين نوزعه على المجال الذي هو professional فيه، بيكون أفضل.

**me (interviewer):** [01:13:45] وتشوف أن صناعة المحتوى والتعلم عن طريق المشاريع تدعم نوعا ما هذا النوع؟ هل تتناسب.؟

**S5:** [01:13:51] نعم تتناسب معه وتدعم. لانه تعطيك الفرصة انك تجرب بنفسك بروحك وتشوف قدرتك.

**me (interviewer):** [01:14:01] تشوف ان الطلاب متقبلين؟.

**S5:** [01:14:21] تقريبا

**me (interviewer):** [01:14:25] وهل نحتاج نوسع منه؟.

**S5:** [01:14:27] يحتاج أنا نكثر منه.

**me (interviewer):** [01:14:30] هل ممكن يكون في تحديات للتعليم عن طريق المشاريع او سلبيات؟.

**S5:** [01:14:32] فيه تحديات، يمكن الشخص مافاهم نفسه بروحه (اي ما فاهم قدراته)، يعني ممكن هو يكون في العملي أكثر وفي النظري درجته شوي نازله . وهو مافاهم نفسه، هل انا كذا ولا كذا، فأفضل شي انا نسوي تجربة عليهم، يمكن هو الشخص كان في النظري منحبط، انه ماقادر يجتاز المراحل النظرية، ولكن إحباطه هذا يخليه مثل ما تقول عقله متسكر، ما يبدي انه يفكر انه انا ممكن اكون في العملي أحسن عن النظري، ويمكن يكون بعد الإحباط يفكر انا ما انفع بشيء. هذي الفكرة. لازم تسوي عليهم تجربة لهذا الطلاب، وخاصة الطلاب الي نلاحظ عليهم عندهم قدرات عقلية أكبر.

**me (interviewer):** [01:15:23] كيف درجاتك بشكل عام في صناعة المحتوى. كيف كانت؟

**S5:** [01:15:34] الحمد لله كانت جيدة جدا. راضي عنها.

**me (interviewer):** [01:15:39] عندك ما تضيفه في نهاية هالمقابلة عن تجربتك الشخصية ربما؟.

**S5:** [01:15:53] لا ماعندي.

**me (interviewer):** [01:15:57] شكرا S5 جزاك الله خير شاكر وقتك ومشاركتك.